ނަބިއްޔާ صلى الله عليه وسلم އަށް އެއްޗެހި ކިޔުމާއި ފުރައްސާރަކުރުމުގެ ނުބައިކަން – DhiSalafiyyah\nއެއްޗެހި ކިޔުމާއި ފުރައްސާރަކުރުމުގެ މައްސަލަ\nއެންމެހާ މުސްލިމުން އިޖުމާޢުވެފައިވާ ގޮތުގައި ﷲ އަށް އެއްޗެހި ކިޔައިފިމީހާ ނުވަތަ އެއިލާހުގެ ރަސޫލާ صلى الله عليه وسلم އަށް އެއްޗެހި ކިޔައިފިމީހާ ނުވަތަ ﷲ އަށް ފުރައްސާރަކޮށްފިމީހާ ނުވަތަ އެއިލާހުގެ ރަސޫލާ صلى الله عليه وسلم އަށް ނުވަތަ އެކަލޭގެފާނުގެ ސުންނަތަށް ނުވަތަ ޘަވާބާއި ޢުޤޫބާތުގެ ތެރެއިން ކަމަކަށް އަދި އެބާވަތުގެ ކޮންމެ ކަމަކަށް ފުރައްސާރަކޮށްފިމީހާއާމެދު ދަންނައެވެ. އެއީ މުސްލިމެއްކަމުގައިވާނަމަ އޭނާ އެވަނީ މުރުތައްދުވެފައެވެ. އެއީ ނުބައިވެގެންވާ މުރުތައްދުވުމެކެވެ.\nއެއީ ކާފިރަކުކަމުގައިވާނަމަ އޭނާގެ ކާފިރުކަން ބޮޑުވެގެންވެއެވެ. އަދި އެއީ ޢަހުދެއްގެ ދަށުގައިވާ މީހެއްނަމަ އޭނާގެ ޢަހުދު ކެނޑިގެންދެއެވެ. މިއީ މުސްލިމުން އިޖުމާޢުވެފައިވާ ކަމެކެވެ.\nފަހެ، ކުފުރުގެ ބައިތަކެއް ވެއެވެ. – ﷲގެ ޙަޟްރަތުން އެފަދަ ކަންކަމުން ރައްކާތެރިކަމަށް އެދެމެވެ. – އޭގެ ތެރެއިން އެންމެ ނުބައި، އެންމެ ހުތުރުކަން ބޮޑުކަމަކީ އިންސާނާ، ﷲ އާއި އެއިލާހުގެ ރަސޫލާ صلى الله عليه وسلم އަށް އެއްޗެހި ކިޔުމެވެ. ނުވަތަ ﷲ އާއި އެއިލާހުގެ ރަސޫލާ صلى الله عليه وسلم އަށް ފުރައްސާރަކުރުމެވެ.\nމީހަކު ބުނެފާނެއެވެ. “ހަމަކަށަވަރުން ކާފިރުންގެ ޝިރުކުކުރުމާއި ކާފިރުކަން އެއަށްވުރެ ބޮޑުވެގެން ވެއެވެ. ފަހެ، އެކަން އެހާ ބޮޑުކަމަކަށް ނަހަދާށެވެ. ކާފިރަކު (ﷲ އާއި އެއިލާހުގެ ރަސޫލާ صلى الله عليه وسلم އަށް) ފުރައްސާރަކޮށް މަލާމާތްކޮށްފިނަމައެވެ.” ފަހެ، މިއީ ނުބައި ބުނުމެކެވެ. އެހެނެއްކަމަކު، ﷲ އާއި އެއިލާހުގެ ރަސޫލާ صلى الله عليه وسلم އަށް ފުރައްސާރަކުރުމަކީ ނުވަތަ އެއްޗެހިކިޔުމަކީ ކާފިރުކަމުގެ މައްޗަށް ކުރާ އިތުރު ނުބައިކަމެކެވެ. ކާފިރުކަމާއި ޝިރުކުކުރުމުގެ ސަބަބުން އޭނާގެ މައްޗަށްވާ ކޮންމެ ކަމެއް، އެއްޗެހިކިޔުމާއި ފުރައްސާރަކުރުމުގެ ސަބަބުން އިތުރުވެގެންވެއެވެ. މިކަމުގެ ނުބައިކަމާއި ހުތުރުކަން ބޮޑުވެގެންވެއެވެ.\nފަހެ، ރަސޫލާ صلى الله عليه وسلم އަށް އެއްޗެހި ކިޔުމާމެދު ދަންނައެވެ. ފަހެ، އެކަމުގައި އެކަލޭގެފާނު ރަސޫލުކަމައިގެން ފޮނުއްވި ފަރާތަށް (އެބަހީ: ﷲ سبحانه وتعالى އަށް) އެއްޗެހި ކިޔުން ހިމެނެއެވެ. – އަޅަމެންގެ ނަބިއްޔާއަށް ޞަލަވާތާއި ސަލާމް ލައްވާށިއެވެ. – އެހެނީ އެފަދަ މީހަކު އެއްޗެހި އެކިޔަނީ އެކަލޭގެފާނުގެ ޝަޚްޞީ ކަމަކަށެއް ނޫނެވެ. އެހެނަސް އެކަލޭގެފާނަކީ ﷲ ގެ ރަސޫލާކަމަށްވުމުންނެވެ. މިކަން ހިމެނޭނީ އެކަލޭގެފާނު ގެންނެވި ރިސާލަތަށް އެއްޗެހިކިޔުމުގެ ތެރޭގައެވެ. އަދި ﷲ ގެ އާޔަތްތަކަށް އެއްޗެހިކިޔުމުގެ ތެރޭގައެވެ. އަދި ތައުޙީދަށް އެއްޗެހިކިޔުމުގެ ތެރޭގައެވެ. އަދި ޝިރުކު ޒީނަތްތެރިކޮށްދިނުމުގެ ތެރޭގައެވެ. ފަހެ، މިކަންވެގެންދާނީ ކުފުރުގެ ތެރެއިންވެސް އެންމެ ނުބައިކަން ބޮޑު ކަމުގައެވެ.\nމިކަމަށް އިތުރުކޮށްލާނަމެވެ. ރަސޫލާ صلى الله عليه وسلم އަށް އެއްޗެހި ކިޔުމާއި މީސްތަކުންގެ ކުރިމަތީގައި އެކަލޭގެފާނު ނުބައިކަމަށް ދެއްކުމަކީ ބިންމަތީގައި އެންމެ ބޮޑުވެގެންވާ ފަސާދައެވެ. އެހެނީ އެކަން ހިމެނެނީ ﷲ عز وجل ގެ މަގަށާއި ހިދާޔަތަށް ވާސިލުވުމަށް ހުރަސްއެޅުމުގެ ތެރޭގައެވެ.\nވާރުތަވެގެން އައިސްފައިވާ ޢިލްމު ތިޔަބައިމީހުންނަށް އެނގޭ ހެއްޔެވެ؟ މުޙައްމަދު صلى الله عليه وسلم ރަސޫލުކަމަކަމައިގެން ފޮނުއްވުނު ފަހުން، ﷲ عز وجل ބާވައިލެއްވި ވަޙީ ބަސްފުޅު، އެކަލޭގެފަނުގެ ފަރާތްޕުޅުން ނޫން މަގަކުން، މިބިމުގައިވާކަން ތިޔަބައިމީހުންނަށް އެނގޭ ހެއްޔެވެ؟ ޖަވާބު ދީބަލާށެވެ.\nފަހެ ފުރައްސާރަކުރުމާއި މަލާމާތްކުރުމާއި އެއްޗެހިކިޔައިގެން، މީސްތަކުން މި ހެޔޮކަމާއި ހިދާޔަތަށް ތަބާވުމަށް ހުރަސްއެޅުމުގެ ފަސާދައަށްވުރެ ބޮޑު ފަސާދައެއް ކޮބާ ހެއްޔެވެ؟ މިއަށް އިތުރުކޮށްލާނަމެވެ. އެކަލޭގެފާނަށް އެއްޗެހި ކިޔުމުން، މުޙައްމަދު صلى الله عليه وسلم ގެ އުންމަތަށް ކުރިމަތިވާ އުނދަގުލާއި ދަތިކަމަށްވުރެ ބޮޑު އުނދަގުލަކާއި ދަތިކަމެއް ނުވެއެވެ. ޝައިޚުލް އިސްލާމް އިބްނު ތައިމިއްޔާ رحه الله އެކަލޭފާނުގެ މަތިވެރި ފޮތް الصارم المسلول على شاتم الرسول صلى الله عليه وسلم ގައި މިކަން ބަޔާންކުރައްވާފައިވެއެވެ.\nތިބާ ނުދެކެމު ހެއްޔެވެ؟ މައްޔިތަކަށް އެއްޗެހި ކިޔާ ފުރައްސާރަކޮށްފިނަމަ އޭނާގެ އަހުލުންނާއި ގާތްމީހުންނަށް އުނދަގުލާއި ދަތިކަން ނުލިބޭނެ ހެއްޔެވެ؟ އެހެންކަމުން މުޙައްމަދު صلى الله عليه وسلم ގެ އުންމަތަށްވާނީ ކޮންފަދައަކުން ހެއްޔެވެ؟ އެއީ އެބައިމީހުންގެ ރަސޫލާއެވެ. ހުރިހާ އެއްޗަކަށްވުރެ، އެބައިމީހުންގެ ހިތްތަކުގައި އެކަލޭގެފާނަށްވާ ލޯބި ބޮޑެވެ. ﷲ سبحانه وتعالى އަށްވާ ލޯބި ފިޔަވައެވެ. އެއީ އެބޭކަލަކަށްޓަކައި އެބައިމީހުންގެ މައިންބަފައިން ފިދާކުރާ ފަރާތެވެ. – صلى الله عليه وسلم –\nއެކަލޭގެފާނުގެ އަބުރުފުޅަށް އަރައިގަތުމަށްވުރެ ބޮޑު އުނދަގުލަކާއި ދަތިކަމެއް މުސްލިމުންނަށް އޮންނާނެ ހެއްޔެވެ؟ ﷲ ގަންދީ ބުނަމެވެ. ނުވާނެއެވެ. އިންސާނާ، ނަބިއްޔާ صلى الله عليه وسلم ދެކެވާ ލޯބި ބޮޑުވާވަރަކަށް އަދި އެކަލޭގެފާނަށް ތަބާވާ މިންވަރު އިތުރުވާ ވަރަކަށް، އެކަލޭގެފާނަށް އެއްޗެހި ކިޔުމުން ނުވަތަ ފުރައްސާރަ ކުރުމުން އޭނާއަށް އުނދަގުލާއި ދަތިކަން ލިބޭ މިންވަރުވެސް ބޮޑުވާނެއެވެ. ފަހެ، ރަސޫލު ﷲ صلى الله عليه وسلم ގެ އަބުރުފުޅަށް އަރައިގަތުން ފިޔަވާ، އެއްވެސް ކަމަކުން އެއަށްވުރެ ބޮޑަށް މުއުމިނެއްގެ ހިތަށް ރުޅިވެރިކަމެއް އަދި އަސަރެއް ނުކުރާނެއެވެ. ފަހެ، މިއީ ވަރަށް ބޮޑު ކަމެކެވެ.\nޞަޙީޙައިނި (ޞަޙީޙުލް ބުޚާރީ އަދި ޞަޙީޙު މުސްލިމް) ގައި ވެއެވެ. ނަބިއްޔާ صلى الله عليه وسلم ޙަދީޘްކުރެއްވިއެވެ.\n«مَنْ لِكَعْبِ بْنِ الْأَشْرَفِ؟ فَإِنَّهُ قَدْ آذَى اللهَ وَرَسُولَهُ» [رواه البخاري (3031) ومسلم (119 – (1801))]\nމާނައީ: “ކަޢުބު ބުން އަލްއަޝްރަފާ ހަވާލުވާނީ ކޮން ބޭކަލެއް ހެއްޔެވެ؟ ފަހެ، ހަމަކަށަވަރުން އޭނާ ﷲ އާއި އެއިލާހުގެ ރަސޫލާއަށް އުނދަގޫކޮށްފިއެވެ.”\nކަޢުބު ބުން އަލްއަޝްރަފަކީ ޔަހޫދީއެކެވެ. އޭނާއަކީ އަޞްލުގައިވެސް ކާފިރެކެވެ. ނަމަވެސް “ﷲ އާއި އެއިލާހުގެ ރަސޫލާއަށް އުނދަގޫކޮށްފިއޭ” އެކަލޭގެފާނު ޙަދީޘްކުރެއްވީ ކޮންއިރަކު ހެއްޔެވެ؟ އެއީ ރަސޫލު ﷲ صلى الله عليه وسلم އަށް ހަޖޫޖަހަން ފެށުމުންނެވެ. އެހެންކަމުން މިއީ ވަރަށް ބޮޑު ކަމެކެވެ.\n﴿إِنَّ الَّذِينَ يُؤْذُونَ اللَّـهَ وَرَسُولَهُ لَعَنَهُمُ اللَّـهُ فِي الدُّنْيَا وَالْآخِرَةِ وَأَعَدَّ لَهُمْ عَذَابًا مُّهِينًا﴾ [سورة الأحزاب 57]\nމާނައީ: “ހަމަކަށަވަރުން ﷲ އާއި އެއިލާހުގެ ރަސޫލާއަށް އުނދަގޫކުރާ މީހުން (ދަންނާށެވެ!) ﷲ، އެބައިމީހުންނަށް ދުނިޔެއާއި، އާޚިރަތުގައި ލަޢުނަތްލެއްވިއެވެ. އަދި އެއިލާހު އިހާނަތްތެރި އަޛާބު އެބައިމީހުންނަށްޓަކައި ތައްޔާރުކުރެއްވިއެވެ.”\nއޭ މުއުމިނުންނޭވެ! ﷲ އަށް އަދި އެއިލާހުގެ ރަސޫލާ صلى الله عليه وسلم އަށް އުނދަގޫވާ ކަމަކުން، ތިބާއަށް އުނދަގޫ ނުވޭ ހެއްޔެވެ؟ އިންސާނަކު އޭނާގެ އިނގިލިތަކުގެ ކުރިތަކުން މިފަދަ ބޮޑު ކަމެއް ބަލާލާފައި އަޅާނުލާ ދޫކޮށްލަން ހެޔޮވާނެ ހެއްޔެވެ؟ ﷲ ގަންދީ ބުނަމެވެ. ނުވާނެއެވެ. މިއީ އީމާންކަމާ ގުޅިފައިވާ ކަމެކެވެ.\nކާފިރަކު، ހިދާޔަތުގެ ރަސޫލާ، މުޙައްމަދު صلى الله عليه وسلم އަށް އެއްޗެހި ކިޔުމުން ނުވަތަ ފުރައްސާރަކުރުމުން އެފަދައިން ވާނެއެވެ. ﷲ ގަންދީ ބުނަމެވެ. މިއީ އީމާންކަމާ ގުޅިފައިވާ ކަމެކެވެ. މިކަމުގައި އިންސާނާ އޭނާގެ ނަފްސު ވަޒަންކޮށްލަން ޖެހޭނެއެވެ. ﷲ ގަންދީ ބުނަމެވެ. މިއީ ފަސޭހަ ކަމެއް ނޫނެވެ.\n﴿إِنَّا أَرْسَلْنَاكَ شَاهِدًا وَمُبَشِّرًا وَنَذِيرًا  لِّتُؤْمِنُوا بِاللَّـهِ وَرَسُولِهِ وَتُعَزِّرُوهُ وَتُوَقِّرُوهُ﴾ [سورة الفتح 8 – 9]\nމާނައީ: “ހަމަކަށަވަރުން ތިމަންއިލާހު ކަލޭގެފާނު ފޮނުއްވީ ހެކިވަނިވި ބޭކަލަކު ކަމުގައްޔާއި (މުއުމިނުންނަށް) އުފާވެރިކަމުގެ ޚަބަރުދެއްވައި، (ކާފިރުންނަށް) ބިރުވެރިކަމުގެ ޚަބަރުދެއްވާ ބޭކަލަކު ކަމުގައެވެ.  (އެއީ) ތިޔަބައިމީހުން ﷲ އަށާއި، އެއިލާހުގެ ރަސޫލާއަށް އީމާންވުމަށްޓަކައެވެ. އަދި އެއިލާހަށް ނަޞްރުވެރިވުމަށާއި، އެއިލާހަށް މާތްކޮށް ހިތުމަށްޓަކައެވެ.”\nالتعزير އަކީ އޭގެ މާނައިގައި ވަރަށް ޖާމިޢު ކަލިމައެކެވެ. އެގޮތުން އޭގެ މާނައިގައި ރަސޫލުﷲ صلى الله عليه وسلم އަށް ނަޞްރުދިނުމާއި އެކަލޭގެފާނަށް އުނދަގޫވާ ކަންކަން މަނާކުރުން ހިމެނެއެވެ.\nއޭއަޚުންނޭވެ! އެހެންކަމުން މިއީ އެކަމަކަށް އިންތިބާހު ކުރަންޖެހޭ ކަމެކެވެ. އަދި މިކަން ހަނދާންކޮށްދޭން ޖެހެއެވެ. އޭ އިސްލާމީ އުންމަތުގެ މީސްތަކުންނޭވެ! އުފާކުރާށެވެ. ފަހެ، ﷲ އެއިލާހުގެ ރަސޫލާ މުޙައްމަދު صلى الله عليه وسلم އަށްޓަކައި ބަދަލު ހިއްޕަވާނެއެވެ. އެއީ އެކަލޭގެފާނުގެ ކުރިން ފުރައްސާރަކުރެވުނު ނަބީބޭކަލުންނަށްޓަކައިވެސް ބަދަލުހިއްޕެވި ފަދައިންނެވެ.\n﴿وَلَقَدِ اسْتُهْزِئَ بِرُسُلٍ مِّن قَبْلِكَ فَحَاقَ بِالَّذِينَ سَخِرُوا مِنْهُم مَّا كَانُوا بِهِ يَسْتَهْزِئُونَ﴾ [سورة الأنبياء 41]\nމާނައީ: “ހަމަކަށަވަރުން ކަލޭގެފާނުގެ ކުރީގެ ރަސޫލުންނަށްވެސް ފުރައްސާރަކުރިއެވެ. ފަހެ، އެރަސޫލުންނަށް ފުރައްސާރަކޮށް އުޅުނު މީހުން ކުރަމުންގެންދިޔަ ފުރައްސާރައިގެ ކަންތައް (އެބަހީ: އެކަމުގެ ކޯފާއާއި ޢަޛާބު) އެބައިމީހުން ވަށައިލިއެވެ.”\nއަހަރެމެން އިންތިރާޒު ކުރަމެވެ. އެކަލޭގެފާނުގެ މަތިވެރި އަބުރުފުޅަށް އަރައިގަނެ، އެކަލޭގެފާނަށް ފުރައްސާރަކުރި މީހުންގެ ކިބައިން، ﷲ عز وجل ބަދަލުހިއްޕަވަންދެން އަހަރެމެން އިންތިޒާރުކުރަމެވެ. އެކަލޭގެފާނުގެ މަތިވެރި އަބުރުފުޅަށް އަރައިގަތް ކޮންމެ މީހެއްގެ ކިބައިންނެވެ. صلى الله عليه وسلم.\nالله عز وجل أعلم، وصلى الله على نبينا محمد وآله وصحبه أجمعين. \nނަބިއްޔާ صلى الله عليه وسلم އަށް ފުރައްސާރަކުރުމަށް ފްރާންސުގައި ހިންގާފައިވާ ޖަރީމާއާ ބެހޭގޮތުން الشيخ عبد الرحمن بن ناصر البراك -حفظه الله- އަށް ސުވާލުކުރެވުނެވެ. ޖަވާބުގައި ވިދާޅުވިއެވެ.\n“ނަބިއްޔާ صلى الله عليه وسلم ގެ ޝަޚްޞިއްޔަތަށް ޢަދާވާތްތެރިވުމުގެ ގޮތުން ކުރެވޭ އެންމެ ހުތުރުކަން ބޮޑު އެއްކަމަކީ އެކަލޭގެފާނަށް ނިސްބަތްކޮށް ކުރަހާފައިވާ ޞޫރަތައް ފާޅުކޮށް ފެތުރުމެވެ. އެއީ އެކަލޭގެފާނުގެ މަތިވެރި ޝަޚްޞަށް ހުތުރުކުރަން ކުރާކަމެކެވެ. ކާފިރުންގެ ތެރެއިން އެފަދަ ކަމެއްކޮށްފި ބަޔަކާމެދު ދަންނައެވެ. އަޅުގަނޑުމެންގެ މައްޗަށް ވާޖިބުވެގެންވަނީ އެބައިމީހުންނާ ދެކޮޅުހެދުމެވެ. އަދި އެކަލޭގެފާނު ދިފާޢުކުރުމެވެ. އަދި އެ ޢުދުވާނާ ދެކޮޅުހަދައި ދަތިކުރުމުގެ ގޮތުން އަޅުގަނޑުމެންނަށް ކުރެވެން ހުރި ކަންތައްތައް ކުރުމެވެ. އެގޮތުން މިޒަމާނުގައި ކުރެވޭނެ އެއްކަމަކީ އެބައިމީހުންގެ ވިޔަފާރިތައް ބޯއިކޮޓްކުރުމެވެ. އެއީ އެދައުލަތުގެ އިޤްތިޞާދަށް ދަތިކުރުމުގެ ގޮތުންނެވެ.\n މިއީ أ. د. صالح بن عبد العزيز سندي -حفظه الله- ދެއްވަފައިވާ ދަރުސްއެއްގެ ތަރުޖަމާއެވެ.


Mihaaru Huri Vaccine Thakun Dhekunu Africa Gai Fethurey Aa Covid-19 In Salaamaiy Nuvedhaane - Vaguthu\nދެކުނު އެފްރިކާ އިން ފެނިފައިވާ ކޮވިޑް-19 އާވޭރިއަންޓް އަށް މިހާރު ހުއްދަ ދެވިފައިވާ ވެކްސިންތަކުން ރައްކާތެރިކަން ކަށަވަރު ކޮށްދޭކަމުގެ ޔަގީންކަމެއް އަދި ނެތް ކަމަށް ސިއްހީ ދާއިރާގެ ތަޖުރިބާކާރުންނާއި ހަވާލާދީ އެމެރިކާގެ "ސީބީއެސް ނިއުސް" އިން ބުނެފިއެވެ.\nއިނގިރޭސިވިލާތުގެ ހެލްތު ސެކްރެޓަރީ މެޓް ހެންކޮކް ވެސް ވަނީ އިނގިރޭސިވިލާތުން ފެނިފައިވާ ކޮވިޑް-19 އާވޭރިއަންޓަށްވުރެ ދެކުނު އެފްރިކާ އިން ފެނިފައިވާ އާވޭރިއަންޓްގެ ނުރައްކާތެރިކަން ބޮޑުކަމަށް ހޯމަ ދުވަހު ވިދާޅުވެފައެވެ.\n"އިނގިރޭސިވިލާތުގައި ފެތުރެމުންދާ އާވޭރިއަންޓަށްވުރެ މާބޮޑަށް ނުރައްކާ ދެކުނު އެފްރިކާގައި ފެތުރެމުންދާ ވޭރިއަން. ދެކުނު އެފްރިކާގެ ހާލަތާއި މެދު މާބޮޑަށް ކަންބޮޑުވާން ޖެހޭ." ހެންކޮކް ވިދާޅުވިއެވެ.\nއޮކްސްފޯޑްގެ އިމިނޮލޮޖިސްޓެއް ކަމަށްވާ ޕްރޮފެސަރ ޖޯން ބެލް ވިދާޅުވީ ދެކުނު އެފްރިކާ އިން ފެނިގެން އުޅޭ ކޮވިޑް-19 ވައިރަސްގެ އާވޭރިއަންޓް އޮކްސްފޯޑް އާއި އެސްޓްރާ ޒެނެކާ ވެކްސިންގެ މިހާރުގެ ވާޝަން އަށް މަސައްކަތް ކުރާކަމަށް އަދި ލަފާ ނުކުރެވޭ ކަމަށެވެ.\n"ވެކްސިން އާވޭރިއަންޓަށް މަސައްކަތް ކުރި ނަމަވެސް އެންމެ ފުރިހަމައަށް މަސައްކަތް ކުރާނެ ކަމަކަށް އަޅުގަނޑަށް ގަބޫލެއް ނުކުރެވޭ. ނަމަވެސް ހުރިހާ ކަމެއް ކަށަވަރު ކުރަން އަދި އިތުރު މައުލޫމާތުތައް ބޭނުންވާނެ." ޖޯން ވިދާޅުވިއެވެ.\nއޮކްސްފޯޑްގެ އިތުރުން ކޮވިޑް-19 އަށް ވެކްސިނެއް އުފެއްދުމުގެ މަސައްކަތް ކުރަމުން ގެންދާ އެމެރިކާގެ ބޭސް އުފައްދާ ކުންފުނި ޖޯންސަން އެންޑް ޖޯންސަން އިން މިހާރު ގެންދަނީ ދެކުނު އެފްރިކާގައި ފެތުރެމުންދާ ކޮވިޑް-19 ވައިރަސްގެ އާވޭރިއަންޓާއި ގުޅޭ ތަހްލީލްތައް ކުރަމުންނެވެ. މިތަހްލީލްތަކުގައި ވައިރަސްގެ އާވޭރިއަންޓަށް ވެކްސިން މަސައްކަތް ކުރާ މިންވަރެއް ބަލަމުން ގެންދާނެއެވެ.\nމިހާރު އުފައްދާފައިވާ ވެކްސިންތަކަށް ވައިރަސްގެ އާވޭރިއަންޓް މަސައްކަތް ނުކުރާނަމަ ވެކްސިނަށް ބަދަލުތައް ގެންނަން ހަތަރު ވަރަކަށް ހަފްތާ ނަގާނެ ކަމަަށް ބެލެވެއެވެ. އަދި އެގެންނަ ބަދަލެއް ކަމާގުޅޭ އިދާރާތަކުގެ ހުއްދަ ހޯދައިގެން ނޫން ގޮތަކަށް އާއްމުންނަށް ނުދެވޭނެއެވެ. އެހެންކަމުން ވައިރަސްގެ އާވޭރިއަންޓަށް ވެކްސިން މަސައްކަތް ނުކުރާނަމަ އެއީ ކުރިމަތިވާނެ ގޮންޖެހުމެކެވެ.\nކޮވިޑް-19ގެ އާވޭރިއަންޓްތަކެއް ފެތުރެމުން ދިޔަ ނަމަވެސް އެވޭރިއަންޓްތަކުގެ ނުރައްކާ ވަކިން އިތުރު ކަމެއް އަދި ފާހަގައެއް ނުވެއެވެ.\nޖެނުއަރީ 5, 2021 13:19\nކޮވިޑް އައީ އޭތީގެ މަގްސަދު ހާސިލްނުވަނީސް ބަލިކުރެވޭފަދަ ގޮތަކަށް ނޫންކަމަށް ލަފާކުރެވޭ. އިންސާނުން ވެކްސިން އުފެއްދިއަސް އޭތި އިންފެކްޓްވާން ބޭނުންވާ މީހުން އަދި ތިބިނަމަ އޭތި އެތައް ބަދަލެއް ގެނެސްގެންނަމަވެސް ބަދަލުވެ އެކި ކަންކޮޅުތަކަށް ދަތުރުކޮށް އަރަން ބޭނުންވާ ބަޔަކަށް އަރާނެ ކަމަށް ބެލެވޭ. އޭތި ދެކެ އިންސާނުން ކިތަންމެ ނުރުހުނަސް އޭތީގެ ވާޖިބު ފުރިހަމައަށް އޭތި އަދާކުރާނެ. އޭތި އަރަން ސަބަބެއްވާނެ ޣައިބުގައި އެކަންވީނަމަވެސް. އެ އަރައިގެން އެއްބަޔަކަށް ބަލީގެ އަލާމާތެއް ނެތުމާ، ބަލި ކުޑަކޮށްޖެހުމާ ބަލި ދިގުދެމިގެންދިއުމާ އެއްބަޔަކު މަރުވުމާ އެއީ އެކި މީހުންނަށް މިންވަރުކުރައްވާފައިވާ ގޮތް.


މަޖިލިސް 241 ކޮމެޓީ\nގަވާއިދާ ހިލާފަށް އުޅޭ ބިދޭސީން\nގައުމީ ސަލާމަތާ ބެހޭ ކޮމިޓީ\nފައްޔާޒް އިސްމާއިލް، އިކޮނޮމިކް މިނިސްޓަރު\nJanuary 31, 2019 86\nގަވައިދާހިލާފަށް އުޅޭ ބިދޭސީން ހޯދަން ފަށަނީ\nރާއްޖޭގައި ގަވައިދާ ހިލާފަށް އުޅޭ ބިދޭސީން ހޯދައި، ފިޔަވަޅު އެޅުމުގެ އޮޕަރޭޝަން އަންނަ ހަފުތާގެ ތެރޭގައި ފައްޓަވާނެ ކަމަށް އިމިގްރޭޝަން ކޮންޓްރޯލަރު މުހައްމަދު އަހުމަދު ހަސަން...\nJanuary 31, 2019 6\nބިޒްނަސް ވިސާގެ ހިދުމަތް އައްޑޫގައި ތައާރަފުކޮށްފި\nރާއްޖޭގައި ފުރަތަމަ ފަހަރަށް ބިޒްނަސް ވިސާގެ ހިދުމަތް އައްޑޫގައި މިއަދު ތައާރަފުކޮށްފި އެވެ.\nDecember 26, 2018 35\nކޮލަމް7: ކޮންޓްރޯލަރުގެ ފުރަތަމަ އިންޓަވިއު ޔަގީން!\nރާއްޖޭގައި އުޅޭ ބިދޭސީން މަސައްކަތު މީހުންނަށް ދުވަސްކޮޅަކަށް އަނެއްކާވެސް ބިރުވެރިކަމެއް ލައިގަންނަނީ އެވެ؛ ސަރުކާރުން އިމިގްރޭޝަނަށް އާ ކޮންޓްރޯލަރެއް އައްޔަންކޮށްފި އެވެ. އޭނާގެ އެންމެ ފުރަތަމަ ރޮކެޓް ފޮނުވާލާނީ، ރާއްޖޭގައި އުޅޭ ބިދޭސީންނަށް ކަން ގައިމެވެ.\nއިމިގްރޭޝަން ކޮންޓްރޯލަރު ކަމަށް މުހައްމަދު އަހްމަދު\nއިމިގްރޭޝަން ކޮންޓްރޯލަރު ކަމަށް މުހައްމަދު އަހްމަދު ހުސެއިން (ހަނަފީ) މިއަދު އައްޔަން ކުރައްވައިފި އެވެ.\nDecember 23, 2018 28\nއިމިގްރޭޝަން ކޮންޓްރޯލާ އަންވަރު އިސްތިއުފާ ދެއްވައިފި\nއިމިގްރޭޝަން ކޮންޓްރޯލަރު މުހައްމަދު އަންވަރު މިއަދު އިސްތިއުފާ ދެއްވައިފި އެވެ.\nޕާސްޕޯޓު ކާޑަށް އެދޭ ފޯމު އަންގާރަ ދުވަހު ދޫކުރަނީ\nގިނަ ބޭނުންތައް ކުރެވޭ ގޮތަށް ރާއްޖޭގައި ތައާރަފް ކުރި ޕާސްޕޯޓު ކާޑަށް އެދޭ ފޯމު އަންނަ ހަފުތާގެ އަންގާރަ ދުވަހުން ފެށިގެން ދޫކުރާނެ ކަމަށް މޯލްޑިވްސް އިމިގްރޭޝަނުން މިއަދު ބުނެފި އެވެ.


Keerithi Rasoolaa Dheke Loabivumugai, Sahaabeenge Namoonaa | Thiladhun\n. އޮކްޓޯބަރ 25, 2019\nއަބޫބަކުރުގެފާނު ސަބަބު ކިޔައިދެއްވިއެވެ. ވިދާޅުވިއެވެ.\n“ކީރިތި ރަސޫލު ޞައްލައްﷲ ޢަލައިހި ވަސައްލަމަ އަތްޕުޅުގައި، އަތްޕުޅު ބޭއްވީ، އަބޫޠާލިބްގެފާނު ކަމުގައި ވުމަށް އަހަރެން އެދުނީމެވެ. އެހެނީ އެހެން ވި ނަމަ ކީރިތި ރަސޫލާ ވަރަށް ބޮޑަށް އުފާފުޅުވީހެވެ.”\nޙައިރާންވާކަށް ނުޖެހެއެވެ. އަބޫބަކުރުގެފާނަކީ ކީރިތި ރަސޫލާގެ ހިޖުރައިގެ ބައިވެރިއާއެވެ. މި ހިޖުރައިގެ ދަތުރުމަތީގައި ކަރުފޮދު ހިއްކައިގަތުމުން އަބޫބަކުރުގެފާނު ފުރަތަމަ އިސްކަން ދެއްވީ، ކީރިތި ރަސޫލާ ކިރުފޮދު ހިއްޕަވާތޯއެވެ. އަދި ފަހުން ވިދާޅުވިއެވެ.\n“ދެން އަހަރެން ކަރު ހިއްކުން ފިލަންދެން، ކީރިތި ރަސޫލާ އެ ހިއްޕެވިއެވެ.”\nއެވަގުތު އެކަލޭގެފާނުގެ ޚިޔާލުފުޅު ކުރަމުން ދިޔައީ ކީރިތި ރަސޫލާ އާ މެދުގައެވެ. އެގޮތުން އެކަލޭގެފާނު އެދިވަޑައިގަތީ، ބަޔަކު ޢާއިޝަތުގެފާނު އަރިއަހަށް ގޮސް، ކީރިތި ރަސޫލާ މުޙައްމަދު ޞައްލައްﷲ ޢަލައިހި ވަސައްލަމަ އާއި، އެކަމަނާގެ ބައްޕާފުޅު އަބޫބަކުރުގެފާނުގެ އަރިއަހުގައި ފަސްދާނުލެވުމުގެ އިޒުނަ ހޯދާށެވެ. ޢާއިޝަތުގެފާނު އަރިއަހަށް ދިޔަ މީހުން އެނބުރި އައީ، އެކަމަނާ އެކަން ޤަބޫލު ކުރެއްވި ކަމުގެ އުފާވެރި ޚަބަރާއެކުގައެވެ. އެ ހިނދު ވިދާޅުވިއެވެ. ” ﷲ އަށް ޙަމްދު ހުއްޓެވެ. ހުވާކޮށްފައި ބުނަމެވެ. ކީރިތި ރަސޫލާގެ ޤަބުރުކޮޅު އަރިއަހުގައި އަހަރެން ވަޅުލުމަށް ވުރެ ބޮޑަށް، ކަމަކަށް އަހައްމިއްޔަތު ކަމެއް ނުދެމެވެ.\nމަސްޖިދުއް ނަބަވީއަށް ދާ މީހުންނަށް މާތް ނަބިއްޔާ ޞައްލައްﷲ ޢަލައިހި ވަސައްލަމަ އާއި އަބޫބަކުރުގެފާނާއި ޢުމަރުގެފާނުގެ ޤަބުރުކޮޅު ކައިރިއަށް ޒިޔާރަ ކުރުމުގެ މަތިވެރި ޝަރަފު ލިބޭނެއެވެ.\nއުޙުދު ހަނގުރާމައިގައި މުސްލިމުންގެ ތެރޭގައި، ކީރިތި ރަސޫލާ ޝަހީދުވެވަޑައިގަތް ޚަބަރުފެތުރިގެން ދިޔައެވެ. ހަނގުރާމައިގެ މައިދާނުގައި ހުރި އަންޞާރީ އަންހެން ބޭކަނބަލަކާއި ހަމައަށްވެސް މި ޚަބަރު ދިޔައެވެ. އެ ވަގުތު އެ ކަމަނާ އަވަސް އަވަހަށް ކީރިތި ރަސޫލާގެ ޙާލުކޮޅާއި މެދު ހިތް ހަމަ ޖެއްސުމަށް ދިޔައެވެ. މަގުމަތީގައި މީހެއް ކައިރިން އެއްސެވެ. ” ކީރިތި ރަސޫލާ ކިހިނެއް ހެއްޔެވެ؟ ” އެ މީހާ ބުންޏެވެ. ” އިއްނާލިއްﷲ ވަ އިއްނާ އިލައިހި ރާޖިޢޫން އެވެ. ކަނބުލޭގެ ބައްޕާފުޅު ޝަހީދުވެއްޖެއެވެ. ”\nއެހިނދު ވިދާޅުވިއެވެ.” ކީރިތި ރަސޫލާ ކިހިނެއް ހެއްޔެވެ؟ ” އެ މީހާ ބުންޏެވެ. ” އެކަލޭގެފާނުގެ ޙާލުކޮޅު ރަނގަޅެވެ. ”\nއެގޮތަށް ދަމުންގޮސް އެކަމަނާއަށް ކީރިތި ރަސޫލާ ފެނިވަޑައި ގަތުމުން، އެކަމަނާގެ ހިތުގައި ވީ ނުތަނަވަސްކަން ފިލައިގެން ދިޔައެވެ. މާތް ނަބިއްޔާ ސަލާމަތްފުޅުން އެބަ ހުންނެވިކަން އެނގުމުންނެވެ. ދެން ބުންޏެވެ.\n” ކަލޭގަފާނު ހެޔޮ ޙާލުގައި ހުންނެވިއްޔާ، އެހެން ކޮންމެ މުޞީބަތަކީވެސް އާދައިގެ ކުޑަ ކަމަކެވެ. ” !!\n1- އެކަލޭގެފާނަށް ގިނަ ގިނައިން ޞަލަވާތް ކިޔާށެވެ. އެންމެ ރަނގަޅު ޢިބާރާތަކީ ފަހު އައްތަޙިއްޔާތުގައިވާ ޞަލަވާތެވެ. އަދި މީގައި ބުނާ އެއްޗެއް ދަސްކޮށް އެއީ ތިމަންނަގެ ހިތުގެ އެންމެ ފުން މިނުން ބުނާ އެއްޗެއް ކަމުގައި ހަދާށެވެ.\n2- ކީރިތި ރަސޫލާގެ ސިޔަރަތު ކިޔައި ދިރާސާ ކުރާށެވެ. ތާކުން ތާކު ނުޖެހޭ ލޯބީގެ ވާހަކަ އާއި ބިރުވެރިވާހަކަ ކިއުން ހުއްޓާލާފައި ސިޔަރަތުގައި ހިމެނޭ ޢިބްރަތްތެރި ވާހަކަ ކިޔައި ދަސް ކުރާށެވެ. ސިޔަރަތާއި ބެހޭ ގޮތުން އެތަކެއް ފޮތްތަކެއް ލިޔެވިފައިވެއެވެ. ވީމާ މިއީ ބޮޑު ޚަޒާނާއެކެވެ.\n3- ކީރިތި ރަސޫލާގެ ސުންނަތަށް ތަބާވާށެވެ. ސުންނަތް ދަސްކުރާށެވެ. މި ހެން ހެދުމުން އެ މީހަކަށް ރަނގަޅަށް ނަމާދު ކުރާނެ ގޮތާއި ، މުޢާމާލާތް ކުރާނެ ގޮތާއި ، ރީތި އަޚްލާޤާއި ޢިބްރަތްތެރި ދަރުސްތައް ލިބޭނެއެވެ. އަދި ދަސްވާ އެއްޗެއްސަށް ޢަމަލީ ސިފަ ގެންނާށެވެ.\n4- އެކަލޭގެފާނުގެ ރަށް ކަމުގައިވާ މަދީނާ އަށް ޒިޔާރަތް ކުރުމުން، ހިތަށް ގެންނަން ނޭނގޭހާވެސް ފުން އިޙްސާސްތަކެއް ވާނެއެވެ. ތިމާ އަށް މި ހުރެވެނީ ކީރިތި ރަސޫލާއާއި ހާދާ ކައިރީގައޭ ހިތަށް އަރާނެއެވެ.\n5- އިސްލާމް ދީނަށް އުޅެންވާ ގޮތަށް އުޅުން.\nޢީދުގެ އަދަބުތަކާއި ސުންނަތްތައް


vnews - Raees Yamin ah option eh neiy, Isthiufaa dhevvaa: Jabir\nރައީސް ޔާމީނަށް އޮޕްޝަނެއް ނެތް، އިސްތިއުފާ ދެއްވާ: ޖާބިރު\nއަބްދުﷲ ޖާބިރު -- ފޮޓޯ: މައުރޫފް ޚަލީލް\nރައީސުލްޖުމްހޫރިއްޔާ އަބްދުﷲ ޔާމީނަށް މިހާރު އިތުރު "އޮޕްޝަނެއް" ނެތް ކަމަށާއި އިސްތިއުފާ ދެއްވުމަށް ރައްޔިތުންގެ މަޖިލީހުގެ ކާށިދޫ ދާއިރާގެ ކުރީގެ މެންބަރު އަބްދުﷲ ޖާބިރު ވިދާޅުވެއްޖެ އެވެ.\nރައީސް ޔާމީންގެ އަރިސް ބޭފުޅެއްގެ ގޮތުގައި މީގެ ކުރިން ފެނިގެން ބެލެވެމުން ދިޔަ ޖާބިރު މިހެން ވިދާޅުވީ ޖުމްހޫރީ ޕާޓީގެ ލީޑަރު ގާސިމް އިބްރާހީމް މިރޭ ކުއްލި ގޮތަކަށް ހައްޔަރުކުރުމާ ގުޅިގެން މިރޭ ވީޓީވީއަށް ދެއްވި ހާއްސަ އިންޓަވިއުއެއްގަ އެވެ.\nމިވަގުތު ލަންކާގައި ދިރިއުޅުއްވަމުން ގެންދަވާ ޖާބިރު ވިދާޅުވީ ގާސިމް އިބްރާހީމަކީ މިގައުމާއި ރައްޔިތުންގެ ދެކެ ވަރަށް ލޯބިވާ އިހްލާސްތެރި ބޭފުޅެއް ކަމަށެވެ. ގާސިމް ހައްޔަރުކުރުމުން ވަރަށް ބޮޑަށް ހިތާމަކުރައްވާކަން ފާހަގަކުރައްވަމުން ޖާބިރު ވިދާޅުވީ ރައީސް ޔާމީންގެ ސަރުކާރުން އަނެއްކާވެސް ގާސިމް އިބްރާހީމް ހައްޔަރުކުރުމުން ރައީސް ޔާމީނާ ދޭތެރޭގައި ވަރަށް ބޮޑު ހިތްބަރުކަމެއް ހިތްޕުޅުގައި އުފެދިއްޖެ ކަމަށެވެ.\nކުރީގެ ރައީސް މުހައްމަދު ނަޝީދުގެ އެޑްވައިޒަރެއްގެ ގޮތުގައި މިހާރު މަސައްކަތް ކުރައްވަމުން ގެންދަވާ ޖާބިރު ވިދާޅުވީ ގާސިމް އިބްރާހީމަކީ މިހާރު އަމަލުކުރަމުން ގާނޫނު އަސާސީ އެކުލަވާލި ހާއްސަ މަޖިލީހުގެ ރައީސް ކަމަށެވެ. އެހެންކަމުން ގާސިމަށް ގާނުނު އަސާސީއާ ގާނޫނުތައް ވަރަށް ރަނގަޅަށް އެނގިވަޑައިގަންނަވާނެ ކަމަށްވެސް ވިދާޅުވި އެވެ.\nޖާބިރު ވިދާޅުވީ ސަރުކާރުން ކަންބޮޑުވި ނަމަވެސް ރައްޔިތުންގެ މަޖިލީހުގެ މެޖޯރިޓީ މިހާރު އިދިކޮޅު ފަރާތްތަކަށް ލިބިފައިވާ ކަމަށެވެ. އެހެންކަމުން ރައީސް ޔާމީނަށް މިހާރު އިތުރު އޮޕްޝަނެއް ނެތް ކަމަށާއި އިސްތިއުފާ ދެއްވަންޖެހޭ ކަމަށްވެސް ވިދާޅުވި އެވެ.\nރައީސް ޔާމީން މިހާރު ގާނޫނު އަސާސީއާ ހިލާފުވެވަޑައިގެންފައިވާ ކަމަށްވެސް ޖާބިރު ވަނީ ވިދާޅުވެފަ އެވެ.


Sih'hee khidhumai medhunukendi dheveyne kamuge yageenkan ebaoi: Minister – Iru\nރާއްޖޭގެ ހުރިހާ ހިސާބެއްގައިވެސް ސިއްޙީ ޚިދުމަތް މެދުނުކެނޑި ޚިދުމަތް ދެވޭނެކަމުގެ ފުރިހަމަ ޔަގީންކަން އެބައޮތްކަމަށް މިނިސްޓަރ އޮފް ހެލްތު ޢަބްދުﷲ އަމީން ވިދާޅުވެއްޖެއެވެ.\nހެލްތު މިނިސްޓަރ މިހެން ވިދާޅުވީ ރައްޔިތުންގެ މަޖްލީހުގައި ވާހަކަފުޅުދައްކަވަމުންނެވެ.\nކޯވިޑް-19އާއި ގުޅިގެން ފަރުވާއަށް މާލެ އައުން ހުއްޓުމަކަށް ގެނެސްފައި ވާއިރު މިޙާލަތުގައި ޚިދުމަތް ދިނުމުގައި ދަތިތަކެއް ހުރިކަމަށް ހެލްތު މިނިސްޓަރ ޢަބްދުﷲ އަމީން ވަނީ މަޖިލީހުގައި ވިދާޅުވެފައެވެ. އެގޮތުން ރާއްޖޭގެ ގިނަ ހޮސްޕިޓަލްތަކާއި ސިއްޙީ ޚިދުމަތްދޭ ސިއްޙީ މަރުކަޒުތަކަކީ މިޒަމާނުގެ ސިއްޙީ ވަޞީލަތެއް ދިނުމަށް އެންމެ އެކަށޭނެ ފެންވަރުގައި ހުރިތަންތަން ނޫންކަން މިނިސްޓަރ އަމީން ވަނީ ފާހަގަކުރައްވާފައެވެ. އަދި އިންސާނީ ވަޞީލަތް ސިއްޙީ ދާއިރާގައި މަދުކަން ތަކުރާރުކޮށް މިނިސްޓަރވަނީ ފާހަގަކުރައްވާފައެވެ. އެހެންނަމަވެސް ކޯވިޑްގެ މިޙާލަތުގައިވެސް ރާއްޖޭގެ ސިއްޙީ ނިޒާމު ހުއްޓުމަކަށް ނާންނަކަން ފާހަގަކުރައްވައި ހެލްތު މިނިސްޓަރ އަމީން ވިދާޅުވީ ހުރިހާ ހިސާބެއްގައި މެދު ނުކެނޑި ޚިދުމަތްދެވޭނެ ކަމުގެ ޔަޤީންކަން އެބައޮތްކަމަށެވެ.\n“މިއަހަރާ އަޅުގަނޑުމެން ސިއްޙީ ދާއިރާ ކުރިމަތިލީ ވަރަށް އުއްމީދާއެކު. ގިނަ ގުނަ ކަންކަން މިއަހަރު ކުރުމުގެ ޢަޒުމުގައި. އެހެންނަމަވެސް ކޯވިޑްގެ ނުރައްކާކުރިމަތިވެ މަސައްކަތްތަކަށްވަނީ ގޮންޖެހުން ކުރިމަތިވެފަ. އެހެންނަމަވެސް މިޙަލަތުގައިވެސް ރާއްޖޭގައި ސިއްޙީ ޚިދުމަތް މެދުނުކެނޑި ދެވޭނެ ކަމުގެ ފުރިހަމަ ޔަގީންކަން އެބައޮތް.” މިނިސްޓަރ އަމީން ވިދާޅުވިއެވެ.\nސިއްޙީ ދާއިރާ ތަރައްޤީ ކުރުމުގައި ގިނަ ގޮންޖެހުން ހުރިކަން ހެލްތު މިނިސްޓަރ އަމީންވަނީ މަޖިލީހުގައި ފާހަގަ ކުރައްވާފައެވެ. އެގޮތުންވެސް އެންމެ ބޮޑު އެއް ގޮންޖެހުމަކީ ދާއިރާ ކުރިއެރުވުމަށް ބޭނުންވާ ބަޖެޓުގެ ދަތިކަންކަމުގައި މިނިސްޓަރ ވިދާޅުވިއެވެ. އަދި މިދާއިރާއަށް ބޭނުންވާ ފަންނީ މީހުން ހޯދުމުގެ މަސައްކަތް ކުރަމުން އަންނަކަމަށާއި އެކަމުގައިވެސް ދަތިތަކެއް ހުރިކަން ފާހަގަކުރެއްވިއެވެ. އެގޮތުން އެކަށީގެންވާ މީހުން ނުލިބުމާއި މިދާއިރާގައި މީހުން ހަރުނުލާކަން މިނިސްޓަރވަނީ ފާހަގަކުރައްވާފައެވެ.\nރާއްޖޭގެ ސިއްޙީ ނިޒާމު ހަރުދަނާކުރުމަށް ކުރަމުން އަންނަ މަސައްކަތުގެ ތެރެއިން ރާއްޖޭގެ5ސަރަޙައްދެއްގައި ޓަރޝިއަރީ ފެންވަރުގެ ހޮސްޕިޓަލް ތަރައްޤީކުރުމަށް ވަނީ ނިންމާފައެވެ.


Vicki aa Rattehi Vegen Ulhunukan Katrina Nubuny Mihenve!\n09 ޑިސެމްބަރ 2021 - 07:10:44\nބޮލީވުޑްގެ މި އަހަރުގެ އެންމެ ބޮޑު ކައިވެންޏަކީ ޝައްކެއްވެސް ނެތް ގޮތުގައި ވިކީ ކައުޝަލް އަދި ކެޓްރީނާގެ ކައިވެންޏެވެ. ކައިވެނީގެ ކަންކަން އެހާމެ ސިއްރުން ކުރިއަށް ދާއިރު އަދި މިއަދާ ހަމައަށް އައި އިރު ވެސް ވިކީ އާއި ރައްޓެހިވެގެން އުޅޭކަން ކެޓްރީނާ ކަށަވަރުކޮށްދީފައެއް ނުވެއެވެ.\nއެކަން އެހެެން ކުރިއަށްދާ ސަބަބުވެސް ކެޓްރީނާ ވަނީ މީގެ ކުރިން ކިޔާދީފައިވެއެވެ. އެގޮތުން މީޑިއާއަކަށް ދިން އިންޓަވިއުއެއްގައި ކެޓްރީނާ ބުނީ ކައިވެންޏެއް ކުރަންދެން އޭނާ ހުރީ ހުސްކޮށް ކަމަށެވެ. އެއީ އެކަން އޮންނަން ވާނެ ގޮތް ކަމަށް ބުނަމުން އޭނާ ބުނީ ހަގީގީ ދިރިއުޅުން ފެށެނީ ކައިވެންޏަށް ފަހު ކަމަށެވެ.\nއޭގެ އިތުރުން ކެޓްރީނާ ބުނީ ތަގްދީރުގައިވާ މީހަކާއި ކައިވެނިކުރެވޭނެ ދުވަހެއްގެ އިންތިޒާރުގައި އޭނާ ހުރި ކަމަށެވެ. އަދި އެ ދުވަހާ ޖެހެންދެން ވެސް އޭނާ ހުންނާނީ ހުސްކޮށް ކަމަށް ކިޔާދިނެވެ.\nމި މަހު ހަތް ވަނަ ދުވަހުން ފެށިގެން ނުވަ ވަނަ ދުވަހުގެ ނިޔަލަށް ކުރިއަށްދާ ކެޓްރީނާ - ވިކީގެ ކައިވެނީގެ ވާހަކަ ވެސް އެ ތަރިން ވަނީ ދުނިޔެއަށް ސިއްރުކުރަން މަސައްކަތްކޮށްފަ އެވެ. ނަަމަވެސް މީޑިއާތަކުން އަންނަނީ ކައިވެނީގެ ސެކިއުރިޓީ އިން ފެށިގެން އަންނަން ތިބި ގެސްޓުންގެ ތަފްސީލަށް ދަންދެން ހިއްސާ ކުރަމުންނެވެ.\nކެޓްރީނާ ކައިފްވިކީ ބޮލީވުޑް


Avas roadha suvaaluge furathama 10 ge naseebuveriyaa hovaifi\nއަވަސް ރޯދަ ސުވާލުގެ ފުރަތަމަ 10 އެއްގެ ނަސީބުވެރިޔާ ހޮވައިފި\nއަވަސް ރޯދަ ސުވާލުގެ އިނާމުތައް..\nއަގު ބޮޑު އިނާމުތަކެއް ހިމަނައި މުޅި ރޯދަ މަހަށް ބަހާލައިގެން އަވަސް އިން ކުރިޔަށް ގެންދާ "އަވަސް ރޯދަ ސުވާލު" މުބާރާތުގެ ފުރަތަމަ 10 ގެ އިނާމުތައް ލިބޭ ނަސީބު ވެރިޔާ ހޮވައިފި އެވެ.\nމުބާރާތުގެ ސުވާލުތައް ރޯދައިގެ ތިން ދިހައަށް ބަހާލާފައިވާއިރު މިއަދު ކުރިޔަށް ގެންދިޔަ ފޭސްބުކު ލައިވެއްގައި ވަނީ ފުރަތަމަ 10 އެއްގެ އިނާމުތައް ލިބޭ ނަސީބުވެރި ފަރާތް ހޮވާފަ އެވެ. އެގޮތުން ރަނގަޅު ޖަވާބު ދިމާކުރި އެތައް ހާސް ބައެއްގެ ތެރެއިން ނަސީބުވެރިއަކަށް ހޮވިފައިވަނީ، 7831582 މި ފޯނު ނަންބަރުގެ ވެރިފަރާތެވެ.\nސުވާލު މުބާރާތުގެ ފުރަތަމަ 10 އެއްގެ އިނާމަކީ އީވޯއިން ދޭ "ބޯޝް" މަރުކާގެ ދޮންނަ މެޝިނަކާއި "ލޮޓަސް" އިން ދޭ ބައިސްކަލަކާއި މާލޭގެ މުހިންމު ރެސްޓޯރެންޓަކުން ދޭ، ދެ މީހެއްގެ ރޯދަ ވިއްލުމެކެވެ. ދެ ވަނަ 10 އިގެ އެއްވަނަ އަށް ފަރާތަށް ދޭނީ އީވޯއިން ދޭ "ބޯޝް" ބްރޭންޑްގެ އައިސް އަލަމާރިކާއި ލޮޓަސް އިން ދޭ ބައިސްކަލެވެ. ފަހު ދިހައެއްގައި ވޯޑްރޯބަކާއި ދެ ބައިސްކަލެކެވެ.


މަޤާމް: ޓީޗަރ (ސްޕެޝަލް އެޑިއުކޭޝަން)\nވަޒީފާ އޮތް އޮފީސް: ފޭދޫ ސްކޫލް\nވަޒީފާ އަދާކުރާ ސެކްޝަނާއި ތަން: އެކަޑެމިކް ސެކްޝަން، ފޭދޫ ސްކޫލް\nމަޤާމް: ޓީޗަރ (ޤުރްއާން)\nމަޤާމް: ޓީޗަރ (ދިވެހި / ޕްރައިމަރީ)\nހަވާލުކުރެވިފައިވާ ޓައިމްޓޭބަލާ އެއްގޮތަށް ފަރުވާތެރިކަމާއެކު ކިޔަވައިދިނުން.\nކިޔަވައިދޭން ހަމަޖެހިފައިވާ ކުދިންނަށް އެ އަހަރަށް ކަނޑައެޅިފައިވާ މުޤައްރަރާ އެއްގޮތަށް، ކުދިންނަށް އެތަކެތި އުނގަންނައިދީ، އެކުދިންނަށް ހާސިލުވާންޖެހޭ މިންވަރު އެންމެ ފުންމިނުގައި ހާސިލުކޮށްދިނުމަށް މަސައްކަތްކުރުން.\nސްކޫލުން ކަނޑައަޅާފައިވާ އުސޫލުތަކާ އެއްގޮތަށް، ކަނޑައަޅާފައިވާ ދުވަހަށް ލެސަން ޕްލޭން (ކުރިއަށް އޮންނަ ހަފުތާއަށް) ތައްޔާރުކޮށްފައި ލީޑިންގ ޓީޗަރަށް ދެއްކުން.\nސްކޫލުން ކަނޑައަޅާފައިވާ އުސޫލުތަކާ އެއްގޮތަށް، ކަނޑައަޅާފައިވާ ދުވަހަށް "ސްކީމް އޮފް ވާރކް" ތައްޔާރުކޮށް ނިންމުން.\nމާއްދާތަކުގެ ކޯޑިނޭޝަން މީޓިންގތަކާއި، ޑިސްކަޝަން މީޓިންގތަކުގައި ފުރިހަމައަށް ބައިވެރިވުން.\nސްކޫލުން ބާއްވާ ސްޓާފް މީޓިންގތަކާއި، ސެޝަން މީޓިންގތަކާއި، ބެލެނިވެރިންގެ ބައްދަލުވުންތަކާއި، އެނޫނަސް މުދައްރިސެއްގެ ހައިސިއްޔަތުން ބައިވެރިވުމަށް ސްކޫލުން އަންގާ ކޮންމެ ބައްދަލުވުމެއްގައި ފަރުވާތެރިކަމާއެކު ބައިވެރިވެވަޑައިގަތުން.\nކުދިންގެ ފޮތްތަކާއި ކިޔަވައިދިނުމާގުޅޭ އެހެނިހެން މަސައްކަތްތައް ފަރުވާތެރިކަމާއެކު ދުވަހުން ދުވަހަށް ބަލައި، މާކްކުރުން.\nސްކޫލުގެ ދަރިވަރުންގެ އަޚުލާޤާއި ސުލޫކާއި، ކިޔެވުމުގެ ފެންވަރު ރަނގަޅުކުރުމަށް ކުރެއްވެން ހުރި ހުރިހާ މަސައްކަތެއް ކުރުން.\nލީޑިންގ ޓީޗަރުން އަންގަވާގޮތެއްގެމަތިން އިމްތިޙާންތައް ތައްޔާރުކުރުމާއި، އިމްތިޙާންތައް ހިންގުމާއި، އިމްތިޙާން ކަރުދާސްތައް މާކްކުރުމާއި، އިމްތިޙާންތަކާ ގުޅޭ އެންމެހައި ރެކޯޑުތައް ތައްޔާރުކޮށް ބެލެހެއްޓުން.\nކިޔަވައިދޭ ސެޝަނުގެ ކުލާސްތަކުގައި ކުދިންގެ އުނގެނުމާއި އަޚުލާޤާ ގުޅޭގޮތުން ދަރިވަރުންނާއި ބެލެނިވެރިންނާ ބައްދަލުކޮށް މަޢުލޫމާތު ބަދަލުކުރުމާއި ނަސޭހަތްތެރިވުން.\nމުވައްޒަފު ނިސްބަތްވާ ހައުސް/ކްލަބް/ޑިޕާޓްމަންޓުގެ ހަރަކާތްތައް ހިންގުމުގައި އެމީހެއްގެ ޤާބިލުކަން ހުރި އެންމެ މަތީ ދަރަޖައެއްގައި އެހީތެރިވެ ކާމިޔާބީއަށް މަސައްކަތްކުރުން.\nސިވިލް ސަރވިސްގެ ކޯޑް އޮފް ކޮންޑަކުޓަށް އިޙުތިރާމުކުރުމާއި އޭގައި ބަޔާންކުރާގޮތަށް ޢަމަލުކުރުން.\nޓީޗަރުންގެ ވަޒީފާގެ އޮނިގަނޑުން CS15-4 ގެ ރޭންކުގައި މަދުވެގެން2އަހަރުދުވަހު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރުދުވަހު %85 އަށްވުރެ މަތިން މާކްސް ލިބިފައިވުން.\nޓީޗަރުންގެ ވަޒީފާގެ އޮނިގަނޑުން CS15-3 ގެ ރޭންކުގައި މަދުވެގެން2އަހަރުދުވަހު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރުދުވަހު %85 އަށްވުރެ މަތިން މާކްސް ލިބިފައިވުން.\nޓީޗަރުންގެ ވަޒީފާގެ އޮނިގަނޑުން CS15-2 ގެ ރޭންކުގައި މަދުވެގެން2އަހަރުދުވަހު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރުދުވަހު %85 އަށްވުރެ މަތިން މާކްސް ލިބިފައިވުން.\nކިޔަވައިދިނުމުގެ ރޮނގުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުން ލެވެލް7ގެ ސަނަދެއް ނުވަތަ އެއަށްވުރެ މަތީ ސަނަދެއް ހާސިލުކޮށްފައި އޮތުމާއެކު، ތަޢުލީމީ ދާއިރާއިން ނުވަތަ ކިޔަވައިދޭ މާއްދާއަށް ޚާއްޞަކުރެވިފައިވާ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުން ލެވެލް9ގެ ސަނަދެއް ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުމާއެކު، މޯލްޑިވްސް ކޮލިފިކޭޝަން އޮތޯރިޓީން ސަނަދުތައް ވެލިޑޭޓްކޮށްފައިވުން. އަދި ސެން ޓީޗަރުކަމަށް ހަމަޖައްސާނަމަ، ސެން ޓީޗަރުންގެ ޝަރުޠު ފުރިހަމަވުން. ނުވަތަ؛\nކިޔަވައިދޭ މާއްދާއަށް ޚާއްޞަކުރެވިފައިވާ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުން ލެވެލް7ގެ ސަނަދެއް ނުވަތަ އެއަށްވުރެ މަތީ ސަނަދެއް ހާސިލުކޮށްފައި އޮތުމާއެކު، ކިޔަވައިދިނުމުގެ ރޮނގުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުން ލެވެލް5ގެ ސަނަދެއް ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުމާއެކު، ތަޢުލީމީ ދާއިރާއިން ނުވަތަ ކިޔަވައިދޭ މާއްދާއަށް ޚާއްޞަކުރެވިފައިވާ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުން ލެވެލް9ގެ ސަނަދެއް ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުމާއެކު، މޯލްޑިވްސް ކޮލިފިކޭޝަން އޮތޯރިޓީން ސަނަދުތައް ވެލިޑޭޓްކޮށްފައިވުން. އަދި ސެން ޓީޗަރުކަމަށް ހަމަޖައްސާނަމަ، ސެން ޓީޗަރުންގެ ޝަރުޠު ފުރިހަމަވުން.\nޓީޗަރުންގެ ވަޒީފާގެ އޮނިގަނޑުން 4-CS13 ގެ ރޭންކުގައި މަދުވެގެން2އަހަރުދުވަހު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރުދުވަހު %85 އަށްވުރެ މަތިން މާކްސް ލިބިފައިވުން.\nޓީޗަރުންގެ ވަޒީފާގެ އޮނިގަނޑުން 3-CS13 ގެ ރޭންކުގައި މަދުވެގެން2އަހަރުދުވަހު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރުދުވަހު %85 އަށްވުރެ މަތިން މާކްސް ލިބިފައިވުން.\nޓީޗަރުންގެ ވަޒީފާގެ އޮނިގަނޑުން 2-CS13 ގެ ރޭންކުގައި މަދުވެގެން2އަހަރުދުވަހު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރުދުވަހު %85 އަށްވުރެ މަތިން މާކްސް ލިބިފައިވުން.\nކިޔަވައިދިނުމުގެ ރޮނގުން ނުވަތަ ކިޔަވައިދޭ މާއްދާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުން ލެވެލް7ގެ ސަނަދެއް ހާސިލުކޮށްފައިވުމާއެކު، މޯލްޑިވްސް ކޮލިފިކޭޝަން އޮތޯރިޓީން ސަނަދުތައް ވެލިޑޭޓްކޮށްފައިވުން. އަދި ސެން ޓީޗަރުކަމަށް ހަމަޖައްސާނަމަ، ސެން ޓީޗަރުންގެ ޝަރުޠު ފުރިހަމަވުން. ނުވަތަ؛\nމީގެ އިތުރުން، ކޮމްޕިއުޓަރަށް އަހުލުވެރިވެފައިވާ މިންވަރު ބެލޭނެއެވެ.\nހ. މި މަޤާމަށް މީހަކު ހޮވުމަށް އިންޓަވިއުކުރުން އޮންނާނީ، 2016 ޖަނަވަރީ 13 ވާ ބުދަ ދުވަހުއެވެ.\nހ- ފުރިހަމަކޮށްފައިވާ އެޕްލިކޭޝަން ފޯމު (ސިވިލް ސަރވިސްގެ ވަޒީފާއަށް އެދޭ ފޯމު، ސިވިލް ސަރވިސް ކޮމިޝަނުގެ ވެބްސައިޓް www.csc.gov.mv އިން ޑައުންލޯޑް ކުރެވެން ހުންނާނެއެވެ. އަދި މި ސްކޫލުގެ އޮފީހުން މި ފޯމު ލިބެން ވެސް ހުންނާނެއެވެ.)\nބ- ވަޒީފާއަށް އެދޭ ފަރާތުގެ ދިވެހި ރައްޔިތެއްކަން އަންގައިދޭ ކާޑުގެ ދެފުށް ފެންނާނޭ، ލިޔެފައިވާ ލިޔުންތައް ކިޔަން އެނގޭ ފަދަ ސާފު ކޮޕީއެއް.\n- ވަޒީފާއަށް އެދި ހުށަހަޅަންޖެހޭ ތަކެތި ހުށަހަޅާނީ ފޭދޫ ސްކޫލަށެވެ.\n- ތަކެތި ހުށަހެޅުމުގެ ސުންގަޑިއަކީ، 2016 ޖަނަވަރީ 11 ވާ ހޯމަ ދުވަހުގެ މެންދުރުފަހުގެ 12:00 އެވެ.\n- މި އިޢުލާނާ ގުޅިގެން އިތުރު މަޢުލޫމާތު ސާފުކުރަން ބޭނުންވާ ފަރާތްތަކުން، ފޭދޫ ސްކޫލުގެ 6892546 ނަންބަރު ފޯނަށް ގުޅުން އެދެމެވެ.\n23 ރަބީޢުލްއައްޥަލް 1437\nސުންގަޑި: 11 ޖަނަވަރީ 2016 1200


Squid Game: huriha thakuleefeh, phone number ge veri farathah | ThePress\n07 October 2021, 08:09\nކުޑަ ދުވަސްކޮޅެއްގެ ތެރޭގައި ގިނަ ބައެއްގެ ސަމާލުކަން ހޯދި "ސްކުއިޑް ގޭމް"ގެ މަންޒަރެއް / ފޮޓޯ: ނެޓްފްލިކްސް\nދުނިޔޭގެ އެކި ކަންކޮޅުތަކުން 100 އެއްހާ ގައުމުގެ 1 ނަމްބަރު ސީރީޒްގެ ދަރަޖަ ދީފައި ވާ ހިޓް ޓީވީ ޝޯ "ސްކުއިޑް ގޭމް" އިން ފެނިގެންދާ ފޯނު ނަމްބަރެއް، ދެން ނުފެންނަ ގޮތް ހަދާނެ ކަމަށް ނެޓްފްލިކްސް އިން ބުނެފިއެވެ.\nދެކުނު ކޮރެއާގެ ޑްރާމާ ސީރީޒް، "ސްކުއިޑް ގޭމް" އިން ފެނިގެންދާ ފޯނު ނަމްބަރުގެ ސަބަބުން، އަންހެނެއްގެ ފޯނަށް ގިނަ އަދަދެއްގެ ކޯލު އަންނަ ކަމުގެ ޝަކުވާ ވަނީ ފެންމަތިވެފައެވެ. އެ ނަމްބަރުން ގުޅެނީ އޭނާގެ ފޯނަށް ކަމަށާ، ގޭމްގައި ބައިވެރިވުމަށް އެދި ގިނަ ކޯލު އަންނަ ކަމަށް އެ އަންހެން މީހާ ވަނީ ބުނެފައެވެ.\nނެޓްފްލިކްސްގެ 1 ނަމްބަރު ސީރީޒްގެ ޝަރަފު ހޯދުމާ ދިމާއަށް މިސްރާބު ޖަހާފައިވާ "ސްކުއިޑް ގޭމް" އިން ފެނިގެންދާ ފޯނު ނަމްބަރު ގެންގުޅެނީ ދެކުނު ކޮރެއާގައި ވިޔަފާރި ކުރާ އަންހެނެކެވެ. އޭނާ ބުނާ ގޮތުގައި ކޮންމެ ދުވަހަކުވެސް އެތައް ހާސް މެސެޖަކާ ކޯލެއް އާދެއެވެ. އަދި މިކަމުގެ ސަބަބުން އާންމު ދިރިއުޅުމުގެ ކަންކަމަށްވެސް ހުރަސް އެޅިފައި ވާ ކަމުގެ ޝަކުވާ، އޭނާ ވަނީ އުފުލާފައެވެ.\nއެ އަންހެން މީހާ ބުނާ ގޮތުގައި، އޭނާ އެ ނަމްބަރު ބޭނުން ކުރަމުންދާތާ މިހާރު 10 އަހަރަށް ވުރެ ގިނަ ދުވަސް ވެދާނެއެވެ. މީޑިއާއާ ވާހަކަދައްކަމުން އޭނާ ބުނީ ވެގެން އުޅޭ ގޮތެއް ފުރަތަމަ ނޭނގުނު ކަމަށާ، ނަމަވެސް "ސްކުއިޑް ގޭމް" ގައި އޭނާގެ ނަމްބަރު ފެންނަ ކަމުގެ ހަބަރު އޭނާއަށް ދިނީ، ރައްޓެއްސެއް ކަމަށެވެ.\nމާލީ ބަދަލެއްގެ ގޮތުގައި 4178 ޑޮލަރު ހުށަހެޅި ނަމަވެސް، މި އަންހެން މީހާ ވަނީ އެ ބަލައިގަތުމަށް އިންކާރު ކޮށްފައި ކަމަށް ހަބަރު ލިބެއެވެ.\nނެޓްފްލިކްސްއިން މިކަން ކަށަވަރު ކޮށްދީފައެއް ނުވެއެވެ. ނަމަވެސް އެ ނަމްބަރަށް ނުގުޅުމަށް ނެޓްފްލިކްސްއިން ވަނީ ފޭނުންނަށް އިލްތިމާސް ކޮށްފައެވެ.\nސެޕްޓެމްބަރު 17 ވަނަ ދުވަހު ދައްކަން ފެށި މި ޝޯ ވަނީ، 10 ދުވަހުގެ ތެރޭގައި، 90 ގައުމަކުން 1 ނަމްބަރު ދަރަޖަ ހޯދާފައެވެ.


ވަންޑޭ ކަޕަށް ވާންޖެހޭ ހުރިހާ ތައްޔާރީއެއްވަނީ ނިމިފަ: އައި. ކްލަބު — Ihavandhoo.com\nވަންޑޭ ކަޕަށް ވާންޖެހޭ ހުރިހާ ތައްޔާރީއެއްވަނީ ނިމިފަ: އައި. ކްލަބު\n5 މާރިޗު 20150މަހްމޫދު ޢަލީ\nމާދަމާ ބޭއްވުމަށް ހަމަޖެހިފައިވާ އައި. ކްލަބް ވަންޑޭ ކަޕް 2015 އަށް ވާންޖެހޭ ހުރިހާ ތައްޔާރީއެއް މިހާރު ނިމިފައިވާކަމަށް އައި. ކްލަބުން ބުނެފިއެވެ.\nއައި. ކްލަބުގެ އިންތިޚާބީ ރައީސް މުޙައްމަދު ޝިހާން ވިދާޅުވީ، އެއްއަހަރުގެ މެދުކެނޑުމަކަށްފަހު މާދަމާ ބޭއްވޭ މުބާރަތަކީ އައި. ކްލަބުގެ އެންމެ އަގުބޮޑު ވަންޑޭ ކަޕްކަމަށެވެ. މުބާރާތުގެ ޗެމްޕިއަން ޓީމަށް 1500 ރުފިޔާ އަދި ދެވަނަ ޓީމަށް 750 ރުފިޔާގެ ފައިސާގެ އިނާމެއް ލިބޭއިރު، ވާދައިގެ ތައްޓެއްވެސް މިމުބާރާތަށް މިހާރު ޚާއްސަކޮށްފައިވާކަމަށް ޝިހާން ވިދާޅުވިއެވެ.\n"މިއީ މާލޭގައި ދިރިއުޅޭ އިހަވަންދޫގެ ޒުވާނުން އެކީ ބައްދަލުކޮށްލުމަށް އަޅުގަނޑުމެން މިއަހަރު ޚާއްސަކުރާ އެންމެ ފުރަތަމަ ދުވަސް. މިމުބާރާތާއެކު ވަރަށް ގިނަ ބައެއްގެ މެދުގައި އެކުވެރިކަން އާލާވެ، ރަޙްމަތްތެރިކަމުގެ އާ ގުޅުންތަކެއް އުފެދިގެންދާނެކަމަށް ޔަގީންކުރަން" ޝިހާން ވިދާޅުވިއެވެ.\nޝިހާން ވިދާޅުވީ، އައި. ކްލަބުގެ ވަންޑޭ ކަޕްތަކުގައި ކްލަބުގެ އިންތިޚާބު ފާއިތުވި ދެމުބާރާތުގައި ބޭއްވި ނަމަވެސް، ކްލަބުގެ ރައީސްކަމާއި ނާއިބު ރައީސްކަމުގެ އިންތިޚާބަށް ކުރިމަތިލާފައިވާ އިތުރު އެއްވެސް ފަރާތެއް ނެތުމާއެކު، މިހާރުގެ ލީޑަރޝިޕުން އަނެއްކާވެސް ކްލަބުގެ ލީޑަރޝިޕާ މާދަމާ ރަސްމީކޮށް ހަވާލުވާނެކަމަށެވެ.\nޖުމްލަ4ޓީމެއް ބައިވެރިވާ މާދަމާގެ ވަންޑޭ ކަޕް ކުރިއަށްދާނީ ޕޮއިންޓް ސިސްޓަމަށެވެ. އެންމެ ގިނައިން ޕޮއިންޓް ލިބޭ ދެޓީމް ފައިނަލަށް ދާއިރު، މުބާރާތުގެ ފުރަތަމަ4މެޗް ކުޅެވޭނީ ހެނދުނުއެވެ. އަދި މެންދުރުފަހު ދެމެޗު ކުޅުމަށްފަހު ފައިނަލް ކުޅެވޭނީ ހަވީރު 5:00 ގައި، ވިލީ ފުލުސް ކުރިމަތީގައި އޮންނަ ފުޓްސެލް ދަނޑުގައެވެ.\n"މާދަމާ ބޭއްވޭ މުބާރާތް ކާމިޔާބުކަމާއެކު އަޅުގަނޑުމެން ނިންމާލާނީ ވަރަށް ގިނަ ބައެއްގެ އެހީތެރިކަމާއެކު. ލިސްޓު ދިގުވުމާއެކު އެފަރާތްތަކުގެ ނަން ވަކިވަކިން ފާހަގަނުކުރިނަމަވެސް، އެއެންމެހާ ފަރާތްތަކަށް ވަރަށް ބޮޑަށް ޝުކުރިއްޔާ" ޝިހާން ވިދާޅުވިއެވެ.\nމާދަމާގެ މުބާރާތަކީ އައި. ކްލަބުގެ5ވަނަ ވަންޑޭ ކަޕެވެ.


އިސްލާމީ އުންމަތާއި އިޒުރޭލުގެ މައްސަލަ – ތާރީޚުގެ ތެރެއަށް ނަޒަރެއް (7) | #Dhiislam\nއިސްލާމީ އުންމަތާއި އިޒުރޭލުގެ މައްސަލަ – ތާރީޚުގެ ތެރެއަށް ނަޒަރެއް (7)\n5 years ago |0comment| September 10, 2012 |\nޒައިނިޒަމްގެ ފިކުރު ހުވަފެނުން ޙަޤީޤަތަކަށް – ޔަހޫދީ ދައުލަތް އުފެދުން (ހ)\nފުރަތަމަ ބޮޑު ހަނގުރާމަ ނިމިގެން ދިޔަ ދަނޑިވަޅާ ދިމާކޮށް ޔޫރަޕުގައި ހިނގި އެންމެ މުހިއްމު އަދި އެންމެ ތާރީޚީ އެއް ހާދިސާއަކީ ރަޝިޔާގެ މަޝްހޫރު ކޮމިޔުނިސްޓް އިންޤިލާބެވެ. 1917 ވަނަ އަހަރުގެ މި އިންޤިލާބުގައި ރަޝިޔާގެ ރަސްކަން ނިމުމަކަށް އައިސް އެ ޤައުމުގައި ޔަހޫދީންނާ ދެކޮޅަށް ހެދި ތަންފީޒު ކުރެވެމުން ދިޔަ އިމްތިޔާޒީ ޤާނޫނުތަކާއި ޤަވާޢިދުތައް އުވިގެން ދިޔައެވެ. ރަޝިޔާގެ ޔަހޫދީން އެ ތަންތަނެއްގައި ބަންދުވެފައި ތިބި ޕޮގްރޮމްތައް ރޫޅާލެވި އެބައިމީހުންނަށް މިނިވަންކަން ލިބިގެން ދިޔައެވެ. މިގޮތުން ލިބުނު މިނިވަންކަމުގެ ޖައްވުގައި ރަޝިޔާގައި 2.8 މިލިއަން ޔަހޫދީން އުޅެމުން ގެންދިޔައެވެ.\nފުރަތަމަ ބޮޑު ހަނގުރާމައިގެ މުހިއްމު އަނެއް ނަތީޖާއަކީ ރަޝިޔާއާއި އޮސްޓްރޯހަންގޭރިއަން އެމްޕަޔަރ ރޫޅިގެން ގޮސް މުޅީން އާ ޤައުމުތަކެއް އިރުމަތީ ޔޫރަޕުގެ ސަރަހައްދުތަކުގައި އުފެދުމެވެ. މި ދެންނެވި ޤައުމުތަކުގައި ޔަހޫދީންގެ ބޮޑެތި އާބާދީތައް އުޅެމުން ގެންދިޔައެވެ. އެގޮތުން ޕޮލެންޑްގައި ތިން މިލިއަނަށްވުރެ ގިނަ ޔަހޫދީން ތިއްބެވެ. ރުމޭނިޔާގެ ޔަހޫދީންގެ އަދަދަކީ އެއް މިލިއަނެވެ. ހަންގޭރީގައި ބައި މިލިއަނެއްހައި ޔަހޫދީން ތިބި އިރު، މުޅީން އަލަށް ވުޖޫދަށް އައި ޤައުމެއް ކަމުގައިވާ ޗެކޮސްލޮވޭކިޔާގައި 375000 ޔަހޫދީން ތިއްބެވެ. އޮސްޓްރިއާގެ ޔަހޫދީ އާބާދީއަކީ 191000 އެވެ. ލެޓްވިއާގައި 95000 އަދި ލިތުއޭނިއާގައި 115000 ޔަހޫދީން ތިއްބެވެ. ޔޫގޯސްލާވިއާގެ ޔަހޫދީންގެ އަދަދަކީ 70000 އެވެ. ބަލްގޭރިޔާގައި 50000 ޔަހޫދީން އުޅެމުން ގެންދިޔައިރު، ގްރީސްގެ ޔަހޫދީ އާބާދީއަކީ 75000 އެވެ. މެދުތެރޭ އަދި ހުޅަނގު ޔޫރަޕުގެ ޤައުމުތަކަށް ބަލާލާއިރު، އޭގެ ތެރެއިން އެންމެ ބޮޑު ޔަހޫދީ އާބާދީއެއް އޮތީ ޖަރުމަނުގައެވެ. ޖަރުމަނުގައި ބައި މިލިއަން ޔަހޫދީން އުޅެމުން ގެންދިޔައެވެ. ފަރަންސޭސި ވިލާތުގެ ޔަހޫދީ އާބާދީއަކީ 320000 އެވެ. ފުރަތަމަ ބޮޑު ހަނގުރާމައަށްފަހު އިނގިރޭސީންގެ މޭންޑޭޓްގެ ދަށަށް ފަލަސްޠީނު ދިޔުމަށްފަހު މަތީގައި ބަޔާންކުރެވިފައިވާ ޤައުމުތަކުގެ ޔަހޫދީންގެ ތެރެއިން އެތައް ބަޔަކު ފަލަސްޠީނަށް ހިޖުރަކުރިއެވެ. 1939 ވަނަ އަހަރާ ހަމަޔަށް ދިޔަ އިރު މީގެ ތެރެއިން 400000 އެއްހައި މީހުން ވަނީ ފަލަސްޠީނަށް ގޮސްފައެވެ.\nފުރަތަމަ ބޮޑު ހަނގުރާމައަށްފަހު 1919 ވަނަ އަހަރު ބޭއްވުނު ޕެރިސް ޕީސް ކޮންފަރެންސްގައި ބައިވެރިވި ޤައުމުތަކުން އިންސާނީ ހަމަހަމަކަމާއި އެއްބައިވަންތަކަމުގެ އުސޫލުތަކާ އެއްގޮތަށް އެ ޤައުމުތަކުގެ ރައްޔިތުންނާ މެދުގައި ކަންތައް ކުރަން އެއްބަސް ވިއެވެ. މި ކޮންފަރެންސްގައި މަތީގައި ބަޔާންކުރެވުނު ހުރިހާ ޤައުމުތަކަކުން ބައިވެރިވީ ނަމަވެސް އެއްބަސްވީ އުސޫލުތަކަށް ކަންތައް ކުރަމުން ގެންދިޔައީ ހަމައެކަނި ޗެކޮސްލޮވޭކިޔާއެވެ. އެ ޤައުމުގެ ސަރުކާރުން ޔަހޫދީންނާ މެދުގައި ހަމަހަމަ އުސޫލުތަކެއް ގެންގުޅެ އިޖުތިމާއީ އަދާލަތުގެ ނަމޫނާއެއް ދެއްކޭތޯ މަސައްކަތް ކުރިއެވެ. ނަމަވެސް އެހެން ހުރިހާ ޤައުމަކުން ޔަހޫދީންނަށް ނަފްރަތު ކުރުމާއި އިމްތިޔާޒުގެ ކަންތައްތައް އެކި ސިފަސިފައިގައި ފެންނަމުން ދިޔައެވެ. ބޮޑު ހަނގުރާމައިގައި ލިބިފައިވާ އިޤްތިޞާދީ ހީނަރުކަމަށްފަހު ކޮންމެ ޤައުމެއްގެ ސަރުކާރުންވެސް ބަލަމުން ގެންދިޔައީ އެ ޤައުމެއްގެ ނަސްލީ ވަޒަންވެރީންނަށް ފުރުސަތުތައް ހޯދައިދެވޭތޯއެވެ. މިގޮތުން ކުރެވުނު މަސައްކަތުގައި ކޮންމެ ސަރުކާރަކުންވެސް ޔަހޫދީންނާ މެދުގައި ބަލަމުން ގެންދިޔައީ އެ ބައެއްގެ ޙަޤީޤީ ރައްޔިތުންގެ އިޤްތިޞާދީ ކުރިއެރުމަށް އޮތް ހުރަހެއްގެ ގޮތުގައެވެ.\nޖަރުމަނުގައި އެޑޮލްފް ހިޓްލަރގެ ނާޒީ ޕާރޓީ ވެރިކަމަށް އައީ މި ދެންނެވިފަދަ ޙާލަތެއްގައި ޔޫރަޕް އޮއްވައެވެ. 1933 ވަނަ އަހަރުގެ ޖެނުއަރީ މަހު ހިޓްލަރ ޖަރުމަނުގެ ޗާންސެލަރ ކަމުގެ މަޤާމާ ޙަވާލުވުމަށްފަހު ލަސްތަކެއް ނުވެ ޔަހޫދީންނާ ދެކޮޅަށް ސަރުކާރުގެ ފަރާތުން ހަރުކަށި ޤާނޫނުތައް ހަދައި ތަންފީޒުކުރަން ފެށިއެވެ. 1934 ވަނަ އަހަރު ޖަރުމަނުގެ ރައީސް ފީލްޑް މާރޝަލް ޖެނެރަލް ވޮން ހިންޑެންބާރގް އަވަހާރަވުމުން ހިޓްލަރުގެ ހިތަކަށް ޖަރުމަނު ލިބިގެން ދިޔައެވެ. ހިންޑެންބަރގް އަވަހާރަވުމާއެކު ހިޓްލަރ އަކީ ޖަރުމަނުގެ ޒައީމް ނުވަތަ “ފުއަރަރ” ކަމުގެ އިޢުލާން ކުރެވުނެވެ. އެއަށްފަހު ޖަރުމަންގެ ސިޔާސީ، އިޖުތިމާޢީ، އަދި އިޤުތިޞާދީ ހުރިހާ ކަމެއްގައި ބަނުމާއި މޮހުމުގެ ފަހުބަސް ބުނަމުން ގެންދިޔައީ ހިޓްލަރެވެ.\nހިޓްލަރުގެ ސިޔާސަތަކީ ޔަހޫދީންނަށް ދަތިކޮށް ޖަރުމަނުން ޔަހޫދީން ހުސްކޮށްލުމުގެ ސިޔާސަތެވެ. އޭނާގެ ސަރުކާރުން 1935 ވަނަ އަހަރު ފާސްކުރި ނިޔުރެމްބަރގް ޤާނޫނުތަކުގެ ދަށުން ޔަހޫދީންނަށް އިޖުތިމާޢީ، އިޤުތިޞާދީ އަދި ސިޔާސީ މައިދާނުގައި ބޮޑެތި ޤާނޫނީ ހުރަސްތަކެއް ކުރިމަތިވެގެން ދިޔައެވެ. މިސާލަކަށް ދަންނަވާނަމަ، މި ޤާނޫނުތަކުގެ ދަށުން ޔަހޫދީންގެ ކިބައިން އިންތިޚާބުތަކުގައި ވޯޓުލުމުގެ ޙައްޤު ނިގުޅައިގަނެވުނެވެ. ހަމަ އެހެންމެ، މި ޤާނޫނުތަކުގެ ދަށުން ޖަރުމަން ނަސްލުގެ މީހަކު ޔަހޫދީއަކާއި ކައިވަނީގެ ގުޅުމެއް ނުވަތަ ކައިވަނިން ބޭރުގައިވެސް ޖިންސީ އެއްވެސް ބާވަތެއްގެ ގުޅުމެއް ބޭއްވުން މަނާކުރެވުނެވެ. މި ކަހަލަ ޤާނޫނުތަކެއް ފާސްކުރެވި އެ ޤާނޫނުތަކުގެ ދަށުންނާއި، ޤާނޫނީ އިންތަކުގެ ބޭރުން ޔަހޫދީންނަށް ދަތިތަކާއި މުސީބާތްތައް ކުރިމަތިކުރެވެން ފެށުމުގެ ނަތީޖާއަކީ ޔަހޫދީންގެ ތެރެއިން އެތައް ބަޔަކު ޖަރުމަނު ދޫކޮށް ހިޖުރަކުރަން ފެށުމެވެ. 1932 ވަނަ އަހަރާއި 1938 ވަނަ އަހަރާ ދެމެދުގައި ޖަރުމަނުން ފަލަސްޠީނަށް ހިޖުރަކުރި 250000 ޔަހޫދީންނަކީ މިގޮތުން ހިޖުރަކުރި މީހުންނެވެ. މީގެ އިތުރުން އެތައް ހާސް ޔަހޫދީންނެއް ޔުނައިޓެޑް ސްޓޭޓްސް އޮފް އެމެރިކާއަށްވެސް ހިޖުރަ ކުރިއެވެ. 1938 ވަނަ އަހަރުގެ މާރޗު މަހުގެ ތެރޭގައި ހިޓްލަރުގެ ލަޝްކަރުތައް ހަނގުރާމައަކާ ނުލައި އަވަށްޓެރި އޮސްޓްރިއާއަށް އަރައި އެ ޤައުމު ހިފުމަށްފަހު ޖަރުމަނުގެ ޔަހޫދީންނާ ދެކޮޅު ޤާނޫނުތައް އޮސްޓްރިއާގައިވެސް ހިންގަން ފެށިއެވެ.\nޖަރުމަނާއި އޮސްޓްރިއާގައި ޔަހޫދީންނާ ދެކޮޅަށް ހިޓްލަރުގެ ސަރުކާރުން ހިންގަމުން ގެންދިޔަ އިންސާނިއްޔަތާ ޚިލާފު އެންމެ ބޮޑު އެއް ޖަރީމާއަކީ ޔަހޫދީންގެ މީހުން ކޮންސެންޓްރޭޝަން ކޭމްޕްތަކަށް ފޮނުވުމެވެ. މި ކޭމްޕްތަކަކީ ވަރަށް ނިކަމެތި ހާލުގައި ބުރަ މަސައްކަތްކުރުން ފިޔަވައި އެހެން ކަމެއް ނޯންނަ ކޭމްޕްތަކެކެވެ. އެތަންތަނުގައި އުޅޭ މީހުންނަށް އޮންނަ ކަމަކީ ބުރަ މަސައްކަތް ކުރުމާއި އާއްމު ބަލިމަޑުކަމުގެ ވޭންތައް މެދުކެނޑުމެއް ނެތި އުފުލުމެވެ. މި ކަހަލަ ގޮތަކަށް ކަންތައް ކުރެވެމުން ދިޔަ އިރުވެސް ޔޫރަޕްގެ ބޮޑެތި ބާރުތަކުން އެ ކަންތަކާ ދެކޮޅަށް ފާޑުކިޔުން ފިޔަވައި އިތުރު ފިޔަވަޅެއް ނާޅައެވެ. ނަތީޖާއަކީ ތިމާ ބޭނުން ގޮތަކަށޔަހޫދީންނާ މެދުގައި ކަންތައްތައް ކުރެވިދާނެކަމުގެ ޔަޤީންކަން ހިޓްލަރަށް ލިބުމެެވެ. ނަމަވެސް ޔަހޫދީންނާ ދެކޮޅު ހަރަކާތްތައް އޭނާ ބޭނުންވާހައި ވަރުގަދައަށް ހިންގަން ހިޓްލަރަށް ގަރީނާއެއް ލިބުނީ 1938 ވަނަ އަހަރުގެ އޮކްޓޯބަރު މަހު ހިނގި ހާދިސާއަކާ ގުޅިގެންނެވެ. މި ހާދިސާ ހިނގަން ޖެހުނީ ޕޮލެންޑަށް ނިސްބަތްވާ 17000 ޔަހޫދީން އޮސްޓްރިއާއިން ބޭރުކޮށްލުމަށް ފަހުގައެވެ. މި ޖަމާޢަތުގެ މީހުން އޮސްޓްރިއާއާއި ޕޮލެންޑް ގުޅޭ ސަރަހައްދީ ރޮނގުމަތީގައި އެއްވެސް ޤައުމަކަށް ނުވަދެވި ވަރަށް ނިކަމެތި ހާލުގައި އެތައް ދުވަހެއް ހޭދަކުރި ފަހުން ފަރަންސޭސި ވިލާތުގެ ޕެރިހުގައި އުޅެމުން ގެންދިޔަ އޭގެ ތެރެއިން މީހެއްގެ 17 އަހަރުގެ ފިރިހެން ދަރިފުޅު ފިސްތޯލައެއް ހިފައިގެން ޕެރިހުގައި ހުރި ޖަރުމަނު އެމްބަސީއަށް ދިޔައެވެ. އަދި އެމްބަސީގައި ހުރި މީހަކަށް ހަމަލާދީ ފުރާނައަށް ނުރައްކާވާ ދަރަޖައަށް އޭނާ ޒަޚަމްކޮށްލިއެވެ. މި ހާދިސާއާ ގުޅިގެން 1938 ވަނަ އަހަރުގެ ނޮވެމްބަރު މަހުގެ ތެރޭގައި ހިޓްލަރުގެ ސަރުކާރުން ޔަހޫދީންނާ ދެކޮޅަށް ފުޅާ ދާއިރާއެއްގައި ހަރަކާތްތައް ހިންގަން ފެށިއެވެ. މި ހަރަކާތްތަކުގެ ތެރޭގައި ގާތްގަނޑަކަށް 600 ސިނަގޮގް އަންދާލެވުނެވެ. ޔަހޫދީންގެ ފިހާރަތައް ލޫޓުވާލެވި، ގެތައް ހަލާކުކުރެވި އެތައް ބަޔަކަށް ތަޅާއަނިޔާކޮށް މަރާލެވިފައި ވެއެވެ. އަދި މި ހަރަކާތްތަކުގެ ތެރޭގައި 30000 ޔަހޫދީން ކޮންސެންޓްރޭޝަން ކޭމްޕްތަކަށް ގެންދެވުނެވެ. އޭގެ އިތުރުން ޖަރުމަނާއި އޮސްޓްރިއާގެ ޔަހޫދީ އާބާދީ އެއް ބިލިއަން ޖަރުމަން މާރކުން ޖޫރިމަނާ ކުރެވުނެވެ. 1939 ވަނަ އަހަރު ފެށުނު އިރު ޖަރުމަނުގެ ބައި މިލިއަން ޔަހޫދީންގެ ތެރެއިން 300000 މީހުން ވަނީ އެ ޤައުމު ދޫކޮށް ފަލަސްޠީނަށާއި ޔުނައިޓެޑް ސްޓޭޓްސް އޮފް އެމެރިކާއަށް ހިޖުރަކޮށްފައެވެ.\nޔަހޫދީންނާ ދެކޮޅަށް އިންސާނިއްޔަތުކަމުގެ ކުނޑިފަށެއްވެސް ނެތް އަނިޔާވެރި ހަރަކާތްތައް ހިންގަމުން ގެންދިޔައިރު، ހިޓްލަރު ގެންދިޔައީ އޭނާގެ އެމްޕަޔަރ ބިނާކުރުމުގެ ރޭވުންތައްވެސް ތަންފީޒުކުރަމުންނެވެ. 1939 ވަނަ އަހަރުގެ މާރޗު މަހު އޭނާގެ ލަޝްކަރުތައް ފުރަތަމަ ބޮޑު ހަނގުރާމައަށްފަހު ވެވުނު ސުލްހައިގެ އެއްބަސްވުމާ ޚިލާފަށް ޗެކޮސްލޮވޭކިޔާއަށް އަރައި އެ ޤައުމުވެސް ހަނގުރާމައަކާ ނުލައި ހިފިއެވެ. ހަމަ އެ އަހަރުގެ އޮގަސްޓް މަހުގެ ތެރޭގައި ހިޓްލަރާއި ރަޝިޔާ ނުވަތަ ސޮވިއެޓް ޔުނިއަންގެ ލީޑަރ ޖޯސެފް ސްޓަލިންއާއި ދެ ލީޑަރުން އެއް ޤައުމު އަނެއް ޤައުމަށް ޙަމަލަ ނުދިނުމުގެ އެއްބަސްވުމެއްގައި ސޮއިކުރިއެވެ. ފަހުން ސާބިތުވެފައިވާ ގޮތުގައި މި އެއްބަސްވުމުގެ މޭޒުދޮށުގައި ވެވުނު އެހެން ސިއްރު އެއްބަސްވުމެއްގެ ދަށުން ޕޮލެންޑް ދެބައިމީހުން ދެމެދުގައި ބަހާލަން ޖަރުމަނުންނާއި ސޮވިއެޓުން ވަނީ އެއްބަސްވެފައެވެ. މި ހުރިހާ ކަމެއް ހިނގަމުން ގެންދިޔައިރު ޔޫރަޕް އޮތީ ނޭވާ ހިފަހައްޓާލައިގެން ކުޅިބަލާށެވެ. ވިލާބޯވަމުންދާކަމާއި، ކޮންމެ ފަދަ ވަގުތެއްގައިވެސް ތޫފާން ލައިގެންފާނެކަން އެނގިތިބެމެ، އެ ކަމާ މެދުގައި އަޅަންވީ ކޮން ފިޔަވަޅެއްތޯ ކަނޑަނޭޅިއެވެ. ހިޓްލަރުގެ ލަޝްކަރުތައް ސެޕްޓެމްބަރު މަހުގެ ފުރަތަމަ ދުވަހު ޕޮލެންޑަށް އަރައިގަތީ މި ކަހަލަ ހާލަތެއްގައި ޔޫރަޕް އޮއްވައެވެ. އޮސްޓްރިއާއާއި ޗެކޮސްލޮވޭކިޔާއާ ޚިލާފަށް ޕޮލެންޑުގެ ސިފައިން ޖަރުމަނުންނާ ދެކޮޅަށް އެބައިމީހުންގެ ސަފުތައް ރުކުރުވާލިއެވެ. އަދި އެބައިމީހުންގެ ޤައުމާއި މިނިވަންކަމުގެ ދިފާޢުގައި ހަތިޔާރުގައި ހިފިއެވެ. އެއާއެކު އިނގިރޭސީންނާއި ފަރަންސޭސީން ޖަރުމަނާ ދެކޮޅަށް ހަނގުރާމަ އިޢުލާން ކުރިއެވެ. ދެވަނަ ބޮޑު ހަނގުރާމަ ފެށުނީއެވެ.\n1939 ވަނަ އަހަރުގެ ސެޕްޓެމްބަރު މަހު ދެވަނަ ބޮޑު ހަނގުރާމަ ފެށުމަށްފަހު 1940 ވަނަ އަހަރު ނިމިގެން ދިޔަ އިރު ޔޫރަޕްގެ ޤައުމުތަކުގެ ތެރެއިން ޕޮލެންޑާއި ޑެންމާރކާއި ނޯރވޭއާއި ހޮލެންޑާއި ފަރަންސޭސި ވިލާތް އޮތީ ޖަރުމަންގެ ބާރުގެ ދަށުގައެވެ. 1941 ވަނަ އަހަރުގެ އޮކްޓޯބަރު މަސް ފެށުނުއިރު ރަޝިޔާގެ ބައެއްވެސް އޮތީ ހިޓްލަރުގެ ވެރިކަމުގެ ދަށުގައެވެ. މި ބިޔަ ސަރަހައްދުގައި ޔަހޫދީންގެ 3.5 މިލިއަން މީހުން އުޅެމުން ގެންދިޔައެވެ. ހިޓްލަރުގެ ޝުލްޓްޒްޓަފެން ނުވަތަ އެސްއެސްގެ ނަން ދެވިފައިވާ ހަތިޔާރު އެޅި ޚާއްސަ ޖަމާއަތުގެ މީހުން ގެންދިޔައީ ޔަހޫދީން ހޯދައި ކޮންސެންޓްރޭޝަން ކޭމްޕްތަކަށާއި ޖަރުމަނުގެ ހަތިޔާރު ފެކްޓަރީތަކާއި ސިފައިންނަށް ބޭނުންވާ އެހެނިހެން ޚިދުމަތްތައް ފޯރުކޮށްދޭ ތަންތަނަށް މަސައްކަތު މީހުންގެ ގޮތުގައި ފޮނުވުމުގެ ކަންތައް ކުރަމުންނެވެ.\nހިޓްލަރުގެ ވެރިކަމުގައި، ދެވަނަ ބޮޑު ހަނގުރާމައިގެ ތެރޭގައި ޔަހޫދީންނަށް ދެވުނު އަނިޔާތަކުގެ ވާހަކަތައް ބޮޑެތި ފޮތްތަކުގައި ތަފްސީލުކޮށް ލިޔެވިފައި ވެއެވެ. ހޮލޮކޯސްޓްގެ ނަމުން މަޝްހޫރުވެފައިވާ މި ނަސްލު ނައްތާލުމުގެ ހަރަކާތުގައި މަރުވެގެން ދިޔައީ ކިތައް ޔަހޫދީންތޯ މިއީ އަބަދުވެސް ކުރެވޭ ސުވާލެކެވެ. ޒައިނިސްޓް ޖަމާޢަތްތަކުންނާއި ހުޅަނގުގެމުއައްރިޚުންގެ ގިނަ ބަޔަކުގެ ނަޒަރުގައި ޖަރުމަންގެ ކޮންސެންޓްރޭޝަން ކޭމްޕްތަކާއި މަރުގެ ޗެމްބަރުތަކުގައި މަރުވި ޔަހޫދީންގެ އަދަދު ހަ މިލިއަނަށް އަރައެވެ. އަނެއް ބަޔަކު ބުނާ ގޮތުގައި ހިޓްލަރުގެ ހަރަކާތްތަކުގެ ތެރޭގައި މަރުވެގެންދިޔަ ޔަހޫދީންގެ ޙަޤީޤީ ޢަދަދަކީ ގާތްގަނޑަކަށް 225000 އެވެ. ހިޓްލަރުގެ ކޭމްޕުތަކުގައި ޔަހޫދީންނާ މެދުގައި ކަންތައްތައް ކުރެވުނީ އިސްލާމީ އުސޫލުތަކުގެ ދަށުން އެއްވެސް ޙާލެއްގައި ޤަބޫލު ކުރެވޭނެ ގޮތަކަށް ނޫނެވެ. އެހެން ކަމުން މި އަމަލުތައް ހަރު ބަހުން ކުށްވެރި ކުރުމާއެކުވެސް ދަންނަވަން ޖެހެނީ ޒައިނިސްޓުން ބުނާ އަދަދުތަކަކީ ވަރަށް ބޮޑަށް އޮޅުވާލެވިފައިވާ އަދަދުތަކެއްކަން ދޭހަކޮށްދޭ އެތައް ހެއްކެއް އެބަހުރި ކަމުގައެވެ. މި މަޤާމުގައި އެ ހުރިހާ ތަފްސީލަކަށް ދާން ޖާގަނެތުމާއެކު އެ ބައި ދޫކޮށްލަނީއެވެ.\nކޮންމެއަކަސް، ދެވަނަ ބޮޑު ހަނގުރާމަ ނިމިގެން ދިޔައިރު ޒައިނިސްޓް ޔަހޫދީންގެ މަސައްކަތް ކާމިޔާބު ކުރުމަށްޓަކައި އެތައް ސަތޭކަ ދޮރެއް ވަނީ ހުޅުވިފައެވެ. ހަނގުރާމައިގެ ތެރޭގައިވެސް ޔަހޫދީންގެ ޖަމާޢަތްތައް ޔޫރަޕުން ފަލަސްޠީނަށް ހިޖުރަކޮށްފައި ވެއެވެ. ފަލަސްޠީނުގެ ޔަހޫދީންގެ 26000 މީހުން އިނގިރޭސީންގެ ސަފުތަކުގައި ހަނގުރާމައިގައި ބައިވެރިވިއެވެ. މީގެ ތެރެއިން އެއް ބަޔަކީ އިނގިރޭސި ސިފައިންގެ ކޮންޓްރޯލްގެ ދަށުގައި އޮންނަ އިޒްރޭލުގެ ހަގާނާގެ ފައުޖެއްގެ ގޮތުގައި ހަނގުރާމައިގައި ބައިވެރިވި ބައެކެވެ. ކުރީ ބާބުގައި ދެންނެވިފައި ވާނޭ ފަދައިން ހަގާނާއަކީ ފަލަސްޠީނުގައި އޮތް ޔަހޫދީ އާބާދީގައި އޮތް އަސްކަރީ ޖަމާޢަތެކެވެ. ފަލަސްޠީނުގެ ޢަރަބި މުސްލިމުންނާ ދެކޮޅަށް ޓެރަރިޒަމްގެ ޢަމަލުތައް ހިންގަމުން ގެންދިޔަ ޖަމާޢަތެކެވެ. އެ ޖަމާޢަތުގެ ހަނގުރާމަވެރީން ވަކި ޔުނިޓެއްގެ ގޮތުގައި އިނގިރޭސި ސިފައިންގެ ދަށުން ހަނގުރާމަކުރުމަށް ހަމަޖެހުނީ އިނގިރޭސި ވިލާތުގައި ހުންނެވި ވޯރލްޑް ޒައިނިސްޓް އޯރގަނައިޒޭޝަންގެ ރައީސް ޑރ. ކާއިމް ވައިޒްމަނާއި، ފަލަސްޠީނުގައި އޮތް އެ ޖަމާޢަތުގެ އޭޖެންސީގެ ލީޑަރު ޑޭވިޑް ބެން ގޫރިއަނާއި، ހަގާނާގެ އިސް ވެރީން އިނގިރޭސި ލީޑަރުންނާއެކު ކުރި މަޝްވަރާތަކެއް ކުރުމަށްފަހު 1944 ވަނަ އަހަރުއެވެ. މަޤުޞަދަކީ ޔަހޫދީ ހަނގުރާމަވެރީންނަށް ހަނގުރާމައިގެ އަމަލީ ތަޖުރިބާއާއި ހުޅަނގުގެ އެންމެ ޒަމާނީ ހަތިޔާރުތައް ބޭނުންކުރުމުގެ ހުނަރާއި ތަމްރީނު ހޯދައިދިނުމެވެ.\nދެވަނަ ބޮޑު ހަނގުރާމައިގެ ތެރޭގައިވެސް ޔަހޫދީ އަސްކަރީ އަދި ޓެރަރިސްޓް ޖަމާޢަތްތަކުން ގެންދިޔައީ ފަލަސްޠީނީ ޢަރަބި މުސްލިމުންނާ ދެކޮޅަށް އަނިޔާވެރިކަމުގެ ލާމަސީލު ނަމޫނާތަކެއްފަދަ އަމަލުތައް ހިންގަމުންނެވެ. ހަގާނާއާއި އިރްގުނާއި ސްޓަރން ގޭންގުގެ ޓެރަރިޒަމްގެ ހަރަކާތްތަކުގެ ސަބަބުން އެތައް ހާސް ފަލަސްޠީނީންނެއް ފުރާނައާއި މުދާކޮޅު ސަލާމަތްކުރުމަށްޓަކައި ގެދޮރާއި ވަޒަން ދޫކޮށް އުރުދުނާއި މިޞުރު ފަދަ ޤައުމުތަކަށް ހިޖުރަކުރަމުން ގެންދިޔައެވެ. ހުސްވަމުން ދިޔަ ފަލަސްޠީނީ އަވަށްތައް ފުރަމުން ގެންދިޔައީ ޒައިނިސްޓް އޭޖެންސީއާއި މި ދެންނެވި ޓެރަރިސްޓް ޖަމާޢަތްތަކުގެ އެހީތެރިކަމާއެކުގައި ފަލަސްޠީނަށް އެތެރެވަމުންދިޔަ ޔަހޫދީންނެވެ. ޖަރުމަނުންގެ އަނިޔާއިން ސަލާމަތްވުމަށްޓަކައި ހިޖުރަކުރަމުން ގެންދިޔަ ޔަހޫދީންނެވެ. ދެވަނަ ބޮޑު ހަނގުރާމަ ނިމުނު އިރު ފަލަސްޠީނުގެ ޔަހޫދީ އާބާދީ ވަނީ6ލައްކައަށް އަރާފައެވެ.\nދެވަނަ ބޮޑު ހަނގުރާމައިގައި ޔޫރަޕްގެ ޔަހޫދީންނަށް ކުރިމަތިވި އަނިޔާވެރިކަމުގެ އެންމެ މުހިއްމު އެއް ނަތީޖާއަކީ ފަލަސްޠީނުގައި ޔަހޫދީ ދައުލަތް އުފެއްދުމަށްޓަކައި ކުރެވެމުން އައި މަސައްކަތް ހަލުވި ވެގެން ދިޔުމެވެ. މި މަސައްކަތަށް އިތުރު ދިރުމެއް ލިބިގެން ދިޔައީ ދުނިޔޭގެ އާ ބޮޑުބާރުގެ ގޮތުގައި ބައިނަލް އަޤުވާމީ މަސްރަހަށް ނިކުތް ޔުނައިޓެޑް ސްޓޭޓްސް އޮފް އެމެރިކާ ވަރަށް ވަރުގަދަޔަށް ޒައިނިސްޓުންގެ ދިފާއުގައި ތެދުވުމުންނެވެ. މިއީ ފަލަސްޠީން ޔަހޫދީ މައްސަލައިގެ ތެރެއަށް އެމެރިކާ ވަންނަ ހިސާބެވެ. މި ހިސާބުން ކުރިޔަށް ދާން އަޅުގަނޑު ގަސްތުކުރަނީ އެމެރިކާގައި ޔަހޫދީންގެ އާބާދީއެއް އުފެދި އެ އާބާދީގެ ކަންތައްތައް ދެވަނަ ބޮޑު ހަނގުރާމަ ނިމުމާ ހަމަޔަށް އައި ގޮތް ކުރުގޮތަކަށް ބަޔާން ކުރުމަށް ފަހުގައެވެ.\nޔަހޫދީންގެ އެކަށީގެންވާ ވަރުގެ އާބާދީއެއް އެމެރިކާގައި އުފެދުނީ 1800 އިގެ ފަހުކޮޅުގައެވެ. 1880 ވަނަ އަހަރާ ހަމަޔަށް ދިޔައިރު އެމެރިކާގައި ގާތްގަނޑަކަށް ތިން ލައްކަ ޔަހޫދީން އުޅުނެވެ. މީގެ ތެރޭގައި ގިނައީ ޖަރުމަނު ދޫކޮށް އެމެރިކާއަށް ހިޖުރަކުރި އަޝްކެނާޒީ ޔަހޫދީންނެވެ. އެބައިމީހުންނަކީ ޔޫރަޕްގެ މުޖުތަމައުގެ އިލްމީ އަދި އިޖުތިމާއީ ތަހުޒީބުގެ ހުރިހާ ތަޖުރިބާތަކެއް ކޮށްފައިވާ ބަޔަކަށް ވުމާއެކު އެމެރިކާގައިވެސް އެމީހުންގެ މުޖުތަމަޢު ވެގެން ދިޔައީ އެހެން އެންމެންނާ ވާދަކުރުމުގެ ޤާބިލުކަން ހުރި ބަޔަކަށެވެ. އެމެރިކާގެ މުޖުތަމަޢުގައި ޔަހޫދީންނަށް ނަފްރަތުކުރުމުގެ ބައްޔާއި ދީނީ އަދި ނަސްލީ ތަޢައްޞުބު ޔޫރަޕުގައި އޮންނަ ވަރާ ގާތަށްވެސް ނެތުމުގެ ނަތީޖާއަކީ އެމެރިކާގެ މުޖުތަމަޢުން ޔަހޫދީންނަށް ހިޔާވައްސެއް ލިބިގެން ދިޔުމެވެ. 1880 ވަނަ އަހަރުގެ ފަހުން ރަޝިޔާގެ ޔަހޫދީންގެ ތެރެއިން އެތައް ހާސް ބަޔަކުވެސް އެމެރިކާއަށް ހިޖުރަކުރަން ފެށިއެވެ. 1924 ވަނަ އަހަރާ ހަމަޔަށް ދިޔައިރު އެމެރިކާގެ ޔަހޫދީންގެ އާބާދީ ދެ މިލިއަނަށް އަރައެވެ. އޭގެ ފަހުންވެސް ހުއްޓުމެއް ނެތި ޔޫރަޕާއި ރަޝިޔާއިން އެމެރިކާއަށް ޔަހޫދީ ޖަމާޢަތްތައް ހިޖުރަކޮށްފައި ވެއެވެ. ދެވަނަ ބޮޑު ހަނގުރާމަ ފެށުނު އިރު އެމެރިކާގައި 1.5 މިލިއަނަށްވުރެ ގިނަ ޔަހޫދީން ތިއްބެވެ. ހަނގުރާމައިގައި އެމެރިކާގެ ލަޝްކަރުގައި ބައި މިލިއަން ޔަހޫދީ ސިފައިން ހަނގުރާމަ ކުރިއެވެ. ހަނގުރާމަ ނިމުނު އިރު އެމެރިކާގެ ޔަހޫދީ އާބާދީ ވަނީ 4.5 މިލިއަނަށް އަރާފައެވެ.\nޒައިނިސްޓް ހަރަކާތްތައް ޔޫރަޕުގައި 1800 އިގެ ފަހުކޮޅުގައި ފެށުމަށްފަހު މަޑުމަޑުން އެ ހަރަކާތްތައް އެމެރިކާގައިވެސް ފެތުރިގެން ދިޔައެވެ. 1900 އިގެ ކުރީކޮޅުގައި އެމެރިކާގައި ވޯރލްޑް ޒައިނިސްޓް އޯރގަނައިޒޭޝަންގެ ގޮއްޕެއް ހުޅުވުނެވެ. އެންމެ ފުރަތަމަ އެމެރިކާގެ ޔަހޫދީ މުޖުތަމަޢުގެ ބޮޑު ބައެއްގެ ފަރާތުން ފެނިގެން ދިޔައީ ޒައިނިޒަމާ ދެކޮޅު ޝުއޫރުތަކެކެވެ. ގިނަ އަދަދެއްގެ ދީނީ ލީޑަރުން ޤަބޫލުކުރި ގޮތުގައި ޒައިނިޒަމަކީ ޔަހޫދީންގެ މުސްތަޤުބަލާއި އެބައިމީހުންގެ ކަންތައްތައް ޔަހޫދީންގެ ކަލާނގެ އެދިވޮޑިގަންނަވާ ގޮތަކަށް ނިންމެވުމަށް ރުހި ޤަބޫލުވެގެން ތިބެން އެބައިމީހުންގެ މައްޗަށް އޮތް ވާޖިބާ ދެކޮޅަށް ކުރެވޭ ބަޣާވާތެކެވެ. އަނެއް ބަޔަކު ބުނިގޮތުގައި ޒައިނިޒަމް ފަދަ ފިކުރެއްގެ ދަށުން އަމިއްލަ ދައުލަތެއް އުފައްދަން ކުރެވޭ މަސައްކަތުގައި އެމެރިކާގެ ޔަހޫދީން ބައިވެރިވާން ފަށައިފިނަމަ އޭގެ ނަތީޖާއަކަށް ވާނީ އެމެރިކާގެ ޔަހޫދީން އެމެރިކާއަށް ވަފާތެރި ނޫން ކަމުގެ ވިސްނުން އެމެރިކާގައި ފެތުރުމެވެ. އޭގެ ސަބަބުން އެމެރިކާގައި ޔަހޫދީންނަށް އޮތް މަޤާމު ގެއްލި ޔޫރަޕެކޭ އެއްފަދައިން އެންޓި ސެމިޓިޒަމްގެ މޫތައް އެމެރިކާގައިވެސް ފެތުރިގެން ދާނެއެވެ. މި ކަހަލަ ވިސްނުންތަކެއްގައި އެތައް ބަޔަކު ދެކޮޅު ހެދި ނަމަވެސް އެމެރިކާގައި ޒައިނިޒަމްގެ ހަރަކާތްތައް ދިޔައީ މަޑުމަޑުން ފުޅާވަމުންނެވެ. ދެވަނަ ބޮޑު ހަނގުރާމައިގެ ތެރޭގައި ނާޒީންގެ އަނިޔާވެރިކަމުގެ ވާހަކަތައް އެމެރިކާގައި އާއްމުވާން ފެށުމުން ޒައިނިސްޓުންގެ ދިދައިގެ ދަށަށް ޖަމާވާ އެމެރިކާގެ ޔަހޫދީންގެ އަދަދު އިތުރުވެގެން ދިޔައެވެ. އަދި ޔަހޫދީ ދައުލަތެއް އުފައްދައި، ޔޫރަޕުގައި ނިކަމެތި ހާލުގައި އުޅެމުން ގެންދިޔަ ތިމާމެންގެ އަޚުންނާއި އުޚުތުންނަށް އަމިއްލަ ވަޒަނެއް ހޯދައިދިނުމަކީ ކޮންމެހެން ކުރަން ޖެހިއްޖެ ކަމެއް ކަމުގައި އެމެރިކާގެ ޔަހޫދީންގެ ގިނަ ބަޔަކު ޤަބޫލުކުރަން ފެށިއެވެ. މި ހިސާބަށް ދިޔަ އިރު އެމެރިކާގައި ޔަހޫދީންގެ ނުފޫޒު އޮތީ ވަރަށް ވަރުގަދަޔަށް ފެތުރިފައެވެ. ޤައުމުގެ ބޭންކިންގ ދާއިރާ އޮތީ ޔަހޫދީންގެ މާލިއްޔަތުގެ ބިންގަލުގެ މަތީގައެވެ. އެހެންކަމުން އެމެރިކާގައި އިންވެސްޓްމަންޓްގެ މުގުލުގައި ތިބީ ޔަހޫދީންނެވެ. އަލަށް އުފެދިގެން އައި ބިލިއަން ޑޮލަރުގެ އިންޑަސްޓްރީއެއް ކަމުގައިވާ ހޮލީވުޑަކީ ޔަހޫދީންގެ އަމިއްލަ ވިޔަފާރިއެއް ފަދަ އިންޑަސްޓްރީއެކެވެ. މީގެ އިތުރުން ބޭސްވެރިކަމާއި ޤާނޫނީ ދާއިރާ ފަދަ މުހިއްމު ދާއިރާތަކުގައި ޔަހޫދީން ތިބީ އެންމެ ކުރީ ސަފުގައެވެ. ނޫސްވެރިކަމާއި މީޑިޔާގެ އެހެނިހެން ވަސީލަތްތައް އޮތީ ޔަހޫދީންގެ ކޮންޓްރޯލްގެ ދަށުގައެވެ. މި ކަހަލަ ސަބަބުތަކާހުރެ އެމެރިކާގެ ސަރުކާރަށް ޔަހޫދީންގެ ޚިޔާލަށް އިހުތިރާމްކުރުން މަޖުބޫރުވެފައި އޮތަސް، އެމެރިކާއިން ޔަހޫދީ ދައުލަތަކަށް ތާއީދުކުރުމުގެ އެންމެ މުހިއްމު ސަބަބުތަކަކީ މިއެއް ނޫނެވެ. ޔަހޫދީންނާ އެމެރިކާ ސަރުކާރާ ދެމެދުގައި އުފެދުނު އެއްބާރުލުމުގެ އެންމެ މުހިއްމު ސަބަބަކީ ޔޫރަޕްގެ ޤައުމުތައްވެސް ޔަހޫދީ ދައުލަތަކަށް ތާއީދުކުރި އެންމެ މުހިއްމު ސަބަބެވެ. އެއީ މުސްލިމުންނަށް ދެރަ ދިނުމާއި، މެދުއިރުމަތީގައި އިސްލާމީ އުއްމަތަށް ދުއްތުރާކޮށް އުއްމަތުގެ މަސްލަހަތު ނަގާލައި، ކްރިސްޓިއަން ހުޅަނގުގެ އޭޖެންޓެއްގެ ގޮތުގައި ހަރަކާތްތެރިވާނޭ ބާރެއް އުފެއްދުމެވެ. މީގެ އިތުރުން މެދުއިރުމަތީގެ ތެލުގެ އިންޑަސްޓްރީ ކޮންޓްރޯލްކޮށް، އެމެރިކާގެ މަސްލަހަތުތައް ހިފަހައްޓާނޭ އެކުވެރިއަކު މެދުއިރުމަތީގައި ބޭއްވުމަކީވެސް އެމެރިކާގެ މަޤުޞަދެކެވެ.


vnews - Lanka ge parliament jalsa thah fashan thayyaaruvaa kamuge ishaaraatheh Rajapaksa dhevvaifi\nލަންކާގެ ޕާލިމެންޓް ޖަލްސާތައް ފަށަން ތައްޔާރުވާ ކަމުގެ އިޝާރާތެއް ރާޖަޕަކްސަ ދެއްވައިފި\nސްރީލަންކާގެ އާ ބޮޑުވަޒީރު އަދި ކުރީގެ ރައީސް މަހިންދަ ރާޖަޕަކްސަ (ކ)ގައި އަދި ސްރީލަންކާގެ ރައީސް މަތިރިޕާލާ ސިރިސޭނާ\nސަސްޕެންޑް ކޮށްފައިވާ ސްރީލަންކާގެ ޕާލިމެންޓުގެ ބައްދަލުވުމެއް ވަރަށް އަވަހަށް ބޭއްވިދާނެ ކަމުގެ ސިގްނަލެއް ލިބިއްޖެ ކަމަށް ސްރީލަންކާގެ އާ ބޮޑުވަޒީރު އަދި ކުރީގެ ރައީސް މަހިންދަ ރާޖަޕަކްސަ ވިދާޅުވެއްޖެ އެވެ.\nޕާލިމެންޓުގެ މި ބައްދަލުވުމަކީ މިހާރު ދެބަސްވުން އުފެދިފައިވާ ބޮޑުވަޒީރުގެ މަގާމުގެ މަސްއޫލިއްޔަތު ކުރިއަށް ގެންދަވާނީ ކޮންބޭފުޅެއްތޯ ކަނޑައެޅުމަށް ބަހުސުކުރުމަށްޓަކައި ބާއްވާ ބައްދަލުވުމެއް ކަމަށް މައުލޫމާތު ލިބެ އެވެ.\nސްރީލަންކާގެ ރައީސް މަތިރިޕާލާ ސިރިސޭނާ އޭނާގެ ކެބިނެޓް އުވައިލައްވައި މަޖިލިސް ސަސްޕެންޑް ކުރެއްވުމަށްފަހު ބުޑު ވަޒީރުގެ މަގާމަށް ދާދިފަހުން ނަންގަވައިފައިވަނީ ކުރީގެ ރައީސް މަހިންދަ ރާޖަޕަކްސަ އެވެ. ނަމަވެސް ސިރިސޭނާގެ މިއަމަލަކީ ޣައިރު ގާނޫނީ ފިޔަވަޅެއް ކަމަށް ވިދާޅުވެ މަގާމުގައި އަދިވެސް ހުންނެވީ އޭނާ ކަމަށް ކުރީގެ ބޮޑުވަޒީރު ރަނިލް ވިކްރަމަ ސިންގަ ގެންދަނީ ވިދާޅުވަމުންނެވެ.\nފާޑުކިޔާ ފަރާތްތަކުން ބުނެފައިވަނީ މިއީ 1931 ވަނަ އަހަރު ސްރީލަންކާގައި އިންތިހާބީ ޑިމޮކްރަސީއެއް ގާއިމުކުރި ފަހުން ޣައިރު ގާނޫނީ ގޮތުން ގައުމުގެ ބާރުތައް އެހެން ބޭފުޅެއްގެ އަތްޕުޅުމައްޗަށް ސަރުކާރުން ދިން ފުރަތަމަ ފަހަރު ކަމަށެވެ. އަދި 2015 ވަނަ އަހަރު ސްރީލަންކާގެ ދުސްތޫރަށް ގެނައި އިސްލާހާ ހަވާލާދީ އެމީހުން ބުނަމުންދަނީ ބޮޑުވަޒީރު މަގާމުން ދުރުކުރުމުގެ ބާރު ރައީސަށް ލިބިވަޑައިގެންފައި ނުވާ ކަމަށެވެ. އެހެންނަމަވެސް ގިނަ ބަޔަކު ގަބޫލުކުރާ ގޮތުގައި މަދަނީ އަދި ބައިނަލްއަގްވާމީ ޕްރެޝަރުތަކުގެ ކުރިމަތީގައި ސިރިސޭނާ ދުލެއް ނުދެއްވާނެ އެވެ.\nސިރިސޭނާ ލަންކާގެ ޕާލިމެންޓް ސަސްޕެންޑް ކުރީ ބޮޑުވަޒީރަކަށް ހަމަޖެއްސެވި ރާޖަޕަކްސައަށް މަޖިލީހުގެ 225 މެމްބަރުންގެ ތާއީދު ހޯއްދެވުމަށް ވަގުތު ހޯދުމަށް ކަމަށް މުރާސިލުން ގެންދަނީ ބުނަމުންނެވެ.\nއަލަށް އިންތިހާބު ކުރެވުނު ބޮޑުވަޒީރު ވިދާޅުވީ ވަރަށް އަވަހަށް މަޖިލީހުގެ ސަސްޕެންޝަން މައިތިރިޕާލާ ސިރިސޭނާ އުވައިލައްވާނެ ކަމަށެވެ.\nކުރީގެ ބޮޑުވަޒީރު ރަނިލް ތަކުރާރުކޮށް ގޮވައިލައްވަމުން ގެންދަވަނީ ޕާލިމެންޓުގައި އޭނާ މަގާމުން ދުރުކުރުމާއި ރާޖަޕަކްސަ އެ މަގާމުގައި ބެހެއްޓުމާއި ދެމެދު ގޮތެއް ނިންމައި ވޯޓެއް ނެގުމަށެވެ.


Shangri-La Resort Vikkaalanee – adduLIVE\nޝަންގްރިއްލާ ރިސޯޓް ވިއްކާލަނީ\nJun 21, 2022, 19:29 ހަސަން ރަޝީދު\nއައްޑޫގައި ބަންދުކޮށްފައި އޮންނަތާ ދެ އަހަރަށް ވުރެ ގިނަ ދުވަސްވެފައިވާ ޝަންގްރިއްލާ ވިލިގިލި ރިސޯޓް އެންޑް ސްޕާ ވިއްކާލަން ނިންމައިފި އެވެ.\nޝަންގްރިއްލާ ރިސޯޓްގެ 70 ޕަސެންޓު ހިއްސާ ކުރާ އައްޑޫ އިންވެސްޓްމެންޓް ޕްރައިވެޓް ލިމިޓެޑްގެ ފަރާތުން ރިސޯޓް ވިއްކާލުމުގެ ކަންކަން ކުރިއަށް ގެންދިޔުމަށް ހަމަޖެހިފައިވަނީ އެމެރިކާގެ އިންވެސްޓްމެންޓް ފާމަކުންނެވެ.\nއެގޮތުން މި މަހުގެ ހަތްވަނަ ދުވަހުން ފެށިގެން އެ އިންވެސްޓްމެންޓް ފާމުން ވަނީ ޝަންގްރިއްލާ ރިސޯޓް ގަންނަން ބޭނުންވާ ފަރާތްތަކަށް "އެކްސްޕްރެޝަން އޮފް އިންޓްރެސްޓް" (އީއޯއައި) ހުށަހެޅުމުގެ ފުރުސަތު ހުޅުވާލާފަ އެވެ.\nކޮވިޑާ ގުޅިގެން ޝަންގްރިއްލާ ރިސޯޓު މުއްދަތެއް ނެތް ގޮތަށް ބަންދުކޮށްފައިވާއިރު އައްޑޫގައި ހިންގަމުން އަންނަ ކެނަރީފް ރިސޯޓު ވަނީ ބަންދުކުރުމަށް ފަހު ދާދި ފަހުން އަލުން ހުޅުވައިފަ އެވެ. މި ދެ ރިސޯޓުގައި ވެސް އައްޑޫގެ ގިނަ އަދަދެއްގެ މުވައްޒަފުން މަސައްކަތްކުރެ އެވެ.\nޝަންގްރިއްލާގައި ސަރުކާރުގެ 30 ޕަސެންޓް ހިއްސާ ވެސް އޮންނައިރު ޝަންގްރިއްލާ ނުހުޅުވި ގިނަ ދުވަސްތަކެއް ވަމުންދާތީ އައްޑޫ ޒުވާނުން އަންނަނީ ސޯޝަލް މީޑިއާގައި ކަންބޮޑުވުން ފާޅުކުރަމުންނެވެ. ސަރުކާރުން މީގެކުރިން ވަނީ ޝަންގްރިއްލާ ރިސޯޓުން ސަރުކާރަށް އޮތް ހިއްސާ ދޫކޮށްލައި މި އަހަރު ނިމުމުގެ ކުރިން އެ ރިސޯޓް ހުޅުވަން އަމާޒު ހިފާފާފައިވާ ކަމަށް ބުނެފަ އެވެ.


UK gai ulhey dhivessaku Coronavirus ah positive vejje | Mihaaru\nކޮރޯނާވައިރަހަށް ޓެސްޓްކޮށްދޭ ތަނެއް ފާހަގަކޮށްދޭން ޔޫކޭގެ މަގެއްގައި ބަހައްޓާފައި ހުރި ބޯޑެއް. -- ފޮޓޯ: އޭއެފްޕީ\nޔޫކޭގައި އުޅޭ ދިވެއްސަކު ކޮރޯނާވައިރަހަށް ޕޮޒިޓިވް ވެއްޖެ\n09 އެޕްރީލް 2020 - 07:23 14 comments\nއެ ގައުމުގައި އުޅޭ ދިވެހި ދެމަފިރިއަކު މީގެ ކުރިން ކޮރޯނާވައިރަހަށް ޕޮޒިޓިވް ވެފައިވެ އެވެ. ނަމަވެސް އަލަށް ޕޮޒިޓިވްވި މީހާއާ ބެހޭ އިތުރު މައުލޫމާތެއް ނުލިބެ އެވެ.\nއިނގިރޭސި ވިލާތުގައި އަލަށް ޕޮޒިޓިވްވި މީހާގެ ޓެސްޓުގެ ނަތީޖާ ލިބުނީ އިއްޔެ ކަމަށް، މައުލޫމާތު އެނގޭ މީހަކު "މިހާރު" އަށް ޔަގީންކޮށްދިނެވެ. އެއީ ޔޫކޭގެ ސިއްހީ ދާއިރާގައި ވަޒީފާ އަދާކުރާ އަންހެނެކެވެ.\nއެންމެ ފުރަތަމަ މި ޚަބަރު ޝާއިއުކުރި އިރު، އަލަށް ދެ ދިވެއްސަކު ޕޮޒިޓިވްވި ކަމަށް ލިޔެފައި އޮތަސް އެއީ މައުލޫމާތުގެ ކުށެކެވެ.\nއިނގިރޭސި ވިލާތުގައި އެންމެ ފުރަތަމަ ކޮރޯނާވައިރަހަށް ޕޮޒިޓިވްވި މީހުންގެ މައުލޫމާތު ސަރުކާރަށް ރަސްމީކޮށް ލިބިފައި ނެތް ކަމަށް ކުރިން ވަނީ ބުނެފަ އެވެ.\nމިދިޔަ އަހަރުގެ ޑިސެމްބަރު މަހު ޗައިނާގެ ވޫހާންގައި ފެތުރެން ފެށި ކޮރޯނާވައިރަސް މިހާރު އެންމެ ބާރަށް ފެތުރޭ ގައުމުތަކުގެ ތެރޭގައި އިނގިރޭސި ވިލާތް ހިމެނެ އެވެ. ރާއްޖޭގައި މިހާރު ޕޮޒިޓިވްވެފައި ތިބި ހަތަރު މީހުންނަކީ ވެސް އިނގިރޭސި ވިލާތުން އައި ދިވެހިންނެވެ. ރާއްޖެ އައި ޓޫރިސްޓުންނާއި ރިސޯޓްތަކުގެ ބިދޭސީ މުވައްޒަފުންގެ ތެރެއިން މި ވައިރަހަށް ޕޮޒިޓިވްވި 13 މީހަކު މިހާރު ވަނީ ރަނގަޅުވެފަ އެވެ. ޕޮޒިޓިވްވި ދެ ޓޫރިސްޓަކު ވަނީ އެކަން އެނގުމުގެ ކުރިން ރާއްޖޭން ފުރައިގެން ގޮސްފަ އެވެ.\nއިނގިރޭސި ވިލާތުގެ ބޮޑުވަޒީރު ބޮރިސް ޖޯންސަން ވެސް ކޮރޯނާވައިރަހަށް ޕޮޒިޓިވްވެ ހާލުކޮޅު ގޯސްވެގެން މިހާރު އަންނަނީ އައިސީޔޫގައި ފަރުވާ ދެމުންނެވެ. އެ ގައުމުން މިހާތަނަށް 60،700 އަށް ވުރެ ގިނަ މީހުން ކޮރޯނާވައިރަހަށް ޕޮޒިޓިވްވެ އޭގެ ތެރެއިން 7،000 އަށް ވުރެ ގިނަ މީހުން ވަނީ މަރުވެފަ އެވެ. ވައިރަސް ކޮންޓްރޯލްކުރަން އިނގިރޭސި ވިލާތުން ވެސް ހަރުކަށި ފިޔަވަޅުތައް އަޅައި މީހުން ބޭރުގައި އުޅުން ކޮންޓްރޯލްކުރީ ހާލަތު ވަރަށް ގޯސްވި ފަހުންނެވެ.\nމުޅި ދުނިޔެއިން މިހާތަނަށް 1.5 މިލިއަނަށް ވުރެ ގިނަ މީހުން ކޮރޯނާވައިރަހަށް ޕޮޒިޓިވްވެ 88،400 އަށް ވުރެ ގިނަ މީހުން ވަނީ މަރުވެފަ އެވެ. ޕޮޒިޓިވްވި މީހުންގެ ތެރެއިން 330،000 އަށް ވުރެ ގިނަ މީހުން ވަނީ ރަނގަޅުވެފަ އެވެ.\nއިތުރު ލިޔުންތައް އިގިރޭސިވިލާތް ބަލިތައް ރާއްޖެ-އިނގިރޭސިވިލާތް އިނގިރޭސިވިލާތް ސިއްހަތު


މާތް ނަބިއްޔާ ﷺ ގެ ވަދާޢީ ޚުތުބާގެ އުސްއަލިތައް – DhiSalafiyyah\n21/07/2021 محمد ﷺ ގެ ސިޔަރަތު, ޚުޠުބާ, ސިޔަރަތާއި ތާރީޚްއައްޝައިޚް އަޙްމަދު ރިމާޒް\nމާތް ނަބިއްޔާ ﷺ ޙައްޖަތުލް ވަދާޢުގައި ޢަރަފާތް ބިމުގައި ހުންނަވައިގެން ވަރަށް މުހިންމު ޚުތުބާއެއް އުންމަތަށް ދެއްވިއެވެ. މިޚުތުބާގައި ނަބިއްޔާ ﷺ ވަނީ މާތްވެގެންވާ އިސްލާމްދީނުގެ މުހިންމު އަސާސްތަކެއް އުންމަތަށް ބަޔާންކޮށްދެއްވާފައެވެ. މިގޮތުން މިޚުތުބާއިން ފާހަނގަވާ މުހިންމު އުސްއަލިތަކަކީ:\nމާތް ވެގެންވާ އިސްލާމްދީނުގެ މުހިންމު އުސޫލެއް ކަމަށްވާ ޢަދުލުވެރި ހަމަހަމަ ކަމުގެ އުސޫލު ނަބިއްޔާ ﷺ މިޚުތުބާގައި އިޢުލާންކުރެއްވިއެވެ.\nމީހާގެ ކުލައިގެ ސަބަބުން، ނުވަތަ ނިސްބަތްވާ ވަންހަ ނުވަތަ ޤަބީލާގެ ސަބަބުން، ނުވަތަ ޖިންސުގެ ސަބަބުން، ނުވަތަ ނަސްލުގެ ސަބަބުން އިންސާނުންގެ މެދުގައި ތަފާތެއް ނުވާކަމުގެ މަތިވެރި އުސޫލު ނަބިއްޔާ ﷺ ވަނީ މިޚުތުބާގައި އިޢުލާންކުރައްވާފައެވެ. ﷲ ތަޢާލާގެ ދަރުބާރުގައި ކުރިން މިދެންނެވި ތަފާތުތަކުގެ ސަބަބުން މީހަކަށް މަތިވެރިކަމެއް ނުވާކަމާއި، ﷲ ތަޢާލާގެ ހަޟްރަތުގައި މީސްތަކުންގެ ދަރަޖަ ކަނޑައެޅިގެންދާ މީޒާނަކީ ތަޤްވާވެރިކަން ކަމުގައި ނަބިއްޔާ ﷺ ބަޔާންކުރެއްވިއެވެ.\nމީގެ ސާދަ ޤަރުނު ކުރިން މާތްވެގެންވާ އިސްލާމްދީނުގައި ކަނޑައެޅިގެން ދިޔަ މިމަތިވެރި އުސޫލުން އެނގިގެންދަނީ، އިސްލާމްދީނަކީ އިންސާނީ ކަރާމާތް ޙިމާޔަތްކޮށް ރައްކާތެރިކޮށްދޭ، އަދި އެކަމަށް ބާރުއަޅާ ގޮވާލާ ދީންކަމެވެ. ސާދަސަތޭކަ އަހަރުއްސުރެ މުސްލިމުން މިމަތިވެރި އުސޫލަށް ޢަމަލުކުރަމުން އަންނައިރު، ތަރައްޤީވެފައިވާ ހުޅަނގުގެ ބައެއް ޤައުމުތަކުގައި ނަސްލީ ތަފާތުކުރުންތަކަކީ އަދިވެސް ވަކި ހިއްޕާލައިފައިވާ ޖާހިލިއްޔަ ޒަމާނުގެ ނުބައި ސިފައެކެވެ.\nއަންހެނުންގެ ޙައްޤުތަކަށް ރައްކާތެރިވެ، އެކަނބަލުންނާއި މެދު އިޙްސާންތެރިވުމަށް ވަދާޢީ ޚުތުބާގައި ނަބިއްޔާ ﷺ ވަސިއްޔަތްކުރެއްވިއެވެ.\nއިސްލާމްދީން އައުމުގެ ކުރީގައި ޖާހިލިއްޔަ ޒަމާނުގައި، އަންހެނުންނަކީ އެއްވެސް އަގެއްހުރި ބައެއް ނޫނެވެ. މުދާގަނޑެއްގެ ގޮތުގައިޔާއި، ޝަހުވާނީ ޣަޒީރާފުއްދުމަށް ބޭނުންކުރާ ބައެއްގެ ގޮތުގައި އަންހެނުންނާއި މެދު މުޢާމަލާތް ކުރެވެމުން ދިޔައެވެ. އަންހެން ދަރިންނަކީ ބަދުނަސީބެއްގެ ގޮތުގައިޔާއި، މާލީ ބުރައެއްކަމުގައި ދެކި އުފަންވާ އަންހެންދަރިން ދިރިހުއްޓައި ވަޅުލަމުންދިޔައެވެ. މިފަދަ ނިކަމެތި ޙާލެއްގައި ވަނިކޮށް އަންހެންތަކުންނަށް ޙައްޤުވާ ޢަދުލުވެރި އިންސާނީ ހަމަހަމަކަން ޔަޤީންކޮށްދީ، އެކަނބަލުންގެ އިންސާނީ ކަރާމާތް ކަށަވަރުކޮށްދިނީ މާތްވެގެންވާ އިސްލާމްދީނެވެ.\nމުޖުތަމަޢުގެ ހަމަޖެހުމާއި ގުޅުންހުރި، އަދި އިންސާނީ ސުލޫކު އިސްލާޙުކޮށް ތަޙްޒީބުކުރާ، އަދި މުޖްތަމަޢުގެ އިޤްތިސާދީ މާލީ ޢަދުލުވެރިކަން ހިފަހައްޓާދޭނެ އުސޫލުތައް މިޚުތުބާގައި ނަބިއްޔާ ﷺ ކަނޑައެޅުއްވިއެވެ.\nމިގޮތުން މަނާކުރެއްވި އެއްކަމަކީ ރިބާގެ މުޢާމަލާތްތައް ކުރުމެވެ. ރިބާއަކީ ރުޅިވެރިކަމާއި ޢަދާވާތްތެރިކަން ފަތުރާ، މުދަލުގެ ދަހިވެތިކަން ހިތުގައި އަށަގަނުވާ އެއްޗެކެވެ. ހަމައެއާއިއެކީ ރިބާގެ ސަބަބުން އިޤްތިސާދީ މާލީ ނިޒާމުގެ ޢަދުލުވެރިކަން ގެއްލި، މުދާވެރިން އިތުރަށް މުއްސަދިވެ، ނިކަމެތިން އިތުރަށް ނިކަމެތިވެގެންދެއެވެ. އެހެންކަމުން ރިބާއަކީ މުޖްތަމަޢެއްގެ އިޤްތިސާދީ ހިނގުން ހުއްޓުވާލާ، ދޭދޭ ފަރުދުންގެ މެދުގައި އޮންނަންޖެހޭ އިސްލާމީ އުޚުއްވަތްތެރިކަމުގެ ގުޅުމަށް ބުރޫއަރާކަމަކަށްވާތީ އިސްލާމްދީނުގައި ރިބާ ޙަރާމްވެގެންވެއެވެ.\nޖާހިލިއްޔަ ޒަމާނުގެ ބާތިލު ޢާދަކާދަތައް މިޚުތުބާގައި ނަބިއްޔާ ﷺ ބާތިލުކުރެއްވިއެވެ.\nމިގޮތުން ލޭގެ ބަދަލުހިފުމުގެ ގޮތުން ބޮޑެތި ޤަތުލުޢާންމު ހިންގުންފަދަ ކަންކަން މަނާކުރެއްވިއެވެ.\nމާތްވެގެންވާ އިސްލާމްދީނުގެ މައިގަނޑު އަސްލުގައި ބާރަށް ހިފުމަށް މިޚުތުބާގައި ނަބިއްޔާ ﷺ ބާރު އެޅުއްވިއެވެ.\nމިގޮތުން މުސްލިމުންގެ ދުސްތޫރުކަމުގައިވާ ކީރިތި ޤުރުއާނުގައި ބާރަށް ހިފުމަށް ބާރުއެޅުއްވިއެވެ. އަދި އޭގައި ހިފަހައްޓައިގެން ތިބި ބަޔަކު މަގުފުރެދިގެން ނުދާނެކަމުގެ ޔަޤީންކަން މާތް ނަބިއްޔާ ﷺ އުންމަތަށް ދެއްވިއެވެ.\nއިސްލާމްދީނުގެ މަޢުލޫމާތު މީސްތަކުންނަށް ފޯރުކޮށްދިނުމަށް މިޚުތުބާގައި ނަބިއްޔާ ﷺ ގޮވާލެއްވިއެވެ.\nއިސްލާމްދީނުގެ ސައްޙަ މަޢުލޫމާތު ލިބުމަށްފަހު އެމަޢުލޫމާތު އެހެން ފަރުދަކާއި ޙިއްސާކޮށް އިސްލާމްދީނުގެ ޢިލްމުތައް ފޯރުކޮށްދިނުމަކީ ކޮންމެ މުސްލިމަކުވެސް އެމީހެއްގެ ފެންވަރުން ކުރަންޖެހޭނެ ކަމެއްކަން މިކަމުން އެނގިގެންދެއެވެ.\nލެޔާއި، މުދަލާއި، އަބުރުގެ ޙުރުމަތް މިޚުތުބާގައި ނަބިއްޔާ ﷺ ކަށަވަރުކޮށްދެއްވިއެވެ.\nމިކަންކަމުގެ ޙުރުމަތް މާތްވެގެންވާ އިސްލާމްދީނުގައި ކަށަވަރު ކޮށްދީފައިވަނީ ހަމައެކަނި މުސްލިމުންނަށް ނޫނެވެ. އަދި ކިއެއްތަ މުސްލިމުންގެ ތެރޭގައިވާ އަދި މުސްލިމުންނާއި ހަނގުރާމަނުކުރާ ކާފިރުންނަށްވެސް އިސްލާމްދީންވަނީ މިކަންކަން ކަށަވަރުކޮށްދީފައެވެ.\nފިރިން އަނބިންނަށް އިޙްސާންތެރިވުމަށާއި، އަނބިން ފިރިންގެ ޙައްޤުތަކަށް ރައްކާތެރިވުމަށް މިޚުތުބާގައި ﷺ ވަސިއްޔަތް ކުރެއްވިއެވެ.\nމިވަސިއްޔަތަކީ ފުރިހަމަ އިސްލާމީ މުޖުތަމަޢެއް ބިނާކުރުމަށް ވަރަށް މުހިންމު ވަސިއްޔަތެކެވެ. ބާއްޖަވެރި ޒަވާޖީ ޙަޔާތަކުން ކުރިފަޅައި މޭވާތަކަކީ އޭގެ ރަހަ މުޅި މުޖުތަމަޢަށް ދޭނެކަމެކެވެ. ދެމަފިރިން އެކަކު އަނެކަކަށް އަދާކުރަންޖެހޭ ޙައްޤުތަކަށް އިހުމާލުވުމަކީ ޒަވާޖީ ގުޅުން ހީނަރުވެ މުޖުތަމަޢަށް އޭގެ ނުބައި އަޘަރު ފޯރާނެކަމެކެވެ.


SunOnline: REPORT - Member inge hitheh nufurey! Adhives beynumee inaayaiy\nފާތިމަތު ސައީދު 23 Apr 2019, 08:23\nގައުމުގައި ނައިބު ރައީސްކަން ކޮށްފައިވާ ފަރާތްތަކަށް އިނާޔަތެއްގެ ގޮތުގައި 35،000 ރުފިޔާ ދޭން ރައްޔިތުންގެ މަޖިލީހުން ބިލެއް ފާސްކުރީ ވޭތުވެ ދިޔަ ހަފްތާ ތެރޭގަ އެވެ. އެއާއެކު އާންމުންގެ ގިނަ ބަޔެއްގެ ރުޅިގަނޑު ފަޅައިގެން ދިޔަ އެވެ. މައްސަލައަކީ ވެރިންނަށް ސުމާރެއް ނެތް ވަރުގެ ބޮޑެތި އިނާޔަތްތަކެއްދޭ އިރު އާންމު ރައްޔިތު މީހާ ގަނަތެޅެން ޖެހޭތީ އެވެ.\nއިއްޔެ ވެސް ރައްޔިތުންގެ މަޖިލީހަށް ހުށަހެޅި ތިން ބިލެއް އޮތީ މެންބަރުކަން ކުރާ ބޭފުޅުންނަށް މިހާރަށް ވުރެ ބޮޑެތި އިނާޔަތްތަކެއް ލިބޭނެ ގޮތަށެވެ. މަޖިލީހުގެ ތިމަރަފުށީ ދާއިރާގެ މެމްބަރު މުހައްމަދު މުސްތަފާ އަދި ދިއްދޫ ދާއިރާގެ މެމްބަރު އަބްދުއްލަތީފު މުހައްމަދު ހުށަހެޅުއްވީ ރައްޔިތުންގެ މަޖިލީހުގެ އިމްތިޔާޒުތަކާއި ބާރުތަކުގެ ގާނޫނު މުރާޖައާކޮށް މަޖިލިސް މެމްބަރުކަން ކޮށްފައިވާ ބޭފުޅުންނަށް އިތުރު އިނާޔަތްތަކެއް ހޯދާށެވެ.\nރައްޔިތުން މަޖިލީހުގެ އިންތިހާބުން ފެއިލްވެ، ގޮނޑި ދެން ނުލިބޭނެ ކަން ޔަގީންވެފައި ތިއްބެވި، ދެ މެންބަރަކު ހޯދަން ހުށަހެޅުއްވި އިނާޔަތްތަކުގެ ތެރޭގައި މަޖިލިސް މެމްބަރުކަން ކޮށްފައިވާ ފަރާތްތަކަށް އެއާޕޯޓް ވީއައިޕީ ސާވިސް ލިބޭ ގޮތަށް ގާނޫނަށް ބަދަލު ގެނައުމާއި، މެމްބަރުކަން ކޮށްފައިވާ މީހުންގެ އިތުރުން އެމީހުންގެ އަނބިދަރިންނަށް ހެލްތު އިންޝުއަރެންސް ހަމަޖެއްސުން ފަދަ ކަންކަން ހިމެނެ އެވެ.\nމަޖިލީހުގެ އިމްތިޔާޒު ގާނޫނަށް އިސްލާހު ހުށަހެޅުއްވީ މުސްތަފާ އަދި އަބްދުއްލަތީފް --- ސަންފޮޓޯ\nއެގޮތަށް ބިލު ހުށަހެޅުމުން އާންމުގެ ފާޑު ކިޔުން ސޯޝަލް މީޑިއާއަށް ބަންޑުންވީ ހަގީގަތުގައި ސަބަބުތައް ހުރީމަ އެވެ. މެންބަރުކަން ކުރުމަކީ އަދި ދުނިޔެ ހިތަކަށް ލިބުމެއް ނޫނެވެ. އަދި އެއީ ތާއަބަދަށް ދައުލަތުގެ ހަޒާނާއިން އެ މީހަކަށް ހަރަދު ކުރަން އޮތް ސަބަބެއް ވެސް ނޫނެވެ.\n"މީދެން ބޮޑު ކަމެއްނު. މި މަތީ މީހުންނަށް ބަހާފައި އާދައިގެ ރައްޔިތަކަށް ދޭނެ އެއްޗެއް އޮންނާނެ ހެނެއް ހިޔެއް ނުވޭ. މިހުރިހާ އެއްޗެއް ދޭން މިޖެހެނީ މި މީހުން ކޮން ފަދަ ހިދުމަތެއް ކޮށްދީގެންތަ؟،" ކުރީގެ މެންބަރުންނަށް އިތުރު އިނާޔަތްތައް ދޭ ބިލާ މެދު ހިތްހަމަ ނުޖެހިގެން މީހަކު ޓްވީޓްކުރި އެވެ.\n"އަދިވެސް މިމީހުންނަށް މިއުޅެނީ އެއްޗެހި ނުލިބިގެން. ދެން ކޮބާ ރައްޔިތުންގެ ހައްގު. ސަރުކާރަށް 20 އަހަރު ހިދުމަތް ކޮށްފައި ތިބި މީހުންނަށް އެލަވަންސް ބޮޑުކޮށްދިނިއްޔާ މާ ރަނގަޅުވާނެ. އަދި ރަމަޟާން މަހު އިނާޔަތު ފައިސާ މުވައްޒަފުންނަށް ބޮޑުކޮށްދިނަސް މާ ރަނގަޅުވާނެ ތިޔަބުނާ މެމްބަރުންނަށް އިނާޔަތް ދިނުމަށް ވުރެ."\nނިސްބަތުން މަޖިލިސް މެންބަރުންނަށް މިހާރު ވެސް ރައްޔިތުންގެ ބައިތުލް މާލުން ކުރާ ހަރަދުތައް ވަރަށް ވެސް ބޮޑެވެ. އަދި ކުރީގެ މެންބަރުންނަށް ވެސް އެހާމެ ބޮޑެތި އިނާޔަތްތަކާއި އިމްތިޔާޒުތައް އޮންނަނީ ގާނޫނުގެ ތެރެއިން ހޯދައިދީފަ އެވެ.\nމިހާރު ވެސް އޮންނަ ގޮތުން މަޖިލީހުގެ މެމްބަރުކަން އެއް ދައުރު ކުރުމުން އެލަވަންސްގެ ގޮތުގައި 25،000 އަށް ވުރެ ގިނަ ރުފިޔާ ދޭން ޖެހެ އެވެ. އެއީ އަތުން ފައިން ކަމެއް ނުކުރިޔަސް ލިބޭނެ ފައިސާ އެވެ. އަދި ދެ ދައުރު ފުރިހަމަކޮށް ވަކިވާ މެމްބަރުންނަށް 38،000 އަށް ވުރެ ގިނަ ރުފިޔާ ލިބެ އެވެ. އޭގެ އިތުރުން ވެސް ހިމާޔަތާއި ރައްކާތެރިކަމުގެ ގޮތުން ލިބޭ އިނާޔަތްތަކެއް ވެސް ހުރެ އެވެ.\nއެކަމަކު ސިވިލް ސާވިސް މުވައްޒިފަކަށް އިނާޔަތް ލިބޭނީ މެދުކެނޑުމެއް ނެތި 20 އަހަރު ސަރުކާރަށް ހިދުމަތް ކުރީމަ އެވެ. އެއީ ވެސް ކިރިޔާ ކައިގެން ބޮއިގެން އުޅެލެވޭ ވަރުގެ ފައިސާ ކޮޅެކެވެ. އެކަމަކު މިއީ އިންސާފުގެ ތިލަފަތަކުން ކިރާއިރު، ބޭއިންސާފުގެ އިންތިހާ އެވެ.\n"سبحان الله ހާދަހާ އަމިއްލަ އެދުން ބޮޑު ބައެކޭ. ރައްޔިތުން ނިކަމެތި ހާލުގައި އުޅޭއިރުވެސް މިމީހުންގެ އިނާޔަތްތައް ބޮޑު ނުވެގެން. ދެން ކިހިނެއް މިމީހުން އިހުލާސްތެރިވާނީ." ރައްޔިތެއް\n"ހުރިހާ އެއްޗެއް މަޖިލިސް މެމްބަރުންނަށް. ނިކަމެތިންނަށް މިއުޅެނީ ޒަރޫރީ ކަންކަން ކިރިޔާ ފުއްދާލެވިގެން. ކަންކަމަށް ސަލާން ޖަހަން ޖެހިފައި މި ތިބެނީ،" މީހަކު ބުންޏެވެ.\nމަޖިލީހުގެ މެންބަރުން ކިތަންމެ އިއްޒަތްތެރި ނަމަވެސް، ރައްޔިތުން އުޅެން ޖެހިފައި އޮތް މަޖުބޫރީ ހާލަތާ މެދު ވިސްނަން ވެއްޖެ އެވެ. އިނާޔަތްތަކާއި ބާރުތައް ހޯދަން މަޖިލީހަށް ހުށަހަޅައި އަމިއްލަޔަށް ފާސްކުރާ އިރު ރައްޔިތުންނަށް ފައިދާއެއްވާ ކަމަކަށް އެތައް ވަގުތެއް އިސްރާފުކޮށްލަ އެވެ. ބަހަނާއަކަށް އޮންނަނީ ބިލްތައް ރަނގަޅަށް ދިރާސާކުރަން ޖެހޭތީ ވަގުތު ނަގާނީ ކަމަށް ބުނެ އެވެ. އެކަމަކު އެއީ ހުސްބަހަނާ ނޫން ދެވަނަ ދެކަމެއް ނޫނެވެ.\nމަޖިލީހުގެ އުނގޫފާރު ދާއިރާއަށް އިންތިހާބުވި މެމްބަރު މުހައްމަދު ވަހީދު (ވައްޑޭ) ވިދާޅުވި ގޮތުގައި މަޖިލިސް މެމްބަރުން އެމީހުން އަމިއްލަޔަށް އެމީހުންގެ މުސާރަ އާއި އިނާޔަތް ކަނޑައެޅުން ހުއްޓުވަން ޖެހޭ ކަމަށް އޭނާ ގަބޫލު ކުރައްވަ އެވެ.\n"މަޖިލިސް މެމްބަރުން އަމިއްލައަށް އެމީހުންގެ މުސާރަ އާއި ލިބިދެވޭނެ ޢިނާޔަތްތައް ކަނޑައެޅުން ހުއްޓުވެން ޖެހޭ. އަދި މިނިވަން މުސްތަޤިއްލު ޕޭ ކޮމިޝަނެއް އުފެއްދި ދައުލަތުގެ ވަޒީފާތަކުގެ މުސާރަ އާއި އާމްދަނީ އާއި ޢިނާޔަތްތައް ލިބުމުގައި ހުރި ބޮޑު ފަރަގު ނައްތާލެވެން ޖެހޭ." ވައްޑޭ ވިދާޅުވި އެވެ. ވައްޑޭގެ ހިޔާލާއި އެމްޑީޕީގެ ތަޖުރިބާ ހުރި ޕާލިމަންޓޭރިއަނުންގެ ހިޔާލު ވެސް އެއްގޮތެވެ.\nމާފަންނު އުތުރު ދާއިރާގެ މެމްބަރު އިމްތިޔާޒު ފަހުމީ ވިދާޅުވީ މެމްބަރު ކަމުން ވަކިވާ މީހުންނަށް އިނާޔަތް ހޯދަން އިއްޔެ މަޖިލީހަށް ހުށަހެޅި ބިލަށް ވޯޓު ނުދެއްވާނެ ކަމަށެވެ. އަދި އެ ބިލު ފާސް ނުވާނެ ކަމަށް ވެސް އިންތި ވިދާޅުވި އެވެ.\nއައްޑޫ މީދޫ ދާއިރާގެ މެމްބަރު ރޮޒައިނާ އާދަމް ވެސް ވަނީ އެ ބިލާ ދެކޮޅު ހައްދަވައިފަ އެވެ. ވިދާޅުވީ މަޖިލީހުގެ އިމްތިޔާޒުގެ ގާނޫނަށް މެމްބަރު މުސްތަފާ އަދި މެމްބަރު ލަތީފު ހުށަހެޅުއްވި އިސްލާހުތަކަށް ތާއީދު ނުކުރާ ކަމަށެވެ. ގަލޮޅު އުތުރު ދާއިރާގެ މެމްބަރު އީވާ އަބްދުﷲ ވިދާޅުވީ އެ ބިލަށް އެމްޑީޕީއިން ނެރޭނީ ރަތް ވިޕްލައިނެއް ކަމަށެވެ.\nއެމްޑީޕީ އިން އެ ބިލާ ދެކޮޅަށް ވިޕްލައިނެއް ނެރުނަސް އަދި މަޖިލީހުގައި އޮތީ އެމްޑީޕީގެ ބާރެއް ނޫނެވެ. އިމްތިޔާޒު ތަކާ ބެހޭ ގާނޫނަށް ހުށަހެޅި އެ އިސްލާހުތައް ފާސްވުމުގެ ފުރުސަތު އަދި އޮތީ ވަރަށް ވެސް ބޮޑުކޮށެވެ. އެކަމަކު، ރައްޔިތުން އެދެނީ ރައީސް އިބްރާހިމް މުހައްމަދު ސޯލިހު އެ ބިލު ތަސްދީގު ނުކުރެއްވުމެވެ.\nރައްޔިތުންގެ މަޖިލީހުގެ މެމްބަރުން އަމިއްލަފުޅަށް އިނާޔަތްތައް ހޯދަން ހުށަހަޅުއްވައިގެން ދައުލަތުގެ ހިތަށް އަރާހާ އިނާޔަތްތައް ހޯދުމަކީ އިންސާފެއް ނޫނެވެ. އެއީ ކަން އޮންނަން ޖެހޭ ގޮތެއް ވެސް ނޫނެވެ. އިއްޒަތްތެރި މަޖިލިސް މެންބަރުންގެ ހިތް ފުރޭނީ ކޮން ދުވަހަކުން ހެއްޔެވެ؟


ހޯރަފުށީ ކައުންސިލްގެ އިދާރާއަށް ޕިކަޕެއް ގަންނަން ބޭނުންވެއްޖެ.\nހޯރަފުށީ ކައުންސިލްގެ އިދާރާއިން ކުނި އުކާލުމުގެ ޚިދުމަތް ދިނުމަށާއި ކައުންސިލްގެ އެކި ބޭނުންތަކުގައި ބޭނުންކުރުމަށް ކުޑަވެގެން 1.5 (ދޮޅު) ޓަނުގެ ޕިކަޕެއް ގަންނަން ބޭނުންވެއްޖެއެވެ. ވީމާ، މި އިދާރާއަށް ޕިކަޕް ވިއްކުމަށް ޝައުޤުވެރިވާ ފަރާތްތަކުން ތިރީގައި މިދަންނަވާ ގޮތުގެ މަތިން މި އިދާރާއަށް ޙާޟިރުވެ މަޢުލޫމާތު ސާފުކުރުމަށްފަހު އަންދާސީ ހިސާބު ހުށަހެޅުން އެދެމެވެ.\nއަންދާސީ ހިސާބު ހުށަހަޅަންޖެހޭ ސުންގަޑި\nމަޢުލޫމާތު ސާފުކޮށް އަންދާސީ ހިސާބު ހުށަހެޅުމަށް ބަދަލުގައި މީހަކު ފޮނުވާނަމަ، އަންދާސީ ހިސާބު ހުށަހެޅުމަށް ބޭނުންވާ ފަރާތުގެ ސިޓީއެއް، ބަދަލުގައި ޙާޟިރުވާ ފަރާތުން ހުށަހަޅަން ވާނެއެވެ. މި ސިޓީގައި ބަދަލުގައި ޙާޟިރުވާ ފަރާތުގެ ނަމާއި، އެޑްރެސް އަދި ދިވެހި ރައްޔިތެންކަން އަންގައިދޭ ކާޑު ނަންބަރު ލިޔެފައި އޮންނަންވާނެވެ. މީގެއިތުރުން އަންދާސީ ހިސާބު ހުށަހަޅަން ބޭނުންވާ ފަރާތުގެ ދިވެހި ރައްޔިތެއްކަން އަންގައިދޭ ކާޑުގެ ފޮޓޯކޮޕީ، ކުންފުންޏެއްނަމަ ކުންފުނީގެ ރަޖިސްޓްރީގެ ކޮޕީ އަދި އަމިއްލަ ހައިސިއްޔަތުންނަމަ އައި.ޑީ.ކާޑު ކޮޕީ ހުށަހަޅަން ވާނެއެވެ. އަދި އަންދާސީ ހިސާބު ހުށަހެޅޭނީ މަޢުލޫމާތު ސާފުކުރުމަށް ޙާޟިރުވާ ފަރާތްތަކަށް އެކަނި ކަމުގައިވެސް ދަންނަވެމެވެ.


ސެކިއުރިޓީ ވިލަރެސް ކުރުމުގައި ފަންނީ އެހީތެރިކަން ފޯރުކޮށްދޭން އެމެރިކާގެ ކޮންސަލްޓެންޓެއް – adduLIVE\nސެކިއުރިޓީ ވިލަރެސް ކުރުމުގައި ފަންނީ އެހީތެރިކަން ފޯރުކޮށްދޭން އެމެރިކާގެ ކޮންސަލްޓެންޓެއް\nOct 12, 2021, 21:02 މުރުޝިދު އަބްދުލް ހަކީމް\nދައުރު ފޮޓޯ: އަބްދުﷲ އަނޫފް\nރާއްޖޭގައި ވީއައިީޕީ ފެންވަރުގައި ސެކިއުޓީ ދޭން ޖެހޭ ބޭފުޅުނަށް ދެމުންދާ ސެކިއުރިޓީ ހިދުމަތް ވިލަރެސް ކުރުމުގައި ފަންނީ އެހީތެރިކަން ފޯރުކޮށްދެއްވުމަށް އެމެރިކާގެ ވީ.އައި.ޕީ ސެކިއުރިޓީ ކޮންސަލްޓަންޓެއް ރާއްޖެ ވަޑައިގެންފި އެވެ.\nއެމެރިކާގެ ވީ.އައި.ޕީ ސެކިއުރިޓީ ކޮންސަލްޓަންޓް ޝީމަސް މިއުލަރ ރާއްޖެ ވަޑައިގެން ޑިފެންސް މިނިސްޓަރ މާރިޔާ އަހްމަދު ދީދީ އާ މިއަދު ވަނީ ބައްދަލު ކުރައްވާފަ އެވެ.\nރާއްޖޭގައި ދައުލަތުގެ އިސްވެރިންނާއި ބޭރުގެ އިއްޒަތްތެރިންނަށް ވީއައިޕީ ސެކިއުރިޓީ ދެމުންދަނީ އެމްއެންޑީއެފްގެ ސްޕެޝަލް ޕްރޮޓެކްޝަން ގްރޫޕް (އެސްޕީޖީ) އިންނެވެ.\nރާއްޖޭގައި ދައުލަތުގެ އިސްވެރިންނަށް ނުރައްކާތެރި ހަމަލާތަކެއް އައިސްދާނެ ކަމުގެ އިންޒާރުތައް ފަހަކަށް އައިސް ލިބެމުންދެ އެވެ. އަދި މިދިޔަ މެއި މަހު ރައްޔިތުންގެ މަޖިލީހުގެ ރައީސް މުހައްމަދު ނަޝީދަށް ދިން ޓެރަރިސްޓް ހަމަލާއަށްފަހު ރާއްޖޭގެ ސެކިއުރިޓީއާމެދު ބައެއް މީހުން ސުވާލު އުފައްދާވަރު ވަނީ އިތުރުވެފަ އެވެ.


vnews - STO ge2vana quarter ge saafu faidhaa dhashah gosfi\nއެސްޓީއޯގެ ދެވަނަ ކުއާޓަރުގެ ސާފު ފައިދާ ދަށަށް ގޮސްފި\nއެސްޓީއޯގެ އަހަރީ އާންމު ޖަލްސާގެ ތެރެއިން -- ފޮޓޯ:ޓުވިޓާ\nސަރުކާރާ އާންމު ރައްޔިތުން ހިއްސާވާ އެންމެ ބޮޑު ވިޔަފާރި ކުންފުނި އެސްޓީއޯ އަށް މިއަހަރުގެ ދެވަނަ ކުއާޓަރުގައި ލިބުނު ސާފު ފައިދާ ދަށަށް ގޮސްފި އެވެ.\nއެސްޓީއޯއިން އާންމު ކޮށްފައިވާ ތަފާސްހިސާބުތަކަށް ބަލާއިރު މިއަހަރުގެ ފުރަތަމަ ކުއާޓަރުގައި ސާފު ފައިދާގެ ގޮތުގައި އެކުންފުންޏަށް 61 މިލިއަން ރުފިޔާ ލިބިފައިވީނަމަވެސް ނިމިދިޔަ ކުއާޓަރުގައި ލިބިފައިވަނީ 54 މިލިއަން ރުފިޔާ އެވެ.\nތަފާސް ހިސާބުތައް ދައްކާގޮތުން މިއަހަރުގެ ދެވަނަ ކުއާޓަރުގައި އެސްޓީއޯގެ އާމްދަނީ ވަނީ 1.9 ބިލިއަން ރުފިޔާ އަށް އިތުރުވެފަ އެވެ. އަދި މި އަހަރުގެ ފުރަތަމަ ކުއާޓަރުގައި ފައިދާ އިން ހިއްސާއަކަށް ޖެހިފައިވަނީ 54.46 ރުފިޔާ އެވެ. ނިމިދިޔަ ކުއާޓަރުގައި ހިއްސާއަކަށް ޖެހިފައިވަނީ 48.46 ރުފިޔާ އެވެ.\nއެސްޓީއޯއަށް މިއަހަރުގެ ދެވަނަ ކުއާޓަރުގައި ލިބުނު ފައިދާ ވަރަށް ބޮޑަށް ދަށްވެފައިވާއިރު މިދިޔަ އަހަރުގެ ދެވަނަ ކުއާޓަރުގައި އެސްޓީއޯ އަށް ސާފު ފައިދާގެ ގޮތުގައި ވަނީ 79.2 މިލިއަން ރުފިޔާ ލިބިފަ އެވެ. އެހެންކަމުން މިދިޔަ އަހަރުގެ ދެވަނަ ކުއާޓަރުގައި އެސްޓީއޯ އަށް ލިބުނު ސާފު ފައިދާއާއި އަޅާބަލާއިރު މިއަހަރުގެ ދެވަނަ ކުއާޓަރުގައި އެސްޓީއޯ އަށް ލިބުނު ސާފު ފައިދާ ވަނީ 25.3 މިލިއަން ރުފިޔާ އަށް ދަށްވެފަ އެވެ. މިއީ އެސްޓީއޯގެ ފައިދާ މިހާ ބޮޑަށް ދަށަށް ދިޔަ ފުރަތަމަ ފަހަރެވެ.\nއެސްޓީއޯއިން މިއަހަރުގެ ދެވަނަ ކުއާޓަރުގައި 1.72 ބިލިއަން ރުފިޔާގެ ވިޔަފާރިކޮށްފައިވެ އެވެ. އަދި ޓެކްސް ދައްކަން ފައިސާ ކެނޑުމުގެ ކުރިން އެކުންފުންޏަށް ފައިދާގެ ގޮތުގައި 62.5 މިލިއަން ރުފިޔާ ލިބިފައިވާ ކަމަށްވެސް އެސްޓީއޯގެ މިއަހަރުގެ ދެވަނަ ކުއާޓަރުގެ ރިޕޯޓްގައި ބުނެފައިވެ އެވެ.


ލޯ ފޮހެލާދޭށެ މަގޭ2| Esfiya - Dhivehi Vaahaka Site\nކައި ނިމުމުން އެންމެންވެސް އެމީހެއްގެ ކޮޓަރިއަށް ވަނުމާއިއެކު ހަލަބޮލި ގޭތެރެ ހިމޭންވެގެން ދިޔައެވެ. ނަމަވެސް ކޮޓަރިއަށް ވަނެ ފަނަރަ ވަރަކަށް މިނެޓް ފަހުން ޒާހިދާ ކޮޓަރިން ނުކުމެގެން އައީ އޭނާގެ ކަންފަތުގައި ފޯނު ޖައްސައިލައިގެން ހުރެއެވެ. ”ސާބަހޭ މާޖިދު. ދެން ތިހާ ވަރަށް ނުގުޅަބަލަ. އާކިފްވެސް އެބައުޅޭ ގޭގަ. އޭނާއަށް މިކަންތައް އިނގިއްޖާ ކަމަކު ނުދާނެ. އެކަމު އަހަރެން އެބޮތް ވަރަށް ބޮޑު ވާހަކައެއް ބުނަންވެފަ. އާކިފް ދިޔުމުން އެކަމު.”\nޒައިކް އާއި ޔުނާން ކެތްތެރިކަމެއް ނެތި އިންތިޒާރު ކުރަމުން ދިޔައީ ޝާހިދު ކައި ނިމޭނެ އިރަކަށެވެ. ބުނަން އުޅޭ ވާހަކައެއް ނޭނގޭތީ އެދެމީހުންނަށް ކެވުނީވެސް ވަރަށް މަދުންނެވެ. ދެމީހުން ވެސް އުންމީދު ކޮށްގެން ހުރީ ޝާހިދު އަނެއްކާވެސް ދެމީޙުން ލަންޑަނަށް ފޮނުވާލަން އުޅޭ ކަމަށެވެ. އެހެންކަމުން ހިތުގެ އެއް ކަނެއްގައި އުފާވެރިކަން އޮތް އިރު އެނެއްފަރާތުގައި ވަނީ ބިރުވެރިކަމެވެ.\n”ދަރިފުޅުމެން ހާދަ ކުޑަކޮށް ތި ކެއީ. ބަޑުހައި ވެސް ނުވަނީތަ؟ ޝާހިދު ފެންތަށިން ކޯވަރެއް ބޯލިއެވެ. އެއަށްފަހު ޒައިކް އަދި ޔުނާންގެ މޫނަށްވެސް ވަރަށް ރަނގަޅަށް ބަލައިލިއެވެ.\n”އެހެންނު ވާނީ. ޝާހިދު މާކުރިން ބުނެފި ވިޔަ ވާހަކައެއް ބުނަން އެބައޮތޭ. އެހެންވެ ކަންނޭގެ ދޯ ރަނގަޅަށް ނުކެވުނީވެސް.” ނަތާޝާ ހުރިހާ އެންމެންގެ ތަށިތައް ސިންކަށް ލައިފައި އޭނާގެ ވާހަކަ ކުރިއަށް ގެންދިޔައެވެ.\n”ބައްޕާ. ދެން ލަސްނުކޮށް ތި ބުނަން އުޅޭ ވާހަކަ ބުނޭ.” ޒައިކްއަކަށް މަޑަކުން ނީދެވުނެވެ. ”ބައްޕަ އަނެއްކާ އަޅުގަނޑުމެން ތިއުޅެނީ ލަންޑަނަށް ފޮނުވައިލަން ތޯ؟ އެހެންކަމަށް ވެއްޖެ ނަމަ އަޅުގަނޑު މިހުރީ ހޭވައްލާ ތައްޔާރަށް.” ޔުނާންއަށްވެސް މަޑަކުން ނީދެވުނެވެ. އޭނާއަކީ އަނގަގަދަ މަޖާ މިޒާޖެއްގެ މީހެއްކަމުން ، ކޮންމެ ބަހެއްވެސް ދުލުން ބުނެލާނީ މީހުން ހެއްވާލުމުގެ ބޭނުމުގައިއެވެ. ނަމަވެސް ޔުނާންއަށްވުރެ ދެއަހަރު ދޮށި ޒައިކް އަކީ އޭގެ އިދިކޮޅެވެ. ބަސްއެހާ މަދުވާނެއެވެ.\n”ނޫނޭ ދަރިފުޅާ. މިފަހަރު ބައްޕަ ދަރިފުޅުމެން ފޮނުވަން މިއުޅެނީ ލަންޑަނަކަށް ނޫން. މިހާރު ދަރިފުޅުމެން ތިތިބީ އަށާރަ އަހަރު ފުރިފައި. އެހެންވެ ބައްޕަ ބޭނުމެއް ނޫން ދަރިފުޅުމެން އުމުރު ހުސްވަންދެން ގޭގައި އެހެންނޫނީ އެކި ގައުމުތަކުގައި މަޖާކުރަން އުޅޭކަށް. ބައްޕަ ބޭނުމީ ދަރިފުޅުމެން ހަރުދަނާ ބަޔަކަށް ހަދަން. ދަރިފުޅުމެން ވަޒީފާއަކަށް ދާން ބައްޕަމެން ބޭނުން. މަންމައާއި ބައްޕަ ވަރަށް ވިސްނާފަ މިހެން މިބުނީ. ދެން ދަރިފުޅުމެންގެ ހިޔާލު މިކަމަށް ބުނޭ.” ޝާހިދު އޭނާ ބުނަން ހުރި ވާހަކަ ނިންމާލިއިރު ޒައިކްއާއި ޔުނާންގެ މޫނުމަތިން ފެނިގެން ދިޔައީ މާޔޫސްކަމާއި ފޫހިކަމެވެ. ދެމީހުންކުރެ އެކަކުވެސް ވަޒީފާއަކަށް ދާން ބޭނުންވާ ހެނެއް ހިޔެއް ނުވެއެވެ. ޔުނާން ވަގުތުން އެކަމާ ދެކޮޅު ހަދަން އުޅުނިއިރު ޒައިކް އިނީ ޝާހިދު ދެއްކި ވާހަކަތަކަށް ވަރަށް ފުންކޮށް ވިސްނާށެވެ.\n”އެކަމަކު ބައްޕާ. މިހުރިހާ ދުވަހުވެސް ބައްޕަ އަޅުގަނޑުމެން ގާތު ތިކަހަލަ ވާހަކައެއް ނުދައްކަމެއްނު. ދެން ކީއްވެ މިއަދު؟ އަޅުގަނޑު އެއްވެސް ވަރަކަށް ބޭނުމެއް ނޫން ވަޒީފާއަކަށް ދާކަަށް. އަޅުގަނޑުމެން ވަޒީފާއަކަށް ނުދިޔަޔަސް މިގެޔަށް ރުފިޔާ ލިބޭބައެއްނު. ބައްޕަގެ ތިން ރެސްޓޯރެންޓް މާލޭގައި ހުންނައިރު އަޅުގަނޑުމެން ކީއްކުރަންތޯ އިތުރު ވަޒީފާއަކަށް ނުކުންނަންވީ؟”\nޔުނާންގެ ވާހަކަތައް ހުރި ގޮތުން ޝާހިދު އާއި ނަތާޝާގެ ހިތް މާޔޫސްވެގެން ދިޔައެވެ. ދެމީހުންވެސް އުންމީދުކޮށްގެން ހުރީ ޔުނާން ވަޒީފާއަކަށް ދާނެކަމަށެވެ. ޒައިކް ނުކުރިޔަސް ޔުނާން ކުރާނެ ކަމަަށެވެ. ނަމަވެސް ދެމީހުންނަށްވެސް ދެން އިންތިޒާރު ކުރެވެމުން ދިޔައީ ޒައިކްގެ ބަހަކަށެވެ. ޒައިކްގެ ހިޔާލު އަދި ހުންނާނެ ގޮތް ނޭނގޭތިއާއިއެކު ޝާހިދުގެ ހިތް ދިޔައީ ނުހަނު ބާރަށް ތެޅެމުންނެވެ.\n”ބައްޕާ. އަޅުގަނޑު ބޭނުން ތިކަމާ އަދި ވިސްނާލަން.” ޒައިކް ވަރަށް ފުންކޮށް ވިސްނާލުމަށްފަހު އޭނާ ބޭނުންގޮތް ބުނެލިއެވެ. ޝާހިދު އެއްވެސް ހުރަހެއްނެތި ޒައިކްއަށް އެފުރުސަތު ދިނީ އިތުރު ފުރުސަތެއް ދީގެން ނަމަވެސް ޒައިކް އެމީހުން އުފާވާނެފަދަ ބަހެއް ބުނޭތޯއެވެ.\n”ދަރިފުޅު ދެން އެންމެ ރަނގަޅު ދިޔަޔަސް. އެކަމު ބައްޕަ ބޭޏުން އަދި ޔުނާން އާ ވާހަކަ ދައްކާލަން.” ޒައިކްއަށް ދިޔުމަށް ހުއްްދަ ދިނުމާއިއެކު ނުހަނު ހަލުވި ފިޔަވަޅުތަކަކާއިއެކު ސިޑީގެ ހަރުފަތްތައް ގިރާ ކުރުމަށްފަހު އޭނާގެ ކޮޓަރިއަށް ގޮސް ވަނެވެ. ”ދަރިފުޅަށްވެސް ވިސްނެން ޖެހޭނެ ބައްޕަ އެކަނި މި ތިން ރެސްޓޯރެންޓެއް ނުހިންގޭނެކަން. ދަރިފުޅުމެންގެ އެހީ ބައްޕަ ވަރަށް ބޮޑަށް ބޭނުން. ބައްޕަ ގަސްތުކޮށްގެން މިހުރީވެސް ތިން މީހުންނަށް ތިން ރެސްޓޯރެންޓް ބަހައިލައިގެން މިކަމުގައި އެއްކޮށް ކުރިއަށް ދާން. އޭރުން ވަރަށް ފަސޭހަ ވާނެކަމަށް ބަލައިގެން. ފަހަރުގައި ދަރިފުޅުމެންގެ ހިތްވަރާއި މަސައްކަތުން އަދި ރެސްޓޯރެންޓަށް ގެންނަ ކުޑަކުޑަ ބަދަލަކުންވެސް މިހާރު ގެޔަށް ލިބޭވަރު ގިނަވެދާނެ. އެހެންވެ ބައްޕަ ދަރިފުޅުމެންގެ އެހީއެއް ހޯދަން މިއުޅެނީ.” ނަތާޝާވެސް ދިޔައީ ޝާހިދުގެ ކޮންމެ ބަހަކަށް ހިތްވަރުދެމުންނެވެ.\n”މަންމަމެން އަދި ދޭނަން ދަރިފުޅަށް މިކަމާ ވިސްނާލަން ވަގުތު ކޮޅެއް. ދެން ދަރިފުޅު ދިޔަޔަސް ހެޔޮ.” ނަތާޝާ ޔުނާންގެ ބޮލުގައި ވަރަށް ލޯބިން ފިރުމާލިއެވެ. ހަމައެއާއިއެކު ޔުނާންވެސް އެދެމީހުންނަށް ހިނިތުންވުމެއް ރައްދު ކޮށްފައި ކޮޓަރިއަށް ގޮސް ވަނީ ޝާހިދު ދެއްކި ވާހަކަތަކަށް ވިސްނުމަށް އަޒުމު ކަނޑައަަޅައިގެންނެވެ.\nރޭގަނޑުގެ ހަމަ ހިމޭން ވަގުތުގައި ކޮޓަރީގެ އެއްފަރާތުގައި އިން ސޯފާގައި އާކިފް އިށީންދެލައިގެން އިނީ އަތަށް ސިޓީއެއް ކަހަލަ އެއްޗެއް ލައިގެންނެވެ. ޔަގީނުންވެސް އެވާނީ ނައިޝަމްގެ ބައްޕަ އިޝާމް ދިން ސިޓީއަށެވެ. ”އާކިފް. އަހަރެންގެ ނައިޝަމް ވަރަށް ރަނގަޅަށް ބަލައިދެއްޗެ. އަހަރެން ނެތް ދުވަހެއްގައިވެސް މިކަން ކޮށްދޭތި. އެއީ އަހަރެންގެ ހުރި ހަމައެކަނި ދަރިފުޅު. އަހަރެންގެ ދެލޮލުގެ ނޫރު. އެދަރިފުޅަށް ކަމެއް ވެއްޖާ ނޭނގޭ ވާނެ ގޮތެއްވެސް. އަހަރެން އާކިފްއަށް ނައިޝަމް ހަވާލު މި ކުރީވެސް އާކިފްއަށް ކުރެވޭ އިތުބާރެއްގެ ބޮޑުކަމުން. އަހަރެމެން ދެމީޙުންގެ ކުރީގެ އެކުވެރިކަމަށް ޓަކައިވެސް އަހަރެންނަށް މިކަން ކޮށްދޭން ވާނެ.” ސިޓީ ކިޔައި ނިމުމާއިއެކު އާކިފް އަޒުމެއް ކަނޑައެޅިއެވެ. އޭނާގެ އަމިއްލަ ދަރިއެއް ފަދައިން ނައިޝަމް ރަނގަޅަށް ބެލުމަށެވެ. އެއްވެސް ކަމަކަށް ދަތި ނުވާ ގޮތަށެވެ. އެސިޓީ ކިޔައި ނިމުމާއިއެކު ދެން އާކިފްގެ ލޮލުގައި އަޅައިގަތީ ގަނޑުގެ އަނެއްފަރާތުގައި ލިޔެފައި އިން ނަމްބަރެވެ. ލަސްތަކެއްނުކޮށް އާކިފް މަސައްކަތް ކުރީ އެނަމްބަރަށް ގުޅޭތޯއެވެ. ފޯނުގައި ނަމްބަރު ޖަހަައިލުމަށްފަހު އެނަމްބަރަށް ގުޅިއިރުވެސް އާކިފްގެ ކެތްތެރިކަން ދިޔައީ ކޮޅުންލަމުންނެވެ. އެންމެ ކުޑައިރުގެ އެކުވެރިޔާގެ އަޑު އަހައިލައި ހާލުއަހުވާލު އޮޅުންފިލުވައިލައި ހިތުންނެވެ.\n”ހަލޯ. ކޮން ބޭފުޅެއްތޯ؟” އެކޮޅުން ފޯނު ނެގީ އަންހެނެކެވެ. މާލަސްތަކެއް ކުރަން ނަހަދައި އާކިފް ވާޙަކަ ދައްކަން ފެށިއެވެ.\n”މިއީ އާކިފް. ތިއީ އިޝާމްގެ އަންހެނުން ތޯ؟” އެކޮޅުން ދެން އިވެން ފެށީ އެއަންހެން މީހާ މީހަކަށް ގޮވަން ފެށިއަޑެވެ. އެމީހާ ގޮވަމުން ދިޔައީ ކާކަށްކަމެއް ރަނގަޅަކަށް އާކިފްއަކަށް ސާފެއް ނުވެއެވެ. އެހެންކަމުން އަދިވެސް ކެތްތެރިކަމާއިއެކު އިންތިޒާރު ކުރަމުން ދިޔައީ އޭނާގެ އެކުވެރިޔާއާ ވާހަކަދައްކާލެވޭނެ އިރަކަށެވެ.\n”ހަލޯ. އާކިފް. ކިހިނެެއްތަ؟” އެކޮޅުން ހަލުވިކަމާއިއެކު ފިރިހެނަކު ވާހަކަަދައްކަމުން ދިޔައެވެ. ”ވަރަށް ރަނގަޅު. ތީ އިޝާމްތަ؟” އާކިފްއަށް ވަމުންދާ ގޮތް ހުރީ ގަބޫލު ނުކުރެވިފައިއެވެ. އޭނާ ހުވަފެނުންވެސް އެކުވެރިޔާއާ ވާހަކަ ދައްކާތަން ދެކިފައިއެއް ނުވެއެވެ. ”އާން މީ އިޝާމް. މިއަދު ވަރަށް އުފާވެއްޖެ އާކިފް އާ ވާހަކަދައްކަން ފުރުސަތު ލިބުނީމަ. އަހަރެން ހީކުރީ އާކިފް އަހަރެން މަތިން ހަނދާންވެސް ނުހުންނާނެ ކަމަށް. މިހުރިހާ ދުވަހު އަހަރެންގެ ހަބަރެއްވެސް ނުވެވުނީމަ. އަދި އަހަރެންނަށްވެސް އާކިފްގެ ހަބަރެއް ނުވާތީ.” އިޝާމް ވަރަށް ދެރަވެލާފައި ވާހަކަ ދައްކަން ފެށިއެވެ.\n”ކީއްވެ އިޝާމް މަތިން ހަނދާން ނެތެންވީ. ތީ އަހަރެންގެ އެންމެ ކުޑައިރުގެ އެންމެ ގާތް އެކުވެރިޔާ. އަހަރެން މިހުރީ އިޝާމް ވީ ތަނެއް ނޭނގޭތީ އެކަމާ ބިރުން. ބައްދަލު ނުވާތީވެސް. އަހަރެން މިހާރުވެސް މިހުރީ އިޝާމްއާ ބައްދަލުވާ ހިތުން ކެތްމަދުވެފަަ.” އާކިފްވެސް އޭނާގެ ހިތުގެ ހާލު ބުނެލިއެވެ. ދެމީހުން އެތައް އިރަކު ވާހަކަދައްކަން ތިބެފައި މެދުކަނޑާލީ ނައިޝަމްއަށް ވާހަކަ ދައްކާލަން ފުރުސަތު ދެމުންނެވެ.\nއެނދުމަތީގައި އޮށޯވެލައިގެން އޮތް ނައިޝަމްއަށް ދިޔައީ އޭނާގެ މަންމައާއި ބައްޕަމަތިން ހަނދާންވަމުންނެވެ. ތިންމީހުން އެކުގައި ކޮށްފައި ހުރި ކަންތައް އޭނާގެ ސިކުނޑީގައި ކޮއްޓަމުން ދިޔައީ އިންތިހާއަށެވެ. ހަނދާންވަމުން ދިޔައީވެސް އެހައިވަރަށެވެ. އެހެންކަމުން ހިތަށް ހަމަޖެހުމެއް ހޯދައި ދިނުމަށް ޓަކައި ނައިޝަމް އެނދުން ތެދުވެގެން ގޮސް ކޮޓަރިން ބޭރަށް ނުކުމެވެން ހުރި ބެލްކަންޏަށް ނުކުމެލިއެވެ. ފުރަތަމަވެސް އޭނާގެ ހަށިގަނޑުގައި ބީހިލީ ފިނިފިނި ވައިރޯޅިއެކެވެ. އެއާއިއެކު އެނާގެ ހަށިގަނޑަށް ހީވީ ކަރަންޓް ޝޮކެއް ލިބިގެން ދިޔަހެންނެވެ. ރެއިލިންގްގައި އަތްއަޅުވައިލާގެން ނައިޝަމް ވިސްނަމުން ދިޔައީ އޭނާގެ މައިންބަފައިންނާ މެދުއެވެ. އެދެމީހުންގެ ހާލު ބަލައިލާ ހިތުންވެސް އޭނާގެ ހިތް ދިޔައީ ކެތްމަދުވަމުންނެވެ.\n”ނައިޝަމް. ނައިޝަމް. ބައްޕަ މިއޮށް ގުޅީ. އަވަހަށް ވާހަކަދައްކާލަ.” އާކިފް ކޮޓަރިން ނުކުމެގެން ދިޔައީ ނައިޝަމްގެ އަތަށް އޭނާގެ ފޯނު ލައިދެމުންނެވެ. ”ހަލޯ. ބައްޕާ.” ނައިޝަމްގެ ދެލޯ ފެންކަޅިވެގެން ދިޔައެވެ. މަންމަ އާއި ބައްޕަ ދެކިލާ ހިތް ނުހަނުވިއެވެ. ”ދަރިފުޅާ. ކިހިނެއްތަ؟ ކައިފިންތަ؟ ރަނގަޅުތަ ކަންތައްތައް؟ ބޭބެމެން ދަރިފުޅަށް ރަނގަޅުތަ؟” އިޝާމް އެއްފައްޗަކަަށް ސުވާލުތައް އަމުނައިލިއެވެ.\n”ބައްޕާ. އަޅުގަނޑު ހަމަ ވަރަށް ރަނގަޅު. ބައްޕަމެން ކިހިނެއްތަ؟ ހޫމް ކައިފިން. ހުރިހާ ކަމެއް ވެސް ވަރަށް ރަނގަޅު ބައްޕާ. ބޭބެމެން ވެސް ވަރަށް ހެޔޮ. ބައްޕަމެން ކައިފިންތަ؟ ކޮބާ މަންމަ؟” ނައިޝަމްއަށް ވާހަކަދެއްކުންވީ އުނދަގޫ ކަމަކަށެެވެ. އަޑުގައި މަޑުތުރުތުރެއް ހުއްޓެއްކަމަކު ނައިޝަމް ދިޔައީ އެކަން ފޮރުވަން މަސައްކަތް ކުރަމުންނެވެ. މަންމައާއި ބައްޕައާއި ދުރުގައި އުޅެން ޖެހުމުން އެހިތުގައި އަޅަމުން ދިޔަ ވޭން ބަޔާންކުރަންވެސް ދައްޗެވެ. ”ބައްޕަމެންވެސް އިރާދަކުރެއްވީތީ ވަރަށް ރަނގަޅު. މަންމަވެސް މީނީ މިތާގަ.” ތިން މީހުން އެކުގައި އެތައް ވާހަކައެއް ދެއްކުމަށްފަހު ފޯނު ބާއްވާލީ އާކިފްއަށް ލަސްވެދާނެ ކަމަށް ހީކޮށްފައިއެވެ. މައިންބަފައިންނާ ވާހަކަދައްކާލަން ފުރުސަތު ލިބުމުން ނައިޝަމްގެ ހިތަށް ހިތްހަމަޖެހުމެއް ލިބިގެން ދިޔައީ ބުނެދޭން ނޭނގޭހާވެސް ބޮޑަށެވެ.\nފޯނު ބޭއްވުމާއިއެކު ނައިޝަމް ހަލުވި ފިޔަވަޅުތަކެއްގައި ކޮޓަރިން ނުކުމީ އާކިފްއަށް ފޯނު ދިނުމަށެވެ. ނަމަވެސް ސިޓިންގްރޫމުގައިވެސް އެއްވެސް މީހަކު ފެންނަން ނެތުމުން ނައިޝަމްއަށް ހަދާނެ ގޮތް ހުސްވިއެވެ. އާކިފްގެ ކޮޓަރި ހުންނަ ތަންވެސް ނައިޝަމްއަށް އިނގެނީއެއް ނޫން ވިއްޔާއެވެ. ނަމަވެސް ނައިޝަމްގެ ހިތް ހުއްޓިގެން ދިޔައީ ސީދާ އޭނާއާ ދިމާލަށް ދުވެފައި އައި އައިލީޝް ފެނިފައިއެވެ.\n”ދެން އައިލީޝް. ދޭންވީ ތި ފޮތް. އަހަރެން ކިޔާތަންވެސް ގެއްލިދާނެ.” ޔޫހާ އައިލީޝްގެ ފަހަތުން ދުވަމުން ދިޔައީ އޭނާގެ އަތުގައި އޮތް ފޮތް އަތުލުމުގެ ބޭނުމުގައިއެވެ. ”ދެން ވާހަކަ ކިޔާނެ ކަމެއް ނެތް. މިހާރު ކޮން އިރެއް ތި ވާހަކައެއް ކިޔަން އޮންނަތާ. އަހަރެން މިހާރު ފޫހިވެގެން ހަލާކުވާ ވަރު ވެއްޖެ. މިރެޔަށް ދެން ނިންމާލަ.” އައިލީޝް ހުރީ އޭނާގެ ގޮތުގައިއެވެ. އެންމެފަހުން ޔޫހާގެ ކޮޓަރިން އައިލީޝް ނުކުމީ ޔޫހާގެ އަތުގައި ނުޖެހެން ވެގެންނެވެ. ޔޫހާގެ ކައިރި ބަލަމުން ދުވެފައި ދިޔައިރު އެންމެ ފަހަރަކުވެސް އައިލީޝް ކުރިމަތި ބަލައިނުލައިއެވެ. ”އައިލީޝް!”\nނުހަނު ބާރަށް ދުވެފައި އައި އައިލީޝް ފެނިފައި ގުޑިލަންވެސް ނޭނގިފައި ނައިޝަމްއަށް ހުރެވުނީ ޖެހި ބުދެއް ހެންނެވެ. ނަމަވެސް ނައިޝަމްއަށް ހޭވެރިކަންވީ އައިލީޝް އައިސް އޭނާގެ ގައިގައި ޖެހި ވެއްޓެން ދިޔުމުންނެވެ. ހަމައެއާއިއެކު ދެމީހުންގެ އަގައިންވެސް މަޑު ހަޅޭކެއްގެ އަޑު ބޭރުވެގެން ދިޔައިރު އައިލީޝް އޮތީ ދެލޯ މަރައި ބާރު ކޮށްލައިގެންނެވެ. ތަޅުންމައްޗަށް ވެއްޓުނު ގޮތުން ގުޑިލަންވެސް ނުކެރިފައި ނައިޝަމްއަށް އޮވެވުނީ ބުރަކައްޓަށް ވަމުންދިޔަ ތަދުންނެވެ. އެނެއްކޮޅުން އައިލީޝްވެސް އޭނާގެ ގައިމަތީގައި އޮތުމުންނެވެ.\n”ސޮރީ.” އައިލީޝްއަށް ހޭވެރިކަން ވުމާއިއެކު ނުހަނު އަވަހަށް ނައިޝަމްގެ ގައިމަތިން ތެދުވެލިއެވެ. އަދި އިސްޖަހައިލައިގެން ހުރެ މަޢާފަށް އެދުނެވެ. އޭރު ފަހަތުގައި ހުރެގެން ޔޫހާ ދިޔައީ ނައިޝަމްއަށް ކުދި ކިޔަމުންނެވެ. ”އިޓްސް އޯކޭ. ތަނަކަށް ތަދުވިތަ؟” ނައިޝަމްވެސް ވަމުން ދިޔަ ތަދަށް އޭނާގެ ހަށިގަނޑު ގަދަ ކުރަމުން ކޮޅަށް ތެދުވެލިއެވެ. އަދި އިސްޖަހައިލައިގެން ހުރި އައިލީޝްއަށް ބަލައިލިއެވެ. ”ނޫން ނުވޭ. ނައިޝަމްއަށް ތަދުވިތަ؟” އައިލީޝްގެ ސުވާލަށް ޖަވާބު ދިނުމުގެ ގޮތުން ނައިޝަމް ބޯ ޖަހައިލިއެވެ.\n”ހެއި. މީ ބޭބެގެ ފޯނު. ބޭބެއަށް ރައްދު ކޮށްލެވިދާނެތަ؟ އަހަރެންނަކަށް ނޭނގޭ ބޭބެގެ ކޮޓަރި ހުންނަ ތަނެއް. އެހެންވެ ހަދާނެ ގޮތް ނޭނގިގެން މިހުރީ.” ނައިޝަމް އޭނާގެ ބޯ ކަހައިލަމުން އައިލީޝްއާ ދިމާލަށް ފޯނު ދިއްކޮށްލިއެވެ. އައިލީޝް އިސްޖަހައިލައިގެން ހުރެ ފޯނުގައި ހިފިއިރު އޭނާގެ އަތް ދިޔައީ ތުރުތުރު އަޅަމުންނެވެ. ހިތްވެސް ތެޅެމުން ދިޔަލެއް ބާރު ކަމުން ހީވީ މޭކަށި ފަޅައިފައި ނުކުމެދާނެ ހެންނެވެ.\n”ސާބަސް އައިލީޝްއަށް. މަންމައަށް ތިކަންތައް އިނގިއްޖާ ކިހާ ރުޅިއެއް އަންނާނެ. އަދިވެސް ތިއުޅެނީ މަންމަ އައިލީޝްދެކެ ރުޅި އަންނަ ވަރު ކުޑަވެގެންތަ؟ އެހައި ފަގީރު މީހަކާ އައިލީޝް ތިގޮތަށް ވާހަކަދައްކާތަން ފެނުމުން މަންމަ އިތުރަށް އައިލީޝްދެކެ ރުޅި އަންނާނީ.” ޔޫހާ އައިލީޝްގެ ކަންފަތްބުޑުގައި މަޑުމަޑުން ދައްކަމުން ދިޔަ ވާހަކަތައް އެންމެ ރަނގަޅަށްވެސް ދިޔައީ ނައިޝަމްއަށް އިވެމުންނެވެ. ޔޫހާ ބުނަމުން ދިޔަ ކޮންމެ ޖުމުލައެއް ނައިޝަމްގެ ހިތަށް އައިސް ވަނީ ދުނި ތީރުތަކެއް ފަދައިންނެވެ. އޭނާގެ މިލާފައިވާ މޫނު ފޮރުވަމުން ނައިޝަމް ކޮޓަރިއަށް ވަނީ އެހިތަށް ކެތް ނުކުރެވިގެންނެވެ.\nއެނދުމަތީގައި އޮށޯވެލައިގެން އޮތް އިރު ނައިޝަމްގެ ލޮލުން ދިޔައީ އިސްކޫރަކުން ފެން ފައިބަންނަ ފަދައިން ކަރުނަތައް ފައިބަމުންނެވެ. އޭނާއާ މެދު އެގޭ މީހުން ދެކެމުން ދިޔަ ގޮތް ހިތަށް ސިފަވެގެން ދިޔުމުން ނައިޝަމްގެ ހިތް ހީވީ ކުދިކުދި ވެގެން ދިޔަ ހެންނެވެ. ފުރަތަމަ ނަޒަރުން އައިލީޝްއަށް ޓަކައި އޭނާގެ ހިތުގައި ވިންދެއް ޖަހައިލި ނަމަވެސް އޭނާއާ އައިލީޝްއާ އެއްވެސް ވަރަކަށް ނުގުޅޭކަން އެނގުމުން ނައިޝަމްގެ ހިތް މޯޅިވެގެން ދިޔައެވެ. އައިލީޝް އަކީ މުއްސަނދި ކުއްޖެކެވެ. އުޅެ އެ ބޮޑުވީ ހަމައަށް ކާން ލިބިގެންނެވެ. އުފަލާިއ އަރާމުގައިއެވެ. ނަމަވެސް ނައިޝަމް އުޅެ ބޮޑު އެވީ އެއްބައި ދުވަސް ދުވަހު އެންމެ އިރަކު ކައިލައިގެން ހުރެއެވެ. އަައިލީޝް ފަދަ މުއްސަނދި ކުއްޖަކަށް ނައިޝަމްގެ ހިތް ކިޔުނީތީ އޭނާގެ އަމިއްލަ ނަފްސަށްވެސް މަލާމާތް ކުރިއެވެ. އޭނާއަށް ކުރިން އެކަން ނުވިސްނުނީތީ އަމިއްލަ ނަފްސުދެކެ އިންތިހާ ދަރަޖައަށް ރުޅި އާ ދެވުނެވެ. ނަމަވެސް ނައިޝަމް ދުވަހަކުވެސް އެހެން މީހަކު އޭނާއާ ދިމާލަށް ފަގީރެކޭ ގޮވާއަޑު އަހާކަށް ބޭނުމެއް ނުވެއެވެ. މީހަކު އެހެން ގޮވާލިއަސް ނައިޝަމްއަށް ހިތްވަރު ދިނުމަށް ޓަކައި މަންމަ ނޫނީ ބައްޕަ ހުރެއެވެ. ނަމަވެސް މިއަދު އޭނާގެ ކައިރީ އެކަކުވެސް ހިތްވަރު ދޭން ނެތުމުން ނައިޝަމްގެ ބޮލަށް އިބިލީސް ސަވާރުވަމުން ދިޔައީ ނުހަނު ހަލުވިކަމާއިއެކުއެވެ. ވިސްނަން ނުޖެހޭ ހިސާބަށްވެސް ނައިޝަމްއަށް ވިސްނެން ފެށުނީ ހިތަށް ތަދުވަމުން ދިޔަލެއް ބޮޑުކަމުންނެވެ. ޔޫހާގެ ވާހަކަތަކުގެ ސަބަބުން ނައިޝަމް އޭނާގެ ހިތުގައި އައިލީޝްއާ މެދު ކުރިލައި ހެދެމުން އައި ލޯބި ފޮހެލަން މަސައްކަތް ކުރިއެވެ. ހިތަށް އެތައް ގޮތަކުން ވިސްނައިދިނެވެ. އެހެން އޮވެފައި ނައިޝަމް އަށް ނިދީގެ ފުން ކަނޑަކަށް ގެބިގެން ދިޔައީ އެސްފިޔަ ޖަހާލާ ހިނދުކޮޅެއްގެ ތެރޭގައިއެވެ.\n”އަހަރެންނަށް ހީވަނީ ނައިޝަމް ކޮޓަރިއަށް ވަނީ އެ ޔޫހާ އަހަރެން ގާތު ބުނި ވާހަކަ އަޑު އިވުމުންހެން. އަހަރެންނަށް ފެނުނު ނައިޝަމްގެ ލޮލުން ކަރުނައެއް ވެއްޓުނު ތަން.” ވާހަކަ ފޮތަށް ގެއްލިފައި އޮތް ޔޫހާއަށް މީހަކު އެއްޗެކޭ ކިޔައިހެންވެސް ހީނުވެއެވެ. އެހައިވެސް ބޮޑަށް އޭނާ އޮތީ ވާހަކައިގެ ތެެރެއަށް ވަދެފައިއެވެ. އިތުރަށް އައިލީޝްވެސް ޔޫހާ އާ ވާހަކަ ދައްކަން ނުހަދައި ކޮޓަރިން ނުކުމެގެން ދިޔައީ ޒާހިދާ އައިސްދާނެތީއެވެ. ކޮންމެ ރެޔަކު ޒާހިދާ ނިދަން ދާނީ ޔޫހާ ނިދި ތޯ ބަލައިފައެވެ. ނުނިދާނަމަ ކުޑަކުއްޖެއް ފަދައިން ނިންދަވާދީފައިއެވެ. ނަމަވެސް ޒާހިދާގެ އެ އުޅުން ދެކެ ޔޫހާ އަންނަ ރުޅި ބުނަންވެސް ނޭނގެއެވެ.\nއާކިފް މާލޭގައި ނޫޅޭ ދުވަސްދުވަހު އައިލީޝްއާ ދިމާލަށް ޒާހިދާ ކިޔައި އެއްޗެހި އެންމެ ކައިރިން އަޑުއަހަން ހުންނާނި ޔޫހާއެވެ. އެއިން ކޮންމެ ފަހަރަކުވެސް ޔޫހާ އައިލީޝްގެ ދިފާއުގައި ނުކުމެއެވެ. ޒާހިދާ އަކީ އާކިފް ގޭގައި އުޅޭ ދުވަސް ދުވަހު ނުހަނު ހެޔޮ މީހެކެވެ. އައިލީޝްއަށް ވެސް އެހައި ހެޔޮ ވާނެއެވެ. އެހެންނަމަވެސް އާކިފް ނޫޅޭ ދުވަސް ދުވަހު ގޭގެ ހުރިހާ ކަމެއް ކުރަން ޖެހޭނީ އައިލީޝްއަށެވެ. ކަމެއް ރަނގަޅަށް ނުކޮށްފިއްޔާ އެއްޗެހި ގޮވާނެއެވެ. ޔޫހާއަށް ވެސް އައިލީޝްއާ ބައިވެރިވެލާކަށް ޒާހިދާ ފުރުސަތެއް ނުދެއެވެ. އާކިފްއަކީ ބޯޓު ދަތުރުކުރާ މީހެއްކަމުން ހުރިހާ ކަމެއް އައިލީޝް އަށް ކުރުމުގެ ބާރު އޮންނަނީ އޭޏާއަށް ލިބިފައިއެވެ. ޒާހިދާއަކީ މަކަރުވެރިކަމާއި ދޮގުވެރިކަމުން ފުރިފައިހުރި މީހެކެވެ. އޭނާގެ ނުބައި ބަސްތަކުން ޔޫހާ އަދި އައިލީޝްގެ ދޫވެސް ބަންދުކޮށްލާފައި ވަނީ ނުހަނު މޮޅަށެވެ.\nއެނދުގައި ދެފަރާތަަށް ޝަމްހާއަށް ފުރޮޅެމުން ދިޔައީ ލޮލަށް ނިދި ނައިސްގެންނެވެ. އެނެއްކޮޅުން އޭނާގެ ހިތަށް އުނދަގޫވެސް ވަމުން ދިޔައީ އެހައިމެ ބޮޑަށެވެ. ކީއްވެ ކަމެއް އޭނާއަކަށް ނޭނގެއެވެ. ކޮންމެސް ކަމަކާ ދިޔައީ އޭނާ ބިރުގަންނަމުންނެވެ. ފުރަތަމަ ފަހަރަށް ނައިޝަމް އެނާގެ ކައިރީގައި ނެތްކަން އިހްސާސް ވަމުން ދިޔަ ވަރަކަށް އޭނާގެ ހިތް މާބޮޑަށް ބިރުގަންނަން ފަށައެވެ. ނަމަވެސް ކައިރީގައި އިޝާމް ނިދާލާފައި އޮތީ ނުުހަނު އަރާމުކޮށެވެ. ”ޝަމްހާ. އަދިވެސް ނިދި ނާންނަނީތަ؟” ލޯ ހުޅުވައިގެން އޮތް ޝަމްހާއަށް ސިހުން ލިބުނީ އިޝާމްގެ އަޑު އޭނާގެ ކަންފަތުގައި ޖެހުމުންނެވެ.\n”ހޫމް އެއްވެސް ވަރަކަށް އަހަރެންގެ ލޮލަކަށް މިރެޔަކު ނިންޖެއް ނައި. ކޮންމެސް ކަމަކާ ހިތް ބިރުގަނެފަ މިހުންނަނީ. ހިތަށް އަރަނީ ނައިޝަމް އެއުޅެނީ ހަމަޖެހިގެންނެއް ނޫނޭ.”\n”ޝަމްހާ. ނައިޝަމް ބުންޏެއްނު ވަރަށް ރަނގަޅޭ ގޭގެ މީހުންވެސް. ހުރިހާކަމެއްވެސް ހަމަ ވަރަށް ރަނގަޅޭ. ދެން ކޮންކަމަކާތަ ތި ފިކުރުބޮޑުވަނީ؟ އެކަމާ އެހާ ވަރަށް ފިކުރު ނުކޮށް ނިދޭތޯ ބަލައި.” އިޝާމްބެލީ ޝަމްހާއަށް ވިނައިިދެވޭތޯއެވެ. އިޝާމްގެ އެބަހަށް ޝަމްހާވެސް ނިދަން މަސައްކަތް ކުރިއެވެ. ހިތަށް އެތައް ގޮތަކުން ވިސްނައިދީގެންވެސް ޝަމްހާ ނިދޭތޯ ބެލިއެވެ. އެކަން އޭނާއަށް ހާސިލްވެސް ވިއެވެ.\nyey me first dhw.. Masha Allah varah reethi mi part vx curiously waiting for nxt .. hope it will up soon …\nyes ur first.. and thanks friend\nVarah varah reethi mi part vx…masha allah…waiting for the nxt….and whn nxt…\nFriend nd kairaa mi binaa kuruvanivi faadu kiya baeh noonnennu.\nknme faharaku kureh nooneh nunn .. kuruvaa knme faharaku shakuvaa kuraakah nuvaane.. 😊\nMe nu mi vaahaka ah faadu kiyumaky alhugandu ge v bodu edhumeh.. Me nu vaahaka aa medhu dhekey gothaa.. btw thanks\nvarah varah varah reethi ❤❤❤\nWaiting waiting for the next part❤❤🌟🌟🌟❤❤❤🌟🌟🌟🌟\nލޯބި February 8, 2021


Male' Gai Bon Govvan Ulhunu2Meehaku Dhookohlaifi - Vaguthu\nމާލޭގައި ބޮން ގޮއްވަން އުޅުނު ދެ މީހަކު ދޫކޮށްލައިފި\nމާލޭގައި ބޮން ގޮއްވަން އުޅުމުގެ ތުހުމަތުގައި މިދިޔަ އަހަރުގެ އޭޕްރީލް މަހު ހައްޔަރު ކުރި ހަތަރު މީހުންގެ ތެރެއިން ދެ މީހަކު ދޫކޮށްލައިފިއެވެ.\nކްރިމިނަލް ކޯޓުން އެ މީހުން ދުކޮށްލާފައި ވަނީ މިދިޔަ ހޯމަ ދުވަހުއެވެ. އެ މައްސަލާގައި ހައްޔަރުކޮށްފައިވާ ހަތަރު މީހުންގެ ތެރެއިން ދެ މީހުން ދޫކޮށްލާފައި ވަނީ ސިއްހީ ހާލަތަށް ރިއާޔަތްކޮށެވެ. އެ މީހުން ބަންދުން ދޫކޮށްލި ނަމަވެސް، އެކަމާއި ގުޅޭ އިތުރު ތަފްސީލެއް ލިބިފައި ނެތެވެ.\nއެ މައްސަަލައާ ގުޅިގެން ހައްޔަރުކުރި ހަތަރު މީހުންނަކީވެސް ޝަރީއަތް ނިމެންދެން ބަންދުގައި ބައިތިއްބަން އަމުރުކޮށްފައިވާ ބައެކެވެ.\nމިދިޔަ އަހަރުގެ އޭޕްރިލް މަހުގެ 24 ވަނަ ދުވަހުގެ ރޭ ހައްޔަރުކުރި މި ހަތަރު މީހުންނަކީ ކޯޓު އަމުރެއްގެ ދަށުން ހަތަރު ތަނެއް ފާސްކޮށް ހައްޔަރުކުރި ދިވެހިންތަކެކެވެ. އެ މައްސަލައާ ގުޅިގެން ފުލުހުން ބަލާފައި ވަނީ، މއ. ކިނާރާ ހައުސް އާއި މއ. އެނބޫގައި ހުންނަ އެޓިކް އިންޓަނޭޝަނަލް ޕްރައިވެޓް ލިމިޓެޑްގެ އޮފީހާއި މއ. ނަމޫނާގޭގެ އިތުރުން މ. ވޯލްނަޓް ކިޔާ ގެއެކެވެ.\nކޯޓު އަމުރެއްގެ ދަށުން ފުލުހުން ބަލައި ފާސްކުރި އެޓިކް އޮފީހަކީ ބިދޭސީ ރެކްރޫޓް އެޖެންސީއެކެވެ. ނަމަވެސް ބޮން ހެދުމަށް ބޭނުންކުރާ ކެމިކަލެއް ކަމަށްވާ ޓީއެންޓީއާއި ބޮން ހެދުމަށް ބޭނުންކުރާ ބައެއް އެހެން ތަކެތި ވެސް އެތަނުގެ ތެރެއިން ގިނަ އަދަދަކަށް ވަނީ ފެނިފައެވެ.\nއަދި ހައްޔަރުުކުރި އެ މީހުންނަކީ އައިއެސްއަށް ތާއީދުކޮށް ސޯޝަލް މީޑިއާގައި ވާހަކަދައްކާފައިވާ މީހުންނާއި ސީރިއާ އަށް ދާން އުޅެނިކޮށް މީގެ ކުރިން އަތުލައިގަނެފައިވާ މީހުން ކަމަށް ވެއެވެ.\nއޮކްޓޯބަރ 11, 2018 15:58\nޓީއެންޓީ ނުފެންނަ ކަމަށް ފުލުހުން ބުނނީ. ފްރޭމްއަކާ ވައްތަރީ\nސިޔާސީ ބޭނުމަށް ފުރޭމުކޮށްގެން ޖަލުގައި އެތައް އަހަރެއްީ ބައިތިއްބާފަ ދެން ކޮން ވާހަކައެއް ދައްކަން ތިއުޅެނީ، ސިފައިން އަމިއްލައަށް ބޮން ހަދާ އެެއްޗެހި އެ ތަނުގައި ބަހައްޓާފަ، މީޑިޔާ ސުޓަންޓް ޖައްސާ ޖަލައްލި ބަޔަކަށްތިވާނީ!\nރަގަޅު، ތިގޮތަށް ނުހައްގުން ހައްޔަރުކޮށްފަތިބި އެންމެން ދޫކޮށްލަންވީ! މއީީ ސަޢޫދީީ އަރަބިއްޔާއެއް ނޫން ބޭނުން ކޮންމެ ގޮތެއް ހަދަން.


Kashmir gai dhin hamalaaehgai3meehun maruvejje\nކަޝްމީރުގައި ދިން ހަމަލާއެއްގައި ތިން މީހުން މަރުވެއްޖެ\nކަޝްމީރުގައި އިންޑިއާ ސިފައިންގެ ބަޔަކު ހަރަކާތްތެރިވަނީ. ފޮޓޯ: ނިއުސް ވޯލްޑް އިންޑިއާ\nކަޝްމީރުގެ އިންޑިއާ ފަޅީގައިވާ ހަނގުރާމަވެރިންގެ ބަޔަކު ދިން ހަމަލާއެއްގައި ތިން މީހުން މަރުވެއްޖެ އެވެ.\nއިންޑިއާ ފުލުހުންނާ ހަވާލާދީ ރޮއިޓާސް ބުނީ އިމާރާތް ކުރުމުގެ މަސައްކަތުގައި އުޅޭ މަސައްކަތްތެރިންތަކެއް ތިބޭ ތަނަކަށް ބަޑިން ރޭ މެންދަމުން އަލިވި ފަހުން ދިން އެ ހަމަލާގައި ބައިވެރިވީ ދެމީހަކު ކަމަށެވެ.\nއިންޑިއާއާއި ޕާކިސްތާނު ގުޅޭ ސަރަހައްދީ ރޮނގުގެ ކައިރީވާ ޖެނެރަލް ރިޒާވް އިންޖިނިއާ ފޯސް ކޭމްޕް ނަމަކަށް ކިޔާ އިމާރާތަށް ދިން އެ ހަމަލާއާއި ގުޅިގެން އިންޑިއާ ސިފައިން މިހާރު ވަނީ އެސަރަހައްދު ބަންދުކޮށްފަ އެވެ. އަދި ހަމަލާ ދިން ދެމީހުން ހޯދުމަށް އެމީހުން މިހާރު އަންނަނީ މަސައްކަތް ކުރަމުންނެވެ.\nއިންޑިއާއިން ކަޝްމީރު ވަކިކޮށް، ވަކި ވެރިކަމެއް ގާއިމްކުރުމަށް ހަނގުރާމަވެރި ޖަމާއަތްތަކުން މަސައްކަތް ފަށާފައި ވަނީ 1980 ގެ އަހަރުތަކުގަ އެވެ. އޭރުން ފެށިގެން އެ ސަރަހައްދުގައި ހިނގަމުންދާ ހަމަނުޖެހުންތަކުގައި އެތައް ހާސް ބަޔަކު ވަނީ މަރުވެފައެވެ.\nކަޝްމީރުގެ ހަނގުރާމަވެރި ޖަމާއަތްތަކަށް ޕާކިސްތާނު ސަރުކާރުން މަދަދުކުރާ ކަމަށް އިންޑިއާއިން ދަނީ ތުހުމަތު ކުރަމުންނެވެ. ނަމަވެސް ޕާކިސްތާނު ސަރުކާރުން އެ ތުހުމަތުތަކަށް އިންކާރު ކުރެއެވެ.\nޕާކިސްތާން ކަޝްމީރުގެ މައްސަލަ


Broadcom ge member kamah Shifla ayyan kurahvaifi\nބޯރޯޑްކޮމްގެ މެންބަރުކަމަށް ޝިފްލާ އައްޔަންކުރައްވާ އޭނާ އަށް މަގާމުގެ ލިޔުން މިއަދު ހަވާލުކުރައްވަނީ -- ފޮޓޯ: ރައީސް އޮފީސް\nމޯލްޑިވްސް ބްރޯޑްކާސްޓިން ކޮމިޝަންގެ މެންބަރު ކަމަށް ކުރީގެ މަޝްހޫރު ޕްރެޒެންޓަރު ޝިފްލާ އިބްރާހީމް އައްޔަންކުރައްވައިފި އެވެ.\nޝިފްލާ ބްރޯޑްކޮމްގެ މެންބަރު ކަމަށް އައްޔަންކުރައްވާ މަގާމުގެ ލިޔުން ހަވާލުކުރެއްވީ ރައީސް އޮފީހުގައި މިއަދު މިކަމަށްޓަކައި ބޭއްވި ރަސްމިއްޔާތެއްގައި ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހް އެވެ.\nބްރޯޑްކޮމްގެ މެންބަރު ކަަމަށް ޝިފްލާ އައްޔަންކުރައްވާފައި މިވަނީ އޭނާ އެ މަގާމަށް އައްޔަންކުރަން ފެންނަ ކަމަށް މިދިޔަ މަހުގެ 29 ވަނަ ދުވަހު އޮތް މަޖިލީހުގެ ޖަލްސާގައި ރުހުން ދިނުމާ ގުޅިގެންނެވެ. އެ ދުވަހު ޝިފްލާ އަށް ރުހުން ދިނީ ވޯޓުގައި ބައިވެރިވެވަޑައިގެންނެވި 71 މެންބަރުންގެ އިއްތިފާގުންނެވެ.\nއޭގެކުރިން ދެ ފަހަރެއްގެ މަތިން ބްރޯޑްކޮމްގެ މެންބަރު ކަމަށް އައްޔަނުކުރަން ޝިފްލާގެ ނަން ރައީސް ސޯލިހް މަޖިލީހަށް ހުށަހެޅުއްވި އެވެ. ނަމަވެސް ކޮންމެ ފަހަރަކުވެސް ޝިފްލާގެ ނަން ފެއިލް ކޮށްލަނީ އެވެ.\nބްރޯޑްކޮމްގެ މެމްބަރު ކަމަށް ޝިފްލާ އައްޔަންކުރައްވާފައި މިވަނީ ކޮމިޝަންގެ ކުރީގެ މެންބަރު އައިމިނަތު ސަހާރަތު އިއްޒަތުގެ ދައުރު ހަމަވުމުން އޭނާގެ ބަދަލުގަ އެވެ.\nޝިފްލާ އިބްރާހީމް ވަނީ ދިވެހިރާއްޖޭގެ އިސްލާމީ ޔުނިވަސިޓީން މާސްޓާ އޮފް އާޓްސް އިން ޖާނަލިޒަމް އެންޑް މީޑިއާ ކޮމިއުނިކޭޝަންސް ހާސިލްކުރައްވާފަ އެވެ. ނޫސްވެރިކަމުގެ ދާއިރާ އިން ޝިފްލާ ޑިގްރީ ހާސިލް ކުރެއްވީ ގައުމީ ޔުނިވަސިޓީ (އެމްއެންޔޫ) އިންނެވެ.\nޝިފްލާ ނޫސްވެރިކަމުގެ ދާއިރާއާ ގުޅިވަޑައިގަތީ 1999 ވަނަ އަހަރު ޓެލެވިޒަން މޯލްޑިވްސްގެ އެނައުންސަރ ޓްރެއިނީއެއްގެ ގޮތުގައެވެ. ބްރޯޑްކޮމްގެ މެންބަރު ކަމަށް އައްޔަންކުރުމާ ހަމައަށް ޝިފްލާ އިބްރާހީމް ގެންދެވީ ސަންގު ޓީވީގެ ނިއުސް އެންކަރެއްގެ ގޮތުގައި ވެސް މަސައްކަތް ކުރައްވަމުންނެވެ.\nބްރޯޑްކޮމް އަށް ޝިފްލާ އައްޔަންކުރުމާ އެކު އެ ކޮމިޝަންގައި ތިއްބަވަން ޖެހޭ ހަތް މެންބަރުންގެ އަދަދު މިހާރު ވަނީ ހަމަވެފަ އެވެ.


Israel inn alhuvethi koffavaa Palestine meehunnah covid vaccine eh nudhey!?\nޔަހޫދީއަކު ކޮވިޑް ވެކްސިން ޖަހަނީ-- ފޮޓޯ: ރޮއިޓާޒް\nއިޒްރޭލުން އަޅުވެތިކޮށްފައިވާ ފަލަސްތީނު މީހުންނަށް ކޮވިޑް ވެކްސިނެއް ނުދޭ!؟\n03 ޖެނުއަރީ 2021 - 15:39:06\nކޮވިޑް-19 ވެކްސިން ދިނުމުގައި އެންމެ ކުރީގައި އުޅޭ ގައުމަކީ އިޒްރޭލު ނަމަވެސް އިޒްރޭލުން ވެރިވެ ގަނެފައިވާ ގާޒާ އާއި ހުޅަނގު އައްސޭރީގައި އުޅޭ ފަލަސްތީނު ރައްޔިތުން ވެކްސިން ޕްރޮގްރާމުގައި މިހާތަނަށް ބައިވެރިކޮށްފައެއް ނުވެ އެވެ.\nއިޒްރޭލުން މިހާތަނަށް ވަނީ އެގައުމުގެ އާބާދީގެ 10 ޕަސަންޓު މީހުންނަށް ވެކްސިން ދީފަ އެވެ. ނަމަވެސް އިޒްރޭލުގެ ބާރުގެ ދަށުގައިވާ ގާޒާ އާއި ހުޅަނގު އައްސޭރީގެ ފަލަސްތީނަށް ނިސްބަތްވާ އެންމެ މީހަކަށް ވެސް މިހާތަނަށް ވެކްސިން ދީފައެއް ނުވެ އެވެ.\nފައިޒާ އަދި ބަޔޯއެންޓެކްގެ ވެކްސިންތައް އިޒްރޭލުން އެކި ހިސާބުތަކަށް ފޮނުވަމުން ދާއިރު ހުޅަނގު އައްސޭރީގައި އެ ތަކެތި ފޮނުވަމުން ދަނީ ހަމައެކަނި ޔަހޫދީން އާބާދުވެފައިވާ ސަރަހައްދުތަކަށެވެ. ހުޅަނގު އައްސޭރީގައި ޖުމްލަ 2.7 މިލިއަން ފަލަސްތީނު މީހުން ދިރިއުޅެ އެވެ.\nއެމީހުންނަށް ވެކްސިން ދޭނެ ކަމުގެ އެއްވެސް ޔަގީންކަމެއް އަދި ނެތެވެ. ނަމަވެސް ވެކްސިން ނުދޭނެ ކަމަށް ވެސް އިޒްރޭލު ސަރުކާރުން މިހާތަނަށް ބުނެފައެއް ނުވެ އެވެ.\nއިޒްރޭލުން ވެކްސިން ދިނުމުގެ ޕްރޮގްރާމް ފެށިތާ މިހާރު ދެ ހަފްތާ ވެފައި ވާއިރު، ދުވާލެއްގެ މައްޗަށް 150،000 މީހުންނަށް ދަނީ ވެކްސިން ދެމުންނެވެ. އިޒްރޭލުގެ އާބާދީގެ ނުވަ މިލިއަންގެ ތެރެއިން އެއް މިލިއަން މީހުންނަށް ވެކްސިން ދީ ނިމިއްޖެ އެވެ.\nއިޒްރޭލުގެ ބާރުގެ ދަށުގައިވާ ސަރަހައްދުތަކުގައި އުޅޭ ފަލަސްތީނު މީހުންނަށް ވާނެ ގޮތެއް ނޭނގޭއިރު، ފަލަސްތީނުގެ ސަރުކާރުން ވެސް ދަނީ ވެކްސިން ހޯދުމުގެ މަސައްކަތް ކުރަމުންނެވެ. އެގޮތުން ކުރިއަށް އޮތް ދެ ހަފްތާ ތެރޭގައި ވެކްސިން ލިބޭތޯ މަސައްކަތް ކުރަމުންދާ ކަމަށް ދަ ގާޑިއަން ނޫހުގައި އޮފިޝަލަކާ ހަވާލަދީ ލިޔެފައި ވެއެވެ.\nފަލަސްތީނުގެ 20 ޕަސަންޓު މީހުންނަށް ވެކްސިން ފޯރުކޮށްދޭނެ ކަމަށް ދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ) އިން ކުރިން ބުނެފައި ވެއެވެ. އެކަމަކު އެ ވެކްސިންތައް ލިބޭނެ އިރެއް އަދި ނޭނގެ އެވެ. އަދި ފަލަސްތީނު ސަރުކާރުން ވެކްސިން ގަންނަން އެއްވެސް ބަޔަކާއެކު މިހާތަނަށް ސޮއިކޮށްފައެއް ނުވެ އެވެ.\nދަ ގާޑިއަން ނޫހުގައިވާ ގޮތުން އިޒްރޭލުގެ އެހީ މިކަމުގައި ލިބޭނެތޯ ބެލުމަށް މަޝްވަރާތައް ކުރެވެމުން އެބަދެ އެވެ. އެކަމަކު އެކަން ރަސްމީކޮށް ކަށަވަރުކޮށްދީފައި ނުވާއިރު، އެއްބަސްވުމަކަށް އާދެވޭނެ ކަމުގެ މާ ބޮޑު ޔަގީންކަމެއް ނެތެވެ.\nއިޒްރޭލުން ބުނެފައި ވަނީ ޔަހޫދީންނަށް ދިނުމަށް ފަހު އިތުރުވާ ވެކްސިން ފަލަސްތީނަށް ފޯރުކޮށްދެވިދާނެ ކަމަށެވެ. އަދި ހުޅަނގު އައްސޭރި އާއި ގާޒާ ކޮންޓްރޯ ކުރަނީ ޔަހޫދީން ކަމުގައިވީ ނަމަވެސް އެތަނުގައި އުޅޭ ފަލަސްތީނު މީހުންނަށް އެމީހުން ޒިންމާވާން ނުޖެހޭނެ ކަމަށް ބުނެފައި ވެއެވެ.